
KBHVN.  -  NIELSEN  &  LYDICHE  (AXEL  SIMMELKIÆR) 

MCMXIX 


FORORD 

»Og  Aarene  rulle  og  skiftes  om  paa  Jord, 

og  vore  Navne  glemmes  som  Sne,  der  faldt  i  Fjor«, 

saaledes  lyder  Digterens  Ord,  og  at  de  taler  Sandhed,  lærer 
Erfaringen  os  atter  og  atter.  Kun  faa  er  de  store,  hvis  Navne 
lyser  over  alle  Tider;  for  de  fleste  lægger  Glemselens  Taage 
sig  over  deres  Navne  og  Personligheder  og  spredes  kun 
engang  imellem,  naar  en  Hundredaars  Mindefest  afslører 
deres  Billed  og  for  en  stakket  Stund  paakalder  den  senere 
Slægts  Beundring.  Er  dette  nu  endog  de  »stores«  Lod,  deres, 
hvis  Samtid  ærede  og  priste  dem  i  høje  Toner,  hvor  meget 
mere  gælder  det  da  de  »stille  i  Landet«,  de,  der  aldrig 
drømte  om  Ros  og  Ære  for  sig  selv,  men  kun  levede  og 
aandede  for  de  Maal,  de  satte  sig  som  Livsopgave.  Men 
jo  mere  man  faar  Øje  for,  at  de  i  deres  Liv  og  Virken 
naaede,  hvad  de  tilstræbte,  og  derved  rejste  sig  uforgænge- 
lige Æresminder  i  de  livskraftige  Institutioner,  de  fik  Lykke 
til  at  skabe,  jo  mere  bliver  det  deres  Samtids  uafviselige 
Pligt  at  drage  deres  Billede  frem  for  den  Slægt,  der  den 
Dag  i  Dag  nyder  godt  af,  hjælpes  og  trøstes  af  de  Kær- 
lighedsværk,  de  har  efterladt  sig. 

Omstaaende  Levnedsskildring  af  Frøken  REGITZE 
BARNER  skulde  være  et  Forsøg  paa  at  værne  om  hendes 
Minde  og  fremkalde  en  Taknemmelighedsfølelse  i  det  Sam- 
fund, der  den  Dag  i  Dag  kan  vise  hen  til  og  ty  til  det 
Lindevangshjem,  det  Bethania  og  det  Vesterled, 
som  hendes  virksomme  Kærlighedstrang  fik  grundet  og 
sikret  for  hendes  egen  og  for  de  kommende  Slægter  i 
vort  Land. 


Frk.  Barner  var  en  stille  og  bramfri  Kvinde,  og  der 
stod  aldrig  Gny  af  hendes  Navn,  mens  hun  levede  og 
virkede  iblandt  os.  Men  den  Stilhed,  der  efter  hendes  Død, 
som  dog  kun  indtraf  for  faa  Aar  siden,  har  bredt  sig  over 
hendes  Minde,  er  vemodig  at  iagttage  for  os,  hendes  sam- 
tidige, som  —  var  det  end  kun  for  de  flestes  Vedkommende 
paa  Afstand  —  har  fulgt  hendes  Virken.  Derfor  har  det 
været  mig  en  Trang  at  genoplive  Billedet  af  hendes  Per- 
sonlighed og  hendes  Gerning,  og  jeg  haaber,  at  jeg  derved 
maa  bidrage  til  at  fremkalde  noget  af  den  Tak,  hun  for- 
tjente, og  som  det  er  en  Lykke  for  os  andre  at  fornemme. 

Som  det  i  selve  Bogen  vil  blive  gjort  nøjere  Rede 
for,  er  Hovedkilden  til  min  Skildring  Frk.  Barners  egne 
Memoirer  (trykt  1911  som  Manuskript) ;  desuden  har  jeg 
haft  Støtte  i  personlige  Meddelelser  fra  enkelte  endnu  le- 
vende af  hendes  nærmeste  Kreds  og  i  min  egen  Opfattelse 
af  hendes  Personlighed  de  Gange,  jeg  i  Livet  har  haft 
Lejlighed  til  at  træffe  sammen  med  hende. 

Det  er  mit  Haab,  at  Læserne  af  dette  Mindeskrift  vil 
give  deres  Tilslutning  til  de  Ord,  der  er  udtalt  af  en  af 
Frk.  Barners  Venner,  og  der  lød  paa,  at  hendes  Levneds- 
tegning vilde  kunne  glæde  og  fængsle  mange,  fordi  der 
ud  af  den  fremlyste  »en  Livsudvikling  under  ærlig 
Kamp  og  med  store  Resultater«. 

Juli  1919. 

HENRIETTE  SKRAM. 


BARNDOMSAARENE. 

REGITZE  BARNER  er  født  28.  Februar  1834  i 
København.  Hendes  Fader  var  Kammerjunker 
C.  V.  Barner,  hendes  Moder  var  født  Castenskiold. 
Ifølge  Optegnelser  af  en  Kammerherre  C.  Barner  er 
Slægten  af  gammel  tysk  Adel.  Et  Familiesagn  beret- 
ter, at  Stamfaderen  som  ganske  ung  deltog  i  Belejrin- 
gen af  en  Borg,  der  paa  alle  Sider  var  omflydt  af  en 
Flod.  Længe  havde  ethvert  Forsøg  paa  at  indtage  den 
stærke  Fæstning  været  forgæves,  og  Angriberne  var  til 
sidst  besluttet  paa  at  ophæve  Belejringen;  da  svøm- 
mede den  unge  Svend  en  Nat  over  Floden,  kastede  en 
brændende  Fakkel  ind  i  Borgen  og  svømmede  atter 
uset  tilbage.  Kort  efter  lød  hans  Raab:  »Es  barnnt, 
es  barnnt!«  (o:  es  brennt),  og  under  den  derved  op- 
staaede  Forvirring  lykkedes  det  hans  Krigsfæller  at 
indtage  Borgen.  Samme  Dag  blev  han  adlet  paa  Val- 
pladsen og  fik  Navnet  B  a  r  n  e  r.  Hvor  troværdig  den- 
ne Beretning  er,  faar  vel  staa  hen;  men  sikkert  er  det, 
at  Slægten  Barner  endnu  den  Dag  i  Dag  fører  en  Arm 
med  en  brændende  Fakkel  i  sit  Vaaben.  Nogenlunde 
sikre  Optegnelser  om  Slægten  haves  først  efter  Aaret 
1300,  endskønt  den  allerede  fra  Aar  1000  nævnes  i  Hi- 

storien  som  indvandret  i  de  brunsvigske  Lande.  I  Aa- 
ret  1 194  skal  en  Heinrich  v.  Barner  have  udmærket  sig 
i  Henrik  Løves  Hær  og  ved  ham  være  kommet  til  Mek- 
lenborg,  hvor  Slægten  endnu  lever  og  tæller  flere  store 
Godsejere.  I  Danmark  menes  den  at  være  indvandret 
for  flere  Aarhundreder  siden ;  i  Adelskalenderen  nævnes 
Stamfaderen  H.  G.  Barner,  der  blev  Generalmajor 
1770.  Hele  Slægten  nationaliseredes  1872;  den  er  end- 
nu i  vore  Dage  ret  talrig  repræsenteret,  særlig  i  Gods- 
ejer- og  Embedskredse. 

Et  Aar  efter  Regitzes  Fødsel  blev  hendes  Fader, 
der  havde  været  ansat  ved  Rentekammeret  i  Køben- 
havn, udnævnt  til  Amtsforvalter  i  Køge,  til  hvilken  By 
han  derefter  flyttede  med  sin  Familie.  Hans  Datter 
skildrer  ham  som  en  overordentlig  samvittighedsfuld 
Embedsmand,  der  nød  almindelig  Tillid  og  Højagtelse. 
Han  søgte  aldr.g  Forfremmelse,  men  forblev  i  Køge, 
saa  længe  han  overhovedet  var  i  Embede.  Til  denne 
By  og  nærmeste  Omegn  er  derfor  Regitzes  Barndoms- 
og  tidlige  Ungdomsminder  knyttet.  Forældrene  boede 
i  et  Hus  paa  Torvet,  og  paa  det  brede  Fortov  og  et 
lille  Stykke  derudenfor,  —  saa  langt  som  til  en  større, 
løsliggende  Sten  —  havde  Regitze  og  hendes  noget  æl- 
dre Broder  Sophus  Lov  til  at  lege.  Men  Regitze  var 
ikke  sen  til  at  opdage,  at  Stenen  ved  lidt  kraftige  Skub 
og  Spark  kunde  sættes  i  Bevægelse,  og  ved  daglig  at 
underkaste  den  denne  Behandling  naaede  den  til  sidst 
over  til  det  modsatte  Fortov,  saa  at  hele  Torvet  uden 
Krænkelse  af  Forbudets  Ordlyd  scod  til  Børnenes  Raa- 
dighed.  Det  var  Regitze,  der  var  Mester  for  dette  og 
andre  lignende  »Paahit«.  Broderen  var  en  indesluttet 
og  stilfærdig  Dreng,  der  synes  ganske  at  have  været 
undergivet  sin  mere  aandsstærke  Søsters  Vilje.  Hun 
skildrer  sig  selv  som  en  mærkelig  Blanding  af  Kaadhed, 


ja  næsten  tøjlesløs  Vildskab,  og  en  udpræget  Indad- 
vendthed og  Skyhed.  Sin  Broder  elskede  hun  højt  og 
»røg  i  Haaret«  paa  enhver,  der  kom  ham  for  nær,  paa 
samme  Tid  som  hun  af  ham  selv  fordrede  blind  Under- 
kastelse. Hun  var  et  overordentlig  nervøst  Barn  og 
saa  spinkelt  bygget,  at  hendes  Danselærer  f.  Eks.  ikke 
turde  lade  hende  »strække  Ben«,  fordi  der  efter  hans 


REGITZE  BARNER  SOM  LILLE  PIGE 


Mening  kun  var  Brusk  i  hendes  Fødder;  men  dér  ved 
Siden  af  var  hun  dumdristig  til  det  yderste  og  optaget 
af  alle  mulige  drengeagtige  Friluftsforetagender.  En 
Kusine  af  hende  skildrede  senere  hen  i  Livet  jævnlig 
det  Indtryk  hun  havde  faaet  af  hende,  da  hun  første 
Gang  som  lille  Pige  saa'  hende.  Hun  fortæller,  hvor- 
ledes hun  var  kommet  løbende  tværs  over  Torvet,  iført 
en  ganske  kort  Kjole,  Trækstøvler,  der  naaede  op  til 
Knæerne,  en  Kæp  i  Haanden,  et  Tøndebaand  om  Hal- 
sen og  omgivet   af   en   Flok   gøende   Hunde.    Hundene 

spillede  i  det  hele  taget  en  stor  Rolle  i  den  lille  Piges 
Liv.  Hun  kendte  hver  eneste  i  hele  Byen  og  havde 
inddelt  dem  i  militære  Grader,  naturligvis  med  sin  egen 
Hund  som  General.  Som  gammel  Dame  fandt  hun  en 
Dag  paa  et  Ark  Papir  en  Indholdsfortegnelse  over  hele 
Regimentet,  kaligraferet  med  hendes  egen  barnlige 
Haandskrift,  og  neden  under  stod:  »General  Flore  er 
død,  men  General  Aleika  lever  og  sejrer!«  Sejrherrerne 
var  selvfølgelig  de  to  Hunde,  hun  selv  ejede.  —  Ofte 
kom  hun  i  Besøg  hos  sin  Faders  Slægt  paa  forskellige 
sjællandske  Herregaarde.  Her  var  som  oftest  Fætre- 
nes Tal  større  end  Kusinernes,  saa  hun  ogsaa  her  nær- 
mest var  henvist  til  Drengelege,  af  hvilke  hun  særlig 
yndede  de  mest  dumdristige.  Senere  i  Livet  sagde  tit 
en  Tante  til  hende :  »Hvor  Du  dog  var  en  rædsom  Un- 
ge! Jeg  var  aldrig  et  Minut  sikker  paa  Dit  Liv,  naar 
Du  var  i  Besøg  hos  os.« 

Men  ved  Siden  af,  eller  vel  rettere  skjult  under 
dette  utæmmede  Livsmod,  lurede  der  paa  Bunden  af 
den  lille  Piges  Sjæl  en  indre  Uro,  en  Længsel,  en  for- 
underlig Ensomhedsfølelse,  der  i  den  Grad  kunde  faa 
Overtaget,  at  hun  Aften  efter  Aften  laa  vaagen,  stille 
grædende,  fordi  hun  var  saa  uendelig  forladt. 
Sikkert  nok  maa  dette  forklares  ud  fra  ejendommelige, 
sjælelige  Anlæg  hos  hende  selv,  men  en  stor  Del  af 
denne  for  et  Barn  unaturlige  Lidelse  maa  lige  saa  sik- 
kert tilskrives  de  Indtryk  i  Hjemmet,  under  hvilke  hun 
voksede  op.  Forældrenes  indbyrdes  Forhold  var  ikke 
lykkeligt.  De  elskede  hver  paa  sin  Vis  deres  Børn, 
men  havde  ellers  intet  tilfælles,  og  Kulden  fra  deres 
Samliv  lagde  sin  klamme  Haand  over  Hjemmet,  der 
blev  trist  og  mørkt,  især  da  den  lille  Sophus  allerede 
i  sit  yende  Aar  sendtes  til  København  for  dér  at  gaa  i 
Skole.     Den  lille  Søster  savnede  ham  ubeskriveligt,  og 

Ensomhedsfølelsen  kom  stærkere  og  stærkere  frem  hos 
hende.  Af  Forældrene  sluttede  hun  sig  inderligst  til 
Faderen.  Han  kaldte  hende  sit  »lille  Guldlam«  og  tog 
hende  med  paa  sine  daglige,  lange  Vandringer.  Det 
Friluftsliv,  hun  ogsaa  derigennem  kom  til  at  føre, 
skyldte  hun  sikkert,  at  hendes  Helbred  blev  stærkere, 
og  at  hun  nogenlunde  uskadt  slap  gennem  sine  ondar- 
tede Børnesygdomme. 

Det  er  let  forstaaeligt,  at  Regitze  Barner  aldrig 
kom  til  at  anerkende  de  almindelige  Lovprisninger  af 
Barndommen  som  den  lykkeligste  Tid.  Hendes  egen 
havde  ikke  været  lykkelig,  og  helt  lyse  Timer  fandt  hun 
kun  i  den  Fantasiverden,  ind  i  hvilken  hun  tyede,  men 
til  hvilken  ingen  anden  havde  Adgang ;  først  som  gam- 
mel har  hun  ladet  andre  sé  ind  i  denne  hendes  skjulte 
Verden.  Den  var  ikke  som  for  saa  mange  Børn  en 
Blanding  af  Digtning  og  Virkelighed,  hvor  Livets  dag- 
ligdags Begivenheder  sammenvæves  med  opdigtede  Til- 
dragelser, indtil  det  bliver  umuligt  for  Barnet  selv  at 
finde  Rede  i  sine  Drømmes  Labyrint.  Det,  Regitze 
skabte  sig,  var  en  ideel  Tankeverden,  hvor  alt  var  lyst 
og  mildt,  varmt  og  kærligt,  og  i  hvilken  hun  hensatte 
alle  dem,  hun  elskede  og  saa'  op  til  blandt  levende  og 
døde,  virkelige  Mennesker  saavel  som  Skikkelser,  hentet 
fra  Historiens  eller  Digtningens  Riger  og  Lande.  Denne 
ideelle  Verden  slap  hun  ikke,  da  hun  fra  Barndoms- 
aarene  gik  over  Tærskelen  til  de  voksnes  Lejr.  Hun 
søgte  Trøst  i  den  endog  som  ældre,  men  hun  var  ikke 
blind  for  dens  dragende  Magt ;  hun  følte,  den  kunde 
gøre  hende  uskikket  til  at  optage  Livets  nærmeste 
Krav;  derfor  skolede  hun  sig  selv  til  at  blive  lydhør  og 
aarvaagen  over  for  sin  Næstes  Trang  og  Behov,  »men« 
som  hun  skriver  i  sin  høje  Alder,  »den  ideelle  Verden 
slap  jeg  ikke  helt;   den  blev  for  mig   en   Hvile  og   en 

Glæde,  og  mange  af  de  Tanker,  som  er  tænkt  der,  vil 
forhaabentlig  følge  mig  ind  i  det  evige  Liv.« 

Da  Regitze  var  8  Aar,  indtraf  Katastrofen  for  For- 
ældrene, og  Skilsmissen  vedtoges.  Tunge  Tider  paa- 
fulgte i  Hjemmet,  og  uden  helt  at  forstaa,  hvad  der  laa 
i  Luften,  nagedes  den  lille  Pige  af  en  stadig  voksende 
indre  Uro,  som  hun  end  aldrig  kunde  give  Luft  i  Ord. 
Tydeligst  mindedes  hun  den  sidste  Jul  i  det  gamle  Hjem. 
Broderen  var  kommet  hjem  til  Ferien,  og  der  var  lovet 
Børnene  et  lille  Bal,  som  de  i  Maaneder  havde  glædet 
sig  til.  Dette  gik  naturligvis  over  Styr  som  alt  andet 
godt  og  lyst.  Juleaften  sad  de  to  Søskende  med  hinanden 
om  Halsen  og  græd  deres  modige  Taarer  over  nogle 
Gaver,  de  havde  faaet  uden  det  vante  Juletræ. 

Lige  efter  Nytaar  flyttede  Moderen  til  Køben- 
havn sammen  med  sin  lille  Søn,  der  skulde  passe  sin 
Skole,  men  fremdeles  bo  som  Pensionær  i  en  Familie, 
hvor  en  Mand  kunde  tage  sig  af  hans  Opdragelse. 
Regitze  skulde  blive  i  Køge,  til  alt  var  ordnet  i  det 
ny  Hjem.  Saa  fulgte  hendes  Fader  hende  selv  ind  til 
den  store  By.  Rejsen  og  de  ny  Indtryk  adspredte  hende 
vel,  men  da  Afskedsstunden  kom,  og  Faderen  tog  hende 
i  sine  Arme  og  atter  og  atter  kyssede  hende,  var 
det,  som  skulde  hendes  Hjerte  briste,  og,  lille  som 
hun  var,   forstod  hun,   at   Livet   var  Alvor. 

Hun  kom  til  at  bo  i  en  stor,  gammel  Gaard  paa 
Christianshavn,  og  her  blev  hun  sat  i  Døtreskolen. 
Overgangen  fra  det  friske  Landliv  til  den  indestængte 
By  faldt  hende  ubeskrivelig  svær,  og  Længslen  efter 
Faderen  var  ved  helt  at  knække  hendes  Livsmod.  Trods 
al  hendes  medfødte  Lærelyst  blev  Skolen  intet  Lys- 
punkt for  hende,  endskønt  hun  snart  blev  Nr.  i  i  Klas- 
sen, og  denne  Plads  hævdede  hun,  til  Trods  for  at  hun 
begyndte  paa  tre  fremmede  Sprog  paa  een  Gang,  og 

til  Trods  for,  at  hun  altid  stod  tilbage  i  Regning  og 
Haandarbejde.  Men  Frikvartererne  var  hendes  Ræd- 
sel. Hun  havde  ikke  havde  haft  megen  Omgang  med 
Pigebørn,  og  naar  de  mange  københavnske  Skolepiger, 
smaa  som  store,  flokkedes  om  hende  som  et  mærkvær- 
digt landligt  Fænomen,  var  hun  ved  at  krybe  i  et  Muse- 
hul af  Skræk  og  Ubehag.  Al  hendes  vante  Vildskab 
og  Kaadhed  forlod  hende,  hun  blev  tavs  og  indeslut- 
tet. Til  sidst  overmandede  Uviljen  mod  Skolelivet 
hende  i  den  Grad,  at  hun  regelmæssig  fik  stærke  Op- 
kasteiser hver  Morgen,  naar  hun  gik  op  ad  den  brede 
Skoletrappe.  Hverken  Moderen  eller  Skolebestyrer- 
inden tog  i  Begyndelsen  mindste  Notits  heraf,  men 
det  endte  med,  at  hun  blev  alvorlig  syg,  og  da  hun  i 
sine  vilde  Feberfantasier  altid  talte  om  sin  Skræk  for 
Skolen,  erklærede  Lægen  omsider,  at  hun  paa  ingen 
Maade  maatte  gaa  i  en  stor  Skole,  foreløbig  end  ikke 
i  en  mindre  Privatundervisning,  men  at  hun  derimod 
ufortøvet  skulde  sendes  hjem  til  sin  Fader,  da 
Hjemve  sikkert  havde  den  største  Skyld  i  Syg- 
dommen. 

Der  paafulgte  nu  en  forholdsvis  lang,  lykkelig  Tid 
for  Barnet.  Vel  kunde  hun  ikke  b  o  hos  sin  Fader, 
men  hun  var  daglig  meget  sammen  med  ham  og  hyg- 
gede sig  desuden  fuldkomment  i  det  Hjem,  som  en 
elskelig  gammel  Dame,  Komtesse  Cornelia  Moltke, 
oplod  for  hende,  og  i  hvilket  hun  boede  i  det  halv- 
andet Aar,  hun  var  i  Køge;  senere  tilbragte  hun  hver 
Ferie  i  dette  ejendommelige,  smukke  Hjem.  Den  gamle 
Komtesse  forkælede  hende  grundigt,  men  dette  var 
sikkert  en  Lykke  for  hende ;  hendes  urolige,  oprevne 
Barnesind  trængte  til  Ømhed,  og  hendes  Ensomheds- 
følelse trængtes  i  Baggrunden  under  den  sikre  For- 
nemmelse  af   at   være   elsket  og   omgærdet. 


14 

Da  Regitze  under  disse  gode  Forhold  var  kom- 
met over  sin  Svaghedsperiode,  blev  hun  atter  sendt 
ind  til  Moderen  i  København.  Gentage  Forsøget  med 
den  store  Skole  vovede  man  dog  ikke  endnu,  men  det 
blev  bestemt,  at  hun  sammen  med  en  Kusine  og  to 
andre  Smaapiger  skulde  deltage  i  en  Privatundervis- 
ning hos  Pastor  Gad  ved  Trinitatiskirke.  Præsten 
underviste  selv  Børnene  i  Religion,  men  det  eneste 
Minde,  Regitze  bevarede  herom,  var,  at  alle  Smaa- 
pigerne  skulde  staa  oprejst,  medens  han  eksaminerede 
dem,  og  at  hun  var  segnefærdig  af  Træthed,  naar 
Timen  var  til  Ende.  De  øvrige  Fag  lededes  af  en  elsk- 
værdig Lærerinde,  og  Regitzes  Lærelyst  og  hurtige 
Nemme  bevirkede,  at  hun  ogsaa  i  denne  lille  Skole 
holdt  sig  som  Nr.  i,  til  Trods  for  at  hendes  alt  andet 
end  ulastelige  Opførsel  omtrent  daglig  medførte  An- 
mærkninger o.  1.  Der  var  intet  ondsindet  eller  trod- 
sigt i  hendes  Færd,  men  det  var,  som  om  hendes  med- 
fødte Livlighed,  der  i  hendes  første  Barndom  havde 
fundet  Afløb  i  et  uhindret  Friluftsliv,  nu  maatte  skaffe 
sig  en  Ventil  paa  anden  Vis.  Hun  fandt  paa  hundrede 
Spilopper.  Saaledes  gemte  hun  gerne  i  sit  Lommetør- 
klæde en  lille  Trompet,  igennem  hvilken  hun  udstødte 
et  øredøvende  Hyl,  hver  Gang  hun  pudsede  sin  Næse. 
Ligeledes  anbragte  hun  jævnlig  nogle  rare,  spiselige 
Sager  under  Bordet  og  fortærede  disse  med  Velbehag, 
naar  hun  bøjede  sig  ned  for  at  opsamle  de  forskellige 
Ting,  hun  forsætlig  lod  falde  paa  Gulvet.  Een  Gang 
lokkede  hun  Præstens  lille  Datter  til  i  klingrende  Frost 
at  løbe  over  med  sig  og  lave  en  Glidebane  paa  Sten- 
trappetrinene til  Fruekirke,  kort  sagt,  hun  var,  hvad 
man  i  Skolesproget  kalder  »utidig  og  plagsom«. 

Da  Pastor  Gad  forflyttedes  fra  Byen,  opløstes 
denne  Privatundervisning  af  sig  selv,  og  da  Regitze  nu 

var  13  Aar  gammel,  og  hendes  Helbred  var  blevet  stær- 
kere, vovede  man  atter  at  sætte  hende  i  en  større 
Skole,  denne  Gang  hos  den  ansete  Bestyrerinde,  Frk. 
Camilla  Jacobsen.  Betegnende  for  den  Tids  Skolefor- 
hold er  det,  at  Flertallet  af  Eleverne  forlod  Skolen 
ved  Udgangen  af  næstøverste  Klasse ;  da  Regitze  naae- 
de  op  i  øverste  Klasse,  var  der  f.  Eks.  kun  6  Elever 
foruden  hende  i  denne.  Det  gik  hende  i  denne  Skole, 
hvor  Fordringerne  var  mange  og  strenge,  som  det  var 
gaaet  tidligere :  Hun  var  levende  interesseret  i  selve 
Undervisningen,  var  opvakt  og  flittig,  men  stod  fuld- 
stændig fremmed  over  for  Kammeraterne;  jævnaldren- 
de københavnske  Pigebørn  lærte  hun  aldrig  at  slutte 
sig  til ;  men  ved  Udgangen  af  Skolen  modtog  hun  et 
udmærket,  skriftligt  Vidnesbyrd  for  Flid  og  Dygtighed. 

Derefter  fulgte  Konfirmationsforberedelsen  hos 
den  lærde  Dr.  Kolthoff,  Præst  ved  Helligaandskirken; 
hans  Undervisning  synes  at  være  gledet  hende  ganske 
sporløst  forbi,  og  selve  Daabsbekræftelsen  affødte  kun 
en  ganske  forbigaaende  Bevægelse.  Stærkest  var  hun 
den  Dag  opfyldt  af  Sorgen  over,  at  hendes  Fader  ikke 
kunde  være  til  Stede,  og  at  hun  maatte  føres  op  ad 
Kirkegulvet  af  en  Farbroder. 

Omtrent  en  Uge  efter  hendes  Konfirmation  ind- 
gik hendes  Moder  et  nyt  Ægteskab.  Til  Trods  for  at 
Regitze  kun  omtaler  denne  Begivenhed  i  faa  Ord  og 
med  den  største  Diskretion,  fremgaar  det  tydeligt  af 
hendes  Manuskript,  at  Hjemmets  forandrede  Karakter 
voldte  hende  usigelig  Smerte,  og  at  de  tre  Aar,  hun 
levede  under  Tag  sammen  med  Moderen  og  Stedfa- 
deren, for  hende  var  fulde  af  Lidelse.  Da  dertil  kom, 
at  hun  samtidig  gennemlevede  en  alvorlig  religiøs  Krise, 
er  det  intet  Under,  at  hun  følte  sig  i  en  fuldstændig 
oprevet  Sindstilstand  og  til  sidst  selv  blev  klar  over. 

at  hun,  hvis  hun  ikke  skulde  gaa  aandeligt  helt  til 
Grunde  i  de  Forhold,  under  hvilke  hun  levede, 
m  a  a  1 1  e  bort  fra  dem.  Hendes  Omgivelser  forstod 
ogsaa  til  sidst  Nødvendigheden  heraf,  og  kort  efter 
at  hun  var  fyldt  19  Aar,  vendte  hun  i  1853  tilbage  til 
sin  Fader  for  at  styre  hans  Hus. 

UNGDOMSAARENE    I    KØGE. 

Om  Karakteren  af  den  i  forrige  Kapitel  berørte 
religiøse  Krise,  som  Frk.  Barner  gennemlevede  fra  sit 
17de  til  19de  Aar,  udtaler  hun  sig  ikke  i  det  enkelte. 
Hun  skriver  blot,  at  hun  ikke  mener,  at  ethvert 
bevidst  troende  Menneske  kan  paavise  et  bestemt  Øje- 
blik, i  hvilket  Opvækkelsen  er  foregaaet.  Hun  er  over- 
bevist om,  at  mange  gradvis  bliver  ledet  til  Troen, 
medens  Opvækkelsen  for  andre  kommer  i  et  Nu;  men 
hvad  enten  det  nu  sker  langsomt  eller  hurtigt,  er  hun 
vis  paa,  at  der  for  hver  alvorlig  Kristen  maa  være  et 
afgørende  Øjeblik,  et  personligt  Møde  med  Kristus, 
ikke  blot  som  Verdens,  men  som  eens  egen  Frel- 
ser. For  sit  eget  Vedkommende  véd  hun  aldeles  be- 
stemt, i  hvilken  Stund  den  »store  Forandring«  fore- 
gik hos  fiende.  Hun  skriver  herom:  »Det  er,  som 
jeg  havde  ført  to  forskellige  Tilværelser,  en  før  og  en 
efter  dette  Øjeblik.  Opvækkelsen  skete  i  et  Nu, 
»men«,  føjer  hun  til,  »med  Omvendelsen  bliver  man  ikke 
saa  hurtig  færdig,  den  maa  vare   Livet  igennem!« 

Den,  ved  hvem  det  kristelige  Liv  hos  Frk.  Bar- 
ner blev  vakt,  var  Pastor  Blædel,  den  Gang  Præst 
ved  Almindeligt  Hospital  og  Abel  Cathrine  Stiftelse. 
Som  bekendt  indtog  han  i  Halvtredserne  en  fremskudt 
Stilling  i  Hovedstadens  kirkelige  Liv.  Det  var  mest  som 
varm  og  nidkær  Vækkelsesprædikant,  han  virkede.  Hans 

Tilhørerkreds  var  stadig  voksende ;  den  lille  Kirke  i 
Dronningens  Tværgade  var  fyldt  til  Trængsel,  i  Gaar- 
den  stod  Folk  i  tætte  Klynger,  og  kun  de  heldigste 
erobrede  sig  en  Plads  paa  Ryggen  af  de  grønmalede 
Bænke;  men  der  var  intet  fanatisk  Præg  over  hans 
Forkyndelse,  ingen  Ekstase  skæmmede  Gudstjenesten. 
For  Frk.  Barner  kom  han  til  at  betyde  overmaade 
meget  baade  som  Sjælesørger  og  som  Ven.  Hun  havde 
kendt  ham  personlig  i  flere  Aar,  da  hendes  Broder  en 
Tid  havde  været  Kostgænger  i  hans  Hus,  men  det 
var  først,  da  hun  var  henved  i8  Aar  gammel,  at  hun 
kom  i  nærmere  Berøring  med  ham ;  hun  betegnede 
ham  senere  som  den,  der  var  »Redskabet  i  Guds  Haand« 
til  at  bringe  hende  ind  under  Troslivets  Lykke.  Hun 
maa  have  betroet  sig  til  ham  under  sine  sørgelige  For- 
hold i  Hjemmet,  og  det  blev  især  hans  Indflydelse 
og  Støtte,  hun  kunde  takke  for,  at  hun  atter  kom  til 
at  vende  tilbage  til  sin  Faders  Hjem. 

For  de  fleste  unge  Piger  vilde  Ombytningen  af  et 
selskabeligt  Hjem  i  København  med  Livet  hos  en  Fa- 
der, som  i  mer  end  en  halv  Snes  Aar  uden  for  sin 
Embedsvirksomhed  havde  ført  et  Eremitiiv  i  den  lille 
Provinsby,  ikke  være  tillokkende;  men  for  Frk.  Barner 
mildnedes  alle  Savn  ved  Glæden  over  Udfrielsen  af 
de  trykkende  Forhold,  hun  i  de  sidste  Aar  havde  levet 
under,  og  ved  Haabet  om  at  kunne  skabe  et  nyt  og 
hyggeligt  Hjem  for  sin  ensomme  Fader.  Opgaven  var 
imidlertid  ikke  let.  Under  det  isolerede  Liv,  Faderen 
saa  længe  havde  ført,  havde  der  udviklet  sig  hos  ham  en 
Del  Særheder,  som  kun  daarligt  harmonerede  med  hans 
naturlige  Elskværdighed  og  gode  Hjerte.  Nogen  Om- 
gang for  sin  unge  Datter  vilde  han  ikke  søge,  medens 
han  dog  liberalt  tillod  hende  selv  at  skabe  sig  en  saa- 
dan;  blot  ønskede  han,  at  hun  ikke  deltog  i  Byens  Bal- 
Regitze  Barner.  2 

ler,  private  eller  offentlige.  Hans  aristokratiske  Til- 
bøjeligheder krympede  sig  vel  ved  Tanken  om  at  »pris- 
give« sin  Datter  til  Sammenkomster  af  denne  Art,  der 
i  Køge  utvivlsomt  maatte  have  et  meget  demokratisk 
Præg.  Frk.  Barner  havde  kun  været  paa  eet  voksent 
Bal  i  hele  sit  Liv  —  det  var  paa  Landkadetakademiet 
sammen  med  sin  Broder  — ,  hun  havde  moret  sig  dejligt 
og  længtes  efter  en  Gentagelse  af  Dansens  Glæder,  men 
det  faldt  hende  ikke  ind  med  en  Tanke  at  handle  imod 
sin  Faders  Ønske,  selv  om  dette  ikke  var  fremsat  som 
noget  Forbud. 

Til  en  Begyndelse  koncentrerede  hun  al  sin  Energi 
om  sit  Hovedformaal,  at  gøre  Hjemmet  hyggeligt  for 
Faderen.  Skulde  dette  lykkes,  var  hun  klar  over,  at  hun 
ikke  fremdeles  maatte  overlade  Husførelsen  til  den 
Jfr.  Schnabel,  der  i  de  sidste  Aar  med  stor  Dygtighed 
havde  forestaaet  den;  hun  maatte  tage  den  i  sin  egen 
Haand.  Men  hun  havde  ikke  fjerneste  Forestilling  om 
Husvæsen;  hun  var  aldrig  i  Moderens  Hjem  blevet 
vænnet  til  nogen  praktisk  Huslighed.  For  dog  at  er- 
hverve sig  en  Smule  Indsigt  heri  tog  hun  en  tre  Uger( !) 
til  en  Pastor  Storms  i  Vallø,  og  her  benyttede  hun  den 
korte  Tid  saa  energisk,  at  hun  virkelig  opnaaede  nogen 
praktisk  og  teoretisk  Kendskab  til  Madlavning  og  an- 
den Husgerning.  Det  tjener  til  Ære  baade  for  hende 
og  Husjomfruen,  at  hun  fik  denne  til  at  forstaa  og  bi- 
falde hendes  Trang  til  at  være  den  styrende  mere  end 
af  Navn.  Jfr.  Schnabel  veg  frivilligt  Pladsen  og  søgte 
en  anden  Stilling,  men  hun  vedblev  til  sin  Død  at  staa 
i  et  venskabeligt  Forhold  til  »sin  Frøken«.  Som  Vidnes- 
byrd om  den  Energi,  hvormed  Frk.  Barner  allerede  i 
disse  unge  Aar  optog  enhver  Pligt,  kan  anføres,  at  hun 
for  ikke  at  komme  ud  af  Øvelse  med  Madlavning  gen- 
nemførte, at  hun  een  Dag  om  Ugen  selv  lavede  Mid- 

dagsmad  til  nogle  fattige  Familier,  —  til  dette  Arbejde 
maatte  Kokkepigen  ikke  yde  nogen  Hjælp,  og  det  var 
hende  sikkert  en  Æressag,  at  hendes  trængende  Ven- 
ner ikke  kom  til  at  lide  under  hendes  Ukyndighed. 
Skønt  huslig  Beskæftigelse  aldrig  blev  hendes  Hoved- 
interesse, lykkedes  det  hende  dog  ved  sine  udholdende 
Bestræbelser  og  sit  brændende  Ønske  om  at  gøre  Livet 
lyst  og  lykkeligt  for  sin  Fader  at  skabe  et  smukt 
Hjem  og  i  dette  efterhaanden  at  samle  en  hyggelig 
Omgangskreds. 

Dette  sidste  var  til  en  Begyndelse  forbundet  med 
ikke  faa  Vanskeligheder,  da  Faderen  ikke  selv  vilde 
introducere  hende  i  nogen  Familie.  Den  unge  Pige 
maatte  saaledes  paa  egen  Haand  søge  at  skaffe  sig  Om- 
gangsvenner; til  Dels  ved  Hjælp  af  flere  i  Omegnen 
boende  Slægtninge  blev  en  Begyndelse  gjort,  og  da 
det  første  Skridt  var  foretaget,  blev  Vejen  lettere,  og  det 
varede  ikke  længe,  før  Frk.  Barner  i  sit  Hjem,  hvor 
hun  havde  Faderens  Tilladelse  til  at  indbyde,  hvem 
hun  vilde,  kunde  samle  en  hyggelig  Omgangs-  og 
Vennekreds.  I  Begyndelsen  deltog  hendes  Fader  ikke 
meget  i  de  selskabelige  Sammenkomster;  ved  Bordet 
var  han  altid  den  høflige  og  opmærksomme  Vært,  men 
umiddelbart  derefter  trak  han  sig  tilbage  til  sit  Ar- 
bejdsværelse. Næsten  umærkeligt  foregik  der  imidler- 
tid en  Forandring  i  saa  Henseende.  Han  var  meget 
musikalsk,  og  hans  Datter  søgte  derfor  fortrinsvis  at 
indbyde  Venner,  der  kunde  spille  eller  synge,  og  hun 
havde  da  den  Glæde,  at  Tonerne  lokkede  ham  tilbage 
til  Dagligstuen,  hvor  han  fra  sin  Plads  i  Sofahjørnet 
var  en  interesseret  og  opmærksom  Tilhører.  Hans  Nær- 
værelse affødte  atter  Deltagelse  i  Samtalen,  og  efter- 
haanden faldt  det  ganske  af  sig  selv,  at  Kredsen  følte 

sig   som   Gæster  hos   Faderen   saa   vel   som   hos   Dat- 
teren. 

Til  Trods  for  at  Frk.  Barners  huslige  Pligter  op- 
tog meget  af  hendes  Tid,  bragte  hendes  store  Virke- 
trang og  hendes  brændende  Lyst  til  at  bringe  Hjælp, 
hvor  denne  tiltrængtes,  hende  til  at  søge  en  Gerning 
ogsaa  uden  for  Hjemmet.  Men  dette  var  ingenlunde 
en  let  Sag.  Heller  ikke  her  havde  hun  en  Støtte  hos 
sin  Fader.  Han  var  vel  overordentlig  villig  til  efter 
Evne  at  yde  Pengehjælp,  naar  hun  herom  henvendte 
sig  til  ham,  men  at  en  ung  Pige  skulde  virke  med  en 
Indsats  af  sine  personlige  Kræfter,  havde  han  ingen 
Forestilling  om.  Og  som  det  gik  ham,  gik  det  i  den 
Tid  de  allerfleste,  særlig  da  i  en  lille  Provinsby.  Alle- 
rede i  København  var  Lysten  til  at  virke  udadtil  vaag- 
net  hos  Frk.  Barner,  og  hun  havde  i  den  Anledning  hen- 
vendt sig  til  den  i  filantropiske  Kredse  højt  ansete  Fru 
Warming,  f.  Tillisch,  Forstanderinde  for  Caroline  Ama- 
lies Plejeforening,  med  Bøn  om  at  faa  sig  et  Arbejde 
anvist  i  Velgørenhedens  Tjeneste,  men  den  gamle 
Dame  havde  fundet  hende  alt  for  ung  til  at  komme  i 
Betragtning.  Og  som  det  var  gaaet  ved  dette  første 
Forsøg,  gik  det  senere.  At  en  ung  Kvinde  i  gode  Kaar 
og  af  god  Familie  skulde  kunne  tænke  paa  at  virke  uden 
for  sit  Hjem  var  uhørt,  stempledes  som  ukvindeligt, 
ja  som  forrykt.  Blot  det,  at  hun  i  København  var  be- 
gyndt at  følge  Blædels  Bibellæsninger,  havde  ladet 
hende  mærke  i  sin  egen  Kreds,  at  man  fandt  hende 
overspændt,  og  i  jævne  Kredse  vidste  hun,  at  der  i 
Krogene  hviskedes  om,  at  hun  var  forstyrret,  var  Mor- 
mon el.  1,  Endnu  mindre  Foistaaelse  kunde  hun  natur- 
ligvis regne  med  i  Køge;  end  ikke  inden  for  Menig- 
heden kunde  hun  vente  Støtte.  I  religiøs  og  kirkelig 
Henseende  hørte  Køge  By  til  de  »døde«  Egne.    Byens 

mangeaarige  Præst,  der  nylig  havde  taget  Afsked,  til- 
hørte den  rationalistiske  Tid,  og  hans  Efterfølger  var 
en  i  Selskabslivet  søgt  og  afholdt  Mand,  men  iøvrigt 
tilsyneladende  kun  optaget  af  verdslige  Interesser  og 
uden  mindste  Vilje  eller  Evne  til  at  samle  en  Me- 
nighed om  sig.  Kun  i  Egnen  omkring  Herfølge  spore- 
des endnu  Rester  af  den  pietistiske  Bevægelse,  der  var 
fremkaldt  flere  Aar  tilbage  i  Tiden  af  den  bekendte 
Pastor  Willemoes.  Forsamlingsvæsnet  trivedes  endnu 
til  en  vis  Grad,  og  i  adskillige  Huse  fandtes  endnu 
ophængt  paa  Hæderspladsen  det  saakaldte  »Hjerte- 
spejl« ;  i  hvilket  det  menneskelige  Hjerte  paa  en  skræk- 
indjagende Maade  var  afbildet,  blodrødt  og  med  Svin 
og  Gedebukke  rodende  deri.  Frk.  Barner  følte  sig  fra- 
stødt af  hele  denne  Bevægelse  og  traadte  aldrig  i  no- 
get personligt   Forhold  til  den. 

Men  ene  som  hun  stod,  opgav  hun  ikke  sit  Ønske. 
I  høj  Grad  karakteristisk  for  hendes  Beskedenhed  som 
for  hendes  praktiske  Sans  begyndte  hun  her  som  altid 
senere  i  Livet  med  det  smaa  og  i  det  stille.  Hun  op- 
søgte de  lidende  og  ensomme  blandt  Fattigfolk,  lin- 
drede efter  Evne  deres  Nød,  læste  for  dem,  trøstede 
dem  og  hjembragte  til  Gengæld  mangt  Vidnesbyrd  om, 
at  hendes  Gerning  ikke  havde  været  omsonst.  Tillige 
droges  hun  mod  Smaabørnene,  af  hvilke  mange  var 
vanrøgtede.  Hun  tog  Mod  til  sig  og  samlede  en  snæv- 
rere Kreds  af  Damer  om  sin  Plan,  at  grundlægge  et 
lille  Asyl;  det  lykkedes,  og  Asylet  bestaar  den  Dag  i 
Dag.  Julen  var  hendes  kæreste  Tid.  Da  pyntede  hun 
hvert  Aar  et  Juletræ  for  fattige  Børn,  og  hun  havde 
den  Glæde,  at  hendes  Fader  altid  var  til  Stede  ved 
Festen,  sang  Julesalmerne  med  og  morede  derefter  de 
smaa  paa  bedste  Vis.  Dengang  havde  de  færreste  Fat- 
tigbørn nogen   Sinde   været   med  til  en   saadan   Fest; 

de  troede,  at  Træet  voksede  op  af  Gulvet.  Mange  Aar 
efter  fik  Frk.  Barner  en  Dag  Besøg  af  en  ældre  Bonde- 
kone med  en  ung  Datter;  hun  navngav  sig  som  een, 
der  i  sin  Barndom  havde  været  med  til  »Frøknens« 
Juletræ  og  nu  vilde,  at  hendes  Datter  skulde  se  den 
Dame,  hun  altid  siden  »havde  elsket  med  en  æ  v  i  g 
Kærlighed.« 

Men  det  var  ikke  blot  til  Smaakaarsfolk,  Frk. 
Barner  nærmede  sig  med  Raad  og  Daad.  Hendes  Trang 
til  at  virke,  til  at  vække  Sans  for  aandeligt  Liv  og  sprede 
god  og  nyttig  Oplysning  omkring  sig,  bragte  hende  til 
ogsaa  at  arbejde  i  de  dannede  Kredse.  Hun  samlede 
saaledes  en  Kreds  af  velstillede  unge  Piger  om  sig; 
dem  underviste  hun  i  Sprog  og  Historie,  ja  dristede 
sig  endog  til,  om  end  med  bankende  Hjerte,  at  holde 
Bibellæsninger  for  dem. 

Ved  Siden  af  det  travle  Liv  i  og  uden  for  Hjem- 
met fik  Frk.  Barner  Tid  til  at  dyrke  Venskabets  Glæ- 
der. Hun  maa  have  haft  en  egen  Evne  til  baade  at 
give  sig  selv  hen  i  et  fortroligt  Venneforhold  og  til 
at  yde  meget  til  Gengæld.  Det  blev  en  udsøgt  Kreds 
af  elskværdige,  dannede  Kvinder  og  Mænd,  hun  slut- 
tede om  sig  i  de  Aar,  hun  tilbragte  i  Køge.  Størst  Be- 
tydning fik  dog  sikkert  Venskabet  med  den  i6  Aar  ældre 
Frk.  Hanne  Laurberg,  Datter  af  Byens  tidligere  Præst. 
Frk.  Barner  giver  en  overordentlig  tiltalende  Skildring 
af  hendes  ejendommelige,  kloge  og  kærlige  Personlighed 
og  fortæller  fængslende  om,  hvor  meget  hun  vandt  i  for- 
trolig Omgang  med  denne  ældre  Veninde;  men  at  hun 
selv  tillige  i  dette  Forhold  ikke  blot  var  den  modta- 
gende, kan  man  læse  mellem  Linjerne.  Betegnende  for 
Frk.  Barners  hele  Personlighed,  for  den  frejdige  Til- 
lidsfuldhed, der  kunde  faa  hende  til  at  overvinde  den 
Tilbageholdenhed,  der  ellers  hørte  til  hendes   Væsen, 

og  til  i  fornødent  Fald  at  tilsidesætte  »Formen«,  hvor 
det  gjaldt  et  betydningsfuldt  Spørgsmaal,  er  den  Maade. 
paa  hvilken  Bekendtskabet  indlededes.  Frk.  Barner 
havde  tit  hørt  Præstens  Datter  omtale  som  en  ualminde- 
lig klog  og  elskværdig  Kvinde,  og  hun  brændte  af  Lyst 
til  at  lære  hende  at  kende,  da  hun  havde  en  bestemt  For- 
nemmelse af,  at  hun  i  hende  vilde  finde  den  sympa- 
tetiske Veninde,  hun  trængte  til.  Men  Frk.  Laurberg 
var  svag  og  gik  meget  lidt  ud,  saa  Frk.  Barner  havde 
aldrig  truffet  hende.  Saa  tog  hun  en  Dag  en  rask  Be- 
slutning, fulgte  en  øjeblikkelig  Indskydelse  og  gik  lige 
op  i  Præstegaarden.  Hun  blev  straks  vist  ind  i  Dag- 
ligstuen, hvor  Frk.  Laurberg  sad  ved  sin  Arbejdskurv 
med  en  Bog  foran  sig.  Hun  løftede  sit  sjælfulde  Blik 
op  mod  den  indtrædende  og  begyndte  en  indledende 
Samtale,  men  pludselig  blev  denne  afbrudt  af  Frk.  Bar- 
ner, der  sagde :  »Jeg  har  hørt  saa  meget  godt  om  Dem 
og  vilde  saa  gerne  kende  Dem,  tror  De  ikke,  at  vi  to 
kunde  blive  gode  Venner?«  Frk.  Laurberg  saa  først 
noget  studsende  paa  hende,  men  saa  rejste  hun  sig,  gik 
tæt  hen  til  hende,  saa'  hende  lige  ind  i  Øjnene,  kyssede 
hende  og  sagde  stille :  »Jeg  tror  det  sikkert ;  vi  kan  jo 
prøve!«  Dagen  efter  gik  de  en  lang  Tur,  og  det  var,  som 
havde  de  kendt  hinanden  i  mange  Aar,  »thi«,  som  Frk. 
Laurberg  sagde,  »enten  giver  jeg  mig  helt  hen  eller  slet 
ikke!«  og  tit  udbrød  hun  senere:  »Det  var  godt,  jeg 
blev  taget  med  Storm,  ellers  havde  vi  maaske  aldrig 
fundet  hinanden !«  Frk.  Barner  blev  helt  optaget  som 
Ven  i  Huset,  kunde  gaa  og  komme,  som  hun  vilde.  Det 
var  vel  nok  paa  det  religiøse  Omraade,  at  de  to  Venner 
fandt  de  inderligste  Sammenknytningspunkter,  men  de 
havde  mange  andre  fælles  Interesser,  havde  begge  megen 
Smag  for  Læsning,  Sans  for  Musik  og  Kunst  som  for 
aandelige  Spørgsmaal  i  det  hele  taget.    De  saas  daglig. 

og  det  var  et  stort  Tab  for  Frk.  Barner,  da  Fru  Laurberg 
i  1857  efter  sin  Mands  Død  flyttede  med  sin  Datter  til 
Lyngby.  Hun  vedligeholdt  Forbindelsen  gennem  en 
Brevveksling  og  lejlighedsvise  Besøg,  men  det  stod 
hende  snart  klart,  at  Frk.  Laurbergs  tiltagende  Svag- 
hed om  stakket  Tid  vilde  medføre  en  større  Adskil- 
lelse, og  hun  saa'  ikke  fejl;  allerede  1859  sov  hendes 
kære  Veninde  ind  efter  et  smertefuldt  Sygeleje. 

Af  andre  nære  Venner  nævner  Frk.  Barner  med 
Taknemmelighed  Huslægen,  Dr.  Gjersing  med  Hustru, 
Stiftsdame  Frk.  Elise  Lowzow,  Grevinde  Soffy  Lerche 
paa  Benzonsdal,  Præstefamilierne  v.  Wylichs  i  Greve, 
Storms  i  Vallø  o.  fl.  a.  Jævnlig  gjorde  hun  længere  Ud- 
flugter sammen  med  disse  Venner  og  levede  sig  herved 
mer  og  mer  ind  i  den  hele  Egn  med  dens  frodige,  sjæl- 
landske Natur. 

Men  dette  fredelige  Liv  skulde  finde  en  brat  Af- 
slutning. I  Aaret  1859  ramtes  hendes  Fader  pludse- 
ligt af  et  apoplektisk  Anfald,  der  efterfulgtes  af  et 
voldsomt  Udbrud  af  Sindssyge.  Hans  Datter  vaagede 
utrættelig  hos  ham,  og  kun  Lyden  af  hendes  Stemme 
virkede  lidt  beroligende  paa  ham;  hans  Tilstand  var 
dog  saa  alvorlig,  at  han  maatte  føres  til  Oringe.  Efter 
et  halvt  Aars  Ophold  dér  blev  han  udskrevet  som  hel- 
bredet, men  han  var  nu  en  mærket  Mand,  cg  til  Frk. 
Barners  store  Sorg  fraraadede  Lægen  paa  det  bestem- 
teste at  lade  ham  genoptage  Livet  i  sit  eget  Hjem, 
han  forlangte  eftertrykkeligt,  at  han  skulde  søge  sin 
Afsked  og  for  Fremtiden  bo  som  Pensionær  under  fuld- 
stændig ny  Omgivelser.  Lægens  Ord  blev  taget  til 
Følge,  og  den  gamle  Mand  levede  paa  denne  Vis,  altid 
kærUg  tilset  af  sin  Datter,  tilsyneladende  rask  og  veltil- 
freds, indtil  et  nyt  Anfald  i  1873  gjorde  Ende  paa  hans 
Dage. 

Kærlige  Slægtninge  og  Venner  var  Frk.  Barner 
behjælpelig  med  at  opløse  Hjemmet,  ordne  Pengesa- 
gerne og  skaffe  hende  et  nyt  Hjem  i  København  hos 
en  FamiHe,  hun  havde  kendt  lidt  til  fra  Køge.  Men 
Sorgen  og  Sindsbevægelsen  fremkaldte  en  stærk  Nerve- 
sygdom med  høj  Feber  og  hyppige  Vildelser,  og  der  hen- 
gik hele  fem  Maaneder,  før  hun  nogenlunde  kom  sig. 
Det  var  egentlig  først  efter  et  Badeophold  paa  Fanø 
i  1862,  at  hun  helt  genvandt  sit  Helbred. 

FØRSTE    A'RBEJDSAAR    I    FÆNGSELSSELSKA- 
BETS  TJENESTE. 

Et  halvt  Aar  efter  at  Frk.  Barner  var  flyttet  til 
København,  modtog  hun  et  kærligt  Tilbud  fra  Pastor 
Blædel  og  hans  Hustru  om  at  benytte  to  Værelser,  de 
havde  tilovers  i  deres  Lejlighed ;  skulde  det  vise  sig,  at 
hun  om  kortere  eller  længere  Tid  atter  kunde  danne 
Hjem  for  sin  Fader,  skulde  hun  ikke  føle  sig  i  mindste 
Maade  bundet.  Men  denne  Mulighed  indtraf  aldrig, 
og  Frk.  Barner  forblev  som  Kostgænger  i  det  hygge- 
lige Præstehjem  i  over  fem  Aar.  Her  følte  hun  sig 
lykkelig  og  tryg.  Hendes  Værelser  var  smukke  og 
vendte  ud  mod  St.  Annaplads,  hvorfra  hun  havde  Ud- 
sigt over  Vandet.  Hun  følte  Hjemmet  ganske  som  sit 
eget,  havde  stor  Glæde  af  det  fortrolige  Samliv  med 
Blædel,  der  nu  var  Præst  ved  Garnisonskirke,  og  hans 
prægtige  Hustru  og  omfattede  hele  Børneflokken  med 
hjertelig  Kærlighed.  Ligeledes  nød  hun  i  høj  Grad  Om- 
gangen med  hele  den  betydelige,  særlig  i  kristelig  Hen- 
seende udviklede,  og  interessante  Kreds,  i  hvilken  hun 
optoges,  følte  Berigelsen  derved  og  forstod,  hvilken 
Støtte  hun  derigennem  vandt  til  Udførelsen  af  de  Tan- 
ker og  Ønsker  om  et  Arbejde  for  ulykkelige  og  lidende. 

som  altid  levede  i  hendes  Sjæl.  Stærkest  droges  hen- 
des Længsel  mod  en  Gerning  i  Fængselsselskabets  Tje- 
neste. Allerede  i  Køge  havde  hun  følt  stor  Trang  til 
at  komme  i  Forbindelse  med  de  enkelte  ulykkelige  og 
faldne  Kvinder,  hun  dér  havde  hørt  omtale.  Særlig 
havde  der  været  en  ung,  fortvivlet  Barnemorderske,  som 
hun  ikke  kunde  slippe  af  sine  Tanker.  Hun  søgte  om 
Tilladelse  til  at  besøge  hende  i  Fængslet;  hendes  Be- 
gæring blev  tilstaaet,  sikkert  ikke  alene  til  Forbav- 
selse, men  til  Forarge  1  s  e  fbr  Køgebefolknin- 
gen; men  hun  selv  havde  Grund  til  at  tro,  at  hun  dog 
havde  bragt  nogen  Trøst  til  den  ulykkelige  unge  Kvinde. 
Kort  efter  sit  Komme  til  København  betroede  hun 
Pastor  Blædel  sit  brændende  Ønske  om  at  blive  opta- 
get i  Fængselsselskabet  for  derefter  at  kunne  faa  Lov 
til  at  besøge  Fangerne.  Han  mente  i  Begyndelsen,  at 
hun  endnu  var  for  ung  til  denne  Gerning,  men  hendes 
store  Alvor  og  levende  Varme  for  Sagen  overvandt 
hans  Betænkeligheder,  og  han  billigede,  at  hun  hen- 
vendte sig  til  den  daværende  Direktrice,  den  Soaarige 
Fru  V.  Pahlen.  At  denne  alderstegne  Dame  mente,  at 
Frk.  Barner  med  sine  25  Aar  var  alt  for  stort  et  Barn  til 
at  turde  betros  et  saadant  Arbejde,  er  vel  forstaaeligt 
nok,  men  hun  selv  lod  sig  ikke  skræmme.  Efter  Blæ- 
dels yderligere  Raad  henvendte  hun  sig  nu  til  den  da- 
værende Fængselspræst,  Pastor  Oxholm.  Det  var  til 
en  Begyndelse  ikke  let  for  hende  at  udtale  sig  frimodigt 
over  for  en  ganske  fremmed,  men  Pastor  Oxholm  mod- 
tog hende  saa  venligt  og  saa'  saa  tillidsindgydende  paa 
hende,  at  hun  glemte  al  Frygt  og  Forlegenhed, 
og  da  hun  sluttede,  lagde  han  sin  Haand  paa 
hendes  Skulder  og  sagde  mildt  og  kærligt:  »Naar  De 
føler  saaledes,  saa  gaa  De  i  Guds  Navn  ind  til  Fæng- 

selsgerningen,  og  med  Herrens  Hjælp  vil  dette  nok 
blive   til   Velsignelse   baade   for    Dem    selv   og   andre«. 

Saa  traadte  Frk.  Barner  i  Aaret  1860  ind  i  Fæng- 
selsselskabet,  til  en  Begyndelse  som  »besøgende« 
Dame,  det  vil  sige,  hun  fik  Adgang  til  Fængslerne  og  til 
Bestyrelsens  Møder,  men  uden  at  være  stemmeberetti- 
get. Det  viste  sig  snart,  at  Forholdene  ikke  var  lette,  og 
hun  har  sikkert  senere  i  Livet  mangen  Gang  takket 
for,  at  et  uigennemtrængeligt  Slør  var  draget  for  hen- 
des Fremtids  Virken,  ellers  havde  maaske  Modet  svig- 
tet hende  i  det  afgørende   Øjeblik. 

Den  første  Vanskelighed  laa  i,  at  Fængselsselska- 
bet,  der  var  stiftet  som  Frugt  af  det  Besøg,  den  navn- 
kundige Mrs.  Fry  1843  havde  aflagt  her  i  Landet,  var 
en  privat  Institution,  hvis  Medlemmer  vel  havde 
faaet  Adgang  til  Straffeanstalten,  men  var  ganske  uden 
retslig  Myndighed.  Der  maatte  derfor  handles  med 
yderste  Forsigtighed,  og  Frk.  Barner  fik  straks  det  Paa- 
bud  af  Direktricen  og  de  øvrige  Bestyrelsesmedlemmer, 
at  hun  maatte  gøre  som  de  andre  og  lukke  Øjnene  for 
de  Forhold,  det  ikke  stod  i  eens  Magt  at  ændre.  Frk. 
Barner  fulgte  lydig  Instruksen,  skønt  det  tit  faldt 
hende  svært  at  at  lægge  en  Dæmper  paa  sit  ildfulde 
Temperament,  der  tilskyndede  hende  til  aktiv  Optræ- 
den, men  hun  formaaede  dog  kun  til  en  vis  Grad  at  for- 
holde sig  passiv,  og  der  frembød  sig  snart  et  saa  gra- 
verende Tilfælde,  at  hun  ikke  kunde  forsvare  for  sin 
Samvittighed   at  lade   dette  gaa   upaatalt  hen. 

Blandt  de  kvindelige  Fanger  var  der  flere  ganske 
unge,  ja  ukonfirmerede.  Pigebørn.  De  kaldes  de  »iso- 
lerede« og  holdtes  ganske  afsondret  fra  de  ældre  Kvin- 
der. Til  at  undervise  disse  var  der  ansat  en  Lærer, 
om  hvem  Fru  v.  Pahlen  vidste,  at  hans  Forhold  over 
for  Eleverne  ikke  i  sædelig  Henseende  var  ulasteligt. 

Dette  betroede  hun  Frk.  Barner,  der,  jo  mere  hun  grub- 
lede over  Sagen,  og  jo  større  Vished,  hun  fik  for,  at 
Anklagen  var  berettiget,  stedse  ivrigere  og  ivrigere 
krævede  af  den  gamle  Frue,  at  hun  skulde  hen- 
vende sig  til  Myndighederne  og  faa  Læreren  fjernet.  At 
denne  var  en  gift  Mand  med  mange  Børn,  for  hvis 
Skyld  han  ikke  maatte  miste  sit  Levebrød,  burde  i  dette 
Tilfælde  ikke  have  nogen  Vægt.  Omsider  formaaede 
hun  Fru  v.  Pahlen  til  at  køre  op  med  hende  paa  Raad- 
huset  og  dér  fremstille  Sagen  for  Vicepolitidirektøren, 
Konferensraad  v.  Osten,  der  ogsaa  var  Medlem  af 
Fængselsselskabets  Bestyrelse.  Frk.  Barner  ansaa  det 
naturligvis  for  givet,  at  det  var  Fru  v.  Pahlen,  der 
vilde  føre  Ordet;  dog,  da  de  kom  ind  paa  Kontoret, 
kunde  eller  vilde  den  gamle  Dame  ikke  sige  eet  Ord  om 
Sagen,  men  overlod  den  hele  Fremstilling  til  Frk.  Bar- 
ner. At  dette  var  en  vanskelig  og  pinlig  Situation  for 
den  forholdsvis  unge  Kvinde  er  let  at  forstaa,  »men«, 
skriver  Frk.  Barner,  »udvortes  tror  jeg,  det  lykkedes 
mig  at  være  rolig,  men  indvortes  rystede  jeg  af  Sinds- 
bevægelse«. Konferensraaden  forholdt  sig  til  en  Be- 
gyndelse ganske  tavs  og  saa'  meget  betænkelig  ud,  men 
lovede  til  sidst,  at  Forholdet  skulde  blive  undersøgt. 
Længe  hørtes  intet  videre  om  Sagen,  men  endelig  blev 
det  ved  et  Møde  meddelt,  at  Undervisningen  for  Frem- 
tiden skulde  foregaa  i  en  Gennemgangsstue,  »derved 
vilde  al  Fare  være  afværget«,  blev  der  udtalt.  Men  her- 
imod nedlagde  Frk.  Barner  en  bestemt  Protest  og  ud- 
kastede med  stor  Styrke  det  Spørgsmaal,  om  man  troe- 
de, at  en  Lærer,  over  for  hvem  en  slig  Forholdsregel 
var  nødvendig,  var  værdig  til  at  undervise  i  Religion. 
Forsamlingen  sad  ganske  tavs  og  stille,  men  nogen  Tid 
efter  blev  Læreren  afskediget  og  afløst  af  en  Lærer- 

inde;  fra  den  Tid  fik  de  unge  Fanger  altid  kvindelig 
Undervisning. 

Frk.  Barners  Hovedformaal  over  for  Fangerne  var 
at  komme  i  personligt  Forhold  til  dem,  vinde  deres  Til- 
lid og  om  muligt  paavirke  dem  til  et  retskaffent  Liv  i 
Fremtiden.  Men  selve  de  ydre  Forhold  lagde  store 
Hindringer  i  Vejen.  Alle  Fangerne  var  om  Dagen  sam- 
let i  store  Fællesstuer,  hvor  de  var  beskæftiget  med 
forskelligt  Arbejde,  alle  iført  den  afstikkende  Fæng- 
selsdragt, halv  gul,  halv  sort  for  Tugthuset,  halv  graa, 
halv  gul  for  Forbedringshuset;  om  Natten  var  de  for- 
delt i  store  fælles  Sovesale.  At  faa  den  e  n  k  e  1 1  e  i  Tale 
under  disse  Vilkaar  skulde  synes  en  Umulighed ;  men 
da  traadte  Pastor  Oxholm  hjælpende  til  og  stillede  sit 
Værelse  i  Fængslet  til  Raadighed  for  Frk.  Barner  til 
alle  de  Tider,  hvor  han  ikke  selv  brugte  det.  Herved 
kunde  hun  saaledes  kalde  hver  Fange,  hun  vilde  tale 
med,  ind  til  sig  og  beholde  hende  hos  sig,  saa  længe  hun 
vilde.  Men  for  at  undgaa  al  Tvang  ordnede  hun  sine 
Besøg  saaledes,  at  de  fandt  Sted  paa  bestemte  Dage  i 
Ugen  og  til  bestemte  Klokkeslet,  og  hun  lod  saa  Fan- 
gerne vide,  at  hver,  som  ønskede  det,  kunde  træffe 
hende  dér.  Og  der  kom  mange;  mange  efter  eget  Øn- 
ske, mange  opfordret  af  Frk.  Barner,  og  hun  kom  til 
at  se  ind  i  et  Dyb  af  Synd  og  Last  og  Forhærdelse, 
der  langt  overgik,  hvad  hun  havde  kunnet  forestille 
sig;  men  hun  saa'  ogsaa  ind  i  angrende,  modtagelige 
Hjerter  og  i  Menneskesjæle,  der  med  Tak  greb  om  et 
kærligt,  et  frelsende  Ord.  At  hun  Gang  paa  Gang  blev 
ført  bag  Lyset,  holdt  for  Nar  og  bedraget  var  vel  kun 
selvfølgeligt,  om  end  til  Dels  selvforskyldt.  Hun  fulgte 
nemlig  ikke  sit  store  Forbillede,  Mrs.  Frys,  Eksempel, 
havde  ikke  paa  dette  Punkt  hendes  sjældne  Takt  og 
Overlegenhed.     Mrs.  Fry  spurgte  aldrig  Fangerne  om 


30 

deres  Forbrydelser,  vilde  for  det  første  ikke  friste  dem 
til  at  lyve  og  var  for  det  andet  overbevist  om,  at 
skulde  de  i  Fremtiden  vandre  mod  Lys  og  Renhed, 
gjaldt  Ordet:  »Har  Haand  Du  lagt  paa  Herrens  Plov, 
se  frem,  men  ej  tilbage!«  For  Frk.  Barner  derimod 
synes  det  at  have  været  magtpaaliggende  at  faa  Be- 
kendelsen frem  i  første  Række,  saa  vække  Angerfølelsen 
og  derefter  paakalde  Viljen  til  det  gode.  Hun  gjorde 
snart  den  Erfaring,  som  vist  bekræftes  af  alle,  der  har 
med  Forbrydere  at  gøre,  at  mange  var  tilbøjelige  til  at 
aabenbare  de  frygteligste  Misgerninger,  de  havde  be- 
gaaet,  for  senere  at  tilbagekalde  Tilstaaelsen  eller  frem- 
hykle Anger  og  Fortvivlelse.  Føst  langsomt  lærte  Frk. 
Barner  at  forstaa,  at  for  mange  af  de  ulykkelige  skyld- 
tes disse  Fantasifostre  Trangen  til  at  gøre  sig  inter- 
essante, medens  andre  lod  sig  lede  af  den  Beregning, 
at  de  herved  kunde  skaffe  sig  en  lille  Afveksling  i  det 
trælsomme  Liv  inden  for  Fængselsmuren^,  idet  'de 
gerne  blev  ført  ud  til  den  Egn  og  det  Sted,  hvor  de 
efter  eget  Sigende  havde  begaaet  Forbrydelsen. 

Men  trods  utallige  Skuffelser  og  bristede  Forhaab- 
ninger  holdt  Frk.  Barner  trolig  ud,  baade  mens  hun  var 
»besøgende  Dame«  og  senere,  da  hun  ved  Fru  v.  Pah- 
lens  Død  var  blevet  Direktrice  (i8.  Maj  1865),  og  naar 
hun  i  sit  Livs  Aften  lod  Minderne  fra  sine  Timer  i 
Præstens  Kontor  i  Christianshavnsfængslet  drage  forbi 
sit  indre  Blik,  dukkede  mangt  lyst  og  skønt  Billede  frem 
ved  Siden  af  de  vemodige  og  de  grufulde.  Eet  følte  hun 
ubedrageligt:  Hendes  eget  indre  Jeg  modnedes  og  ud- 
vikledes; tit  syntes  hun,  hun  modtog  saa  meget  mere, 
end  hun  gav. 

Blandt  de  allerførste,  der  søgte  Frk.  Barner  i  Præ- 
stens Stue,  var  en  ganske  ung  Pige,  hvis  Ydre  og  hele 
Fremtræden  var  saa  tiltalende,  at  Frk.   Barner  straks 

ved  første  Øjekast  følte  sig  tiltrukket  af  hende  og  læng- 
tes efter  at  erfare,  hvorledes  dog  hun  var  kommet  til 
at  bære  Tugthusdragten.  Da  hun  spurgte  den  unge 
Fange,  om  hun  ikke  havde  Lyst  til  at  tale  lidt  med 
hende  og  nævnede  hende  den  Tid,  hun  var  at  træffe, 
gik  der  en  Lysning  over  hendes  Ansigt,  og  allerede 
den  første  Dag  stod  hun  i  Kontoret.  I  Begyndelsen  var 
hun  som  en  vild,  forskræmt  Fugl,  og  Frk.  Barner  fik 
næppe  mere  ud  af  hende,  end  at  hun  hed  Christine  og 
var  fra  Bornholm.  Længe  varede  det  dog  ikke,  før  hun 
blev  beroliget  ved  Lyden  af  en  mild  Stemme  og  ved 
at  føle,  at  hun  stod  over  for  en  u  n  g  Kvinde,  der 
ikke  vilde  dømme,  men  hjælpe.  Saa  gav  hun  sig  helt 
hen  og  fortalte,  hvorledes  hun  som  pur  ung  var  kom- 
met til  at  tjene  hos  en  ond  og  haardhjertet  Husbond, 
der  havde  benyttet  hendes  Ungdom  og  Uvidenhed  til 
at  forføre  hende.  Med  Ligegyldighed  saa'  han  hendes 
Sorg  og  Angst  ved  Tanken  om  at  skulle  føde  ham  et 
Barn;  ingen  Hjælp  vilde  han  yde  hende,  ingen  havde 
hun  at  ty  til,  og  da  saa  Barnet  var  kommet  til  Verden, 
kastede  hun  det  i  sin  grænseløse  Fortvivlelse,  vistnok 
i  en  Art  Vildelse,  i  en  Brønd  tæt  ved  Huset.  Forbry- 
delsen blev  opdaget,  og  hun  blev  dømt  til  Døden,  men 
Straffen  formildedes  til  livsvarigt  Fængsel.  Da  Chri- 
stine begyndte  at  udøse  sit  Hjerte  for  Frk.  Barner,  var 
hun  mest  opfyldt  af  Forfærdelse  over  Menneskers 
Haardhed  og  Angst  for  Guds  Vrede,  og  kun  langsomt 
faldt  der  Ro  over  hende.  Skrækken  for  den  nidkære, 
hævnende  Gud  veg  Pladsen  for  Sorgen  over  hendes 
Synd,  og  derigenem  naaede  hun  omsider  til  en  dæmren- 
de Tro  paa  den  Frelser  og  Forløser,  der  ikke  vilde 
svigte  hende.  Men,  hvor  stor  Forandringen,  der  foregik 
i  hendes  Sjæleliv,  end  var,  frygtede  Frk.  Barner  dog, 
at   den   livsvarige    Fængselsstraf     snarere    vilde     virke 

hæmmende  end  fremmende  paa  hendes  aandehge  Ud- 
vikling, og  hun  besluttede  derfor  at  gøre  Forsøg  paa 
at  faa  hende  benaadet.  Hun  skrev  saa  et  langt  og  ind- 
gående Brev  til  Kong  Christian  d.  Niende  og  bad  ham 
paa  sin  Fødselsdag  benaade  Christine.  Kongen  op- 
fyldte hendes  Bøn,  og  Fængslets  Porte  aabnede  sig  for 
den  nu  under  Lidelser  modnede  og  lutrede  unge  Kvin- 
de. Hun  rejste  tilbage  til  sin  Fødeø,  hvor  hun  i  en 
Række  Aar  styrede  Huset  for  en  Broder,  en  fattig  Hus- 
mand. En  Tid  lang  vedligeholdtes  Forbindelsen  mel- 
lem Frk.  Barner  og  hende  gennem  en  Brevveksling,  der 
dog  efterhaanden  døde  hen,  og  længe  hørte  de  intet  til 
hinanden.  Men  da  Frk.  Barner  mange  Aar  efter,  i 
1886,  kom  til  Bornholm  paa  en  Agitationsrejse  for 
Værneforeningen  Bethania,  søgte  hun  at  erfare  noget 
om  Christines  senere  Skæbne.  Det  traf  sig  saa  hel- 
digt, at  en  Præstefrue,  i  hvis  Hjem  hun  boede  nogle 
Dage,  kunde  give  hende  meget  fyldige  Oplysninger: 
Christine  havde  i  lang  Tid  styret  sin  Broders  Hus  alde- 
les mønsterværdigt ;  mange  af  Øens  flinke  Karle  havde 
bejlet  til  hende,  men  hun  havde  afvist  dem  alle,  fordi 
hun  i  sine  egne  Øjne  var  uværdig  til  at  blive  en  hæ- 
derlig Mands  Hustru.  Endelig  var  der  dog  kommet 
en  ældre  Enkemand,  der  saa  indtrængende  havde  bedt 
hende  om  at  blive  Moder  for  hans  mange  Børn,  at  hun 
gav  efter  for  hans  Bønner,  »og«,  sluttede  Præstekonen, 
»Christine  har  ført  et  saadant  Liv,  at  hun  har  vundet  al- 
mindelig Agtelse  og  Kærlighed,  ja,  jeg  kan  godt  sige, 
hun  har  levet  som  et  Eksempel  for  hele  Menigheden.« 
—  Da  Christine  hørte,  at  Frk.  Barner  var  i  Præstegaar- 
den,  gik  hun  straks  om  Morgenen  hen  til  hende,  og  det 
blev  et  bevæget  Møde  mellem  de  to.  Christine  havde 
hørt,  at  Frk.  Barner  var  Forstanderinde  for  en  kvinde- 
lig Værneforening,  og  hun  udbrød,  da  hun  sagde  hende 

Farvel:  »Ak,  havde  kun  en  eneste  frelsende  Haand  væ- 
ret udstrakt  mod  mig,  før  jeg  faldt,  det  er  saa  svært 
at  rette  sig,  naar  man  først  er  faldet.« 

Et  helt  andet  Billede  fremstiller  Frk.  Barner  for  os 
i  sin  Beretning  om  Christiane.  Hun  var,  da  Frk. 
Barner  første  Gang  saa'  hende,  et  13  Aars  Pigebarn  og 
hørte  til  de  »isolerede«.  Af  Ydre  gjorde  hun  nærmest 
et  komisk  Indtryk  med  sit  strittende,  hvidgule  Haar  og 
sine  store,  vandblaa,  opskræmte  Øjne.  Den  første  Dag, 
Frk.  Barner  lod  hende  kalde  ind  i  Kontoret,  var  hun 
halvvejs  forskrækket,  men  tillige  i  det  for  Pigebørn  i 
den  Alder  ikke  usædvanlige  »Fnisehjørne«.  Frk.  Bar- 
ner gjorde  hende  nogle  ligegyldige  Spørgsmaal,  som 
kun  blev  besvaret  med  Enstavelsesord,  men  saa  sagde 
hun  pludselig:  »Du  maa  gerne  lé,  Christiane!«  Pige- 
barnet saa'  først  forfærdet  op  ved  denne  uventede  Til- 
ladelse, men  brast  saa  i  en  uimodstaaelig,  næsten,  smit- 
tende. Latter,  og  fra  det  Øjeblik  var  hun  og  »Frøk- 
nen« Perlevenner.  Lidt  efter  lidt  lykkedes  det  Frk. 
Barner  at  faa  hende  til  at  begribe,  at  naar  hun  kunde 
forstaa,  at  Christiane  var  barnagtig  og  lattermild,  saa 
maatte  hun  paa  s  i  n  Side  ogsaa  kunne  indse,  at  hun  til 
Tider  maatte  kunne  være  alvorlig  og  tale  aabent  ud  til 
dem,  der  mente  hende  det  godt.  Det  lykkedes  virke- 
lig at  vinde  hendes  Fortrolighed ;  hun  fortalte  om  sit 
elendige  Hjem,  hvor  Moderen  var  blevet  mishandlet  af 
den  drikfældige  Fader,  ogsaa  om,  hvorledes  hun  første 
Gang  var  bukket  under  for  Fristelsen  til  at  stjæle.  Hun 
havde  en  Broder,  hvem  hun  holdt  grumme  meget  af,  og 
da  han  skulde  konfirmeres,  ønskede  hun  brændende  at 
skaffe  ham  noget  Tøj.  Saa  gik  hun  en  Aftenstund  ud  paa 
Fælleden,  kastede  sig  paa  Knæ  og  bad  Vorherre  om 
at  hjælpe  hende  til  at  faa  Klæder  til  Broderen;  derefter 
gik  hun  ud  paa  Vejen,  hvor  en  Bonde  velvilligt  tog  hen- 

de  op  paa  sin  Vogn  og  lod  hende  køre  et  langt  Stykke 
Vej  med  sig.  Fra  ham  stjal  hun  hans  Pung  og  købte 
Konfirmationstøj  et  for  de  stjaalne  Penge.  Da  Christia- 
nes Straffetid  var  udløbet,  turde  Frk.  Barner  ikke  slippe 
hende  af  Syne;  hun  udvirkede  da  hos  Gehejmeraad 
Classen,  at  Fideikommiset  vilde  betale  for  hendes  Op- 
hold paa  Landet  i  eet  Aar,  forudsat  Frk.  Barner  vilde 
skaffe  hende  det  fornødne  Udstyr.  Denne  Betingelse 
satte  Frk.  Barner  i  en  Del  Forlegenhed,  thi  hun  havde 
kun  faa  Penge  at  raade  over  og  var  fast  bestemt  paa 
aldrig  at  bede  sin  Fader  om  yderligere  Tilskud;  men 
saa  traf  det  sig  saa  »heldigt«,  at  hun,  da  hun  en  Dag  efter 
Sædvane  kom  ilende  ned  ad  Gaden  »som  et  Dampskib  i 
fuld  Fart«,  faldt  og  forstuvede  sin  Arm  saa  slemt,  at  hun 
maatte  under  Lægebehandling  og  i  nogle  Uger  holde  sig 
inde.  Hendes  første  Sorg  var,  at  hun  vel  herved  vilde 
blive  aldeles  afskaaret  fra  at  skaffe  Udvej  for  Pengene, 
men  saa  faldt  det  hende  pludselig  ind,  at  hun  kunde  jo 
forsøge  at  skrive  en  Fortælling  til  »Aftenlæsning«,  et 
dengang  meget  udbredt  og  værdsat  Maanedsskrift. 
Gennem  Frk.  Mathilde  Ørsted,  der  redigerede  Bladet, 
blev  Fortællingen  optaget  under  Navnet  »Inger«.  Det 
var  en  jævn  og  fordringsløs  lille  Historie,  men  Tonen 
var  alvorlig  og  god,  og  Frk.  Barner  fik  senere  Lejlighed 
til  at  erfare,  at  den  i  det  mindste  for  enkelte  Læsere 
havde  haft  sin  Betydning.  Derved  fik  hun  Mod  til  at 
fortsætte  og  i  flereAar  optoges  adskillige  Smaafortællin- 
ger  fra  hendes  Haand  i  Aftenlæsning,  uden  at  dog  Frk. 
Barners  Anonymitet  nogen  Sinde  blev  røbet. 

For  Honoraret  skaffede  hun  Christiane  et  godt 
Udstyr;  Pigebarnet  blev  sendt  ud  til  en  brav  Gaard- 
mandsfamilie,  blev  konfirmeret,  og  alt  syntes  at  gaa 
godt.  Men  da  hun  kom  ud  i  en  mere  selvstændig  Plads, 
dukkede  en  formodentlig  nedarvet  Tilbøjelighed  til  Drik 

frem  hos  hende,  og  naar  hun  var  fuld,  stjal  hun  altid. 
Frk.  Barner  slap  hende  dog  ikke,  hjalp  hende  atter  og 
atter  paa  Fode,  men  blev  stadig  skuffet.  Til  sidst  holdt 
Christiane  sig  haardnakket  borte,  og  dog  opgav  Frk. 
Barner  aldrig  Haabet  om  hendes  Redning.  Endnu  da 
hun  faa  Maaneder  før  sin  Død  udsendte  sin  Biografi, 
skrev  hun,  at  hun  stadig  haabede  at  se  hende  frelst, 
var  det  nu  kun  med  Haab  mod  Haab. 


HJEMLIGE  OG  PRIVATE   FORHOLD   TIL    1878. 

Da,  vistnok  i  Aaret  1866,  en  Ombygning  af  Præ- 
stegaarden  medførte,  at  Frk.  Barner  ikke  fremdeles  kun- 
de raade  over  de  to  Værelser,  hun  i  over  5  Aar  havde 
beboet  hos  Pastor  Blædels,  besluttede  hun  sig  til  at 
danne  et  selvstændigt  Hjem,  ihvorvel  hun  vidste,  at 
dette  maatte  blive  meget  beskedent,  da  hendes  Midler 
dengang  var  smaa.  Hun  var  endnu  kun  paa  lav  Hæ- 
ving  fra  Vallø,  om  Forhøjelse  af  Tilskuddet  fra  hendes 
Fader  vilde  hun  stadig  ikke  høre  Tale,  og  hendes  Moder 
havde,  da  hun  i  1862  laa  paa  sit  Dødsleje,  taget  det 
Løfte  af  hende,  at  hun  vilde  give  Afkald  paa  Arven 
efter  hende  til  Fordel  for  Stedfaderen.  Det  gjaldt  der- 
for om  at  finde  en  hyggelig,  men  billig  Lejlighed.  Der 
synes  ogsaa  dengang  at  have  været  »Bolignød«,  i  det 
mindste  stod  hun  tre  Uger  før  Flyttedag  uden  endnu 
at  have  fundet  Tag  over  Hovedet.  Da  modtog  hun  uven- 
tet et  Tilbud  fra  Fru  Apoteker  Benzon,  hvem  hun  kendte 
lidt  til,  om  at  overtage  en  »yndig«  lille  Kvistlejlighed  i 
Svaneapotekets  Gaard  paa  Østergade.  Her  indrettede 
hun  sig  saa  et  hyggeligt  Hjem  og  fandt  i  dette  mange 
af  de  Glæder,  navnlig  i  Retning  af  at  kunne  vise  Gæst- 
frihed mod  sine  Venner,  som  ikke  kan  opnaas  uden 
under  en  selvstændig  Husførelse.  Særlig  var  det  hende 

en  usigelig  Glæde  jævnlig  at  kunne  sé  sin  Fader  hos 
sig,  at  kunne  gøre  det  godt  for  ham  ogsaa  ved  at  ind- 
byde forskellige  af  Vennekredsen  fra  de  »gode,  gamle 
Køgedage«.  Det  fremgaar  af  Vidnesbyrd  fra  Venner, 
der  har  staaet  Frk.  Barner  nær,  at  en  af  de  Egenskaber, 
der  udmærkede  hende  baade  i  sit  eget  personlige  Liv 
og  i  Administrationen  af  de  store  Foretagender,  hun 
ledede,  var  hendes  store  økonomiske  Sans,  hendes  sjæld- 
ne Evne  til  at  faa  Midlerne  til  at  række  langt.  Selv 
mener  hun,  at  det  var  i  disse  knappe  Aar,  hun  lærte 
den  vanskelige  Kunst  at  spare  uden  at  være  paahol- 
dende,  og  hun  var  altid  senere  i  Livet,  da  de  ydre  For- 
hold blev  bedre,  taknemmelig  for  den  Forsagelsens  Sko- 
le, hun  havde  gennemgaaet  i  de  Dage,  da  hendes  Kaar 
var  meget  indskrænkede. 

At  hun  i  sin  Husførelse  som  i  Arbejdet  udadtil 
havde  adskillige  Bryderier  og  Skuffelser  fulgte  vel  af 
sig  selv.  Hun  fortæller  halv  humoristisk  om  et  af  sine 
første  filantropiske  Eksperimenter  inden  Døre,  der  faldt 
yderst  uheldigt  ud.  Til  Pige  fæstede  hun  en  ældre, 
mange  Gange  straffet  Kvinde,  hvem  hun  havde  lært  at 
kende  i  Fængslet.  I  dette  var  Pigen  efter  eget  Sigende 
blevet  kristelig  »vakt«,  og  hun  rørte  Frk.  Barners  Hjer- 
te ved  atter  og  atter  at  fremhæve,  at  h  u  n  havde  været 
Redskabet  i  Guds  Haand  til  at  fremkalde  Omvendelsen. 
Frk.  Barner  tør  ikke  benægte,  at  en  »Vækkelse«  var 
overgaaet  hende,  men  dens  Virkninger  var  af  højst 
uheldig  Art.  For  Pigen  var  det  det  vigtigste  af  alt  at 
komme  i  Kirke  til  enhver  Tid  hos  en  bestemt  Præst  og 
til  saa  mange  Møder  som  muligt ;  hver  Pligt  og  hvert 
Arbejde  maatte  vige  for  dette  ene  fornødne.  Alt  andet 
var  smaat  og  ligegyldigt.  Blev  det  hende  f.  Eks.  fore- 
holdt, at  hun  ikke  maatte  bruge  fine  Damaskes  Serviet- 
ter til  at  skure  Køkkenbordet  med,  eller  at  hun  skulde 

passe  sin  Strygning,  medens  Ovn  og  Jern  var  varme,  i 
Stedet  for  at  styrte  af  Sted  til  Præsten  i  samme  Nu  der 
var  et  og  andet,  hun  fik  Lyst  til  at  tale  med  ham  om, 
erklærede  hun  forarget,  »at  Frøknen  tænkte  kun  paa 
jordiske  Ting.«  Naar  Frk.  Barner  fandt  Spisekamme- 
ret tomt,  fordi  Pigen,  mens  hun  var  ude,  havde  givet  alt, 
hvad  det  rummede,  bort  til  fattige,  som  tiggede  ved 
Døren,  indvendte  hun  som  Svar  paa  enhver  Bebrej- 
delse desangaaende,  at  »hun  havde  da  kun  gjort  sin 
Pligt!«  I  det  hele  manglede  hun  hvert  Begreb  om  Ejen- 
domsret, især  hvor  det  gjaldt  Mad  og  Drikke.  Et  helt 
Aar  holdt  dog  Frk.  Barner  ud  med  hende,  men  maatte 
omsider  sende  hende  bort,  i  fuld  Erkendelse  af,  at  paa 
dette  Punkt  havde  baade  hendes  Teori  og  Praksis  lidt 
et  fuldstændigt  Nederlag. 

I  de  paafølgende  Aar  indtraf  flere  Dødsfald  i  Frk. 
Barners  nærmeste  Slægt.  Hendes  Broder,  der  som  Of- 
ficer var  forflyttet  til  Næstved,  blev  i  1872  meget  syg 
og  døde  efter  et  længere  Sygeleje.  De  to  Søskendes  Livs- 
veje  var  tidlig  blevet  skilt,  men  de  holdt  overordentlig 
meget  af  hinanden,  og  det  var  Søsteren  en  stor  Trøst,  at 
hendes  Broder  under  hans  sidste  Sygdom,  hvor  han 
henlaa  dels  paa  Kommunehospitalet,  dels  hos  sine  Svi- 
gerforældre, hvor  hun  kunde  sé  til  ham  til  enhver  Tid, 
altid  var  glad  ved  hendes  Nærhed  og  holdt  af  at  høre 
hendes  stille  Tale.  Kort  efter  hans  Død  bortkaldtes  og- 
saa  hans  Hustru,  efterladende  sig  to  Smaadrenge.  At 
Frk.  Barner  over  for  disse  forældreløse  Børn  følte  sit 
Ansvar  som  deres  nærmeste  Slægtning  er  en  Selvfølge ; 
men  i  alvorlig  Forstaaelse  af,  at  hun  som  enlig  Kvinde 
ikke  i  sit  eget  Hjem  kunde  skabe  gode  Livsvilkaar  for 
opvoksende  Drengebørn,  var  hun  ikke  noget  Øjeblik 
betænkt  paa  at  tage  dem  til  sig.  Hun  hjalp  derimod 
deres  Formynder  til  at  finde  et  Officershjem  til  dem. 

hvor  de  blev  opdraget  i  gode  Forhold,  under  mand- 
ligt Tilsyn,  og  hvor  hun  til  alle  Tider  kunde  staa  i  den 
nærmeste  Forbindelse  med  dem.  Men  samtidig  hermed 
skrinlagde  hun  det  Ønske,  hun  som  saa  mangen  anden 
enlig  Kvinde  længe  havde  baaret  paa:  at  tage  en  lille 
Pige  til  sig  som  sit  eget  Barn.  Hun  følte  nu,  at  hvad 
hun  »fik  tilovers«  fra  sin  Gerning,  baade  af  Midler,  Tid 
og  Kræfter,  maatte  tilhøre  de  smaa  Brodersønner.  — 
Og  dette  var  sikkert  det  bedste  for  alle  Parter.  Hendes 
store,  udadtil  stadig  voksende  Gerning  krævede  Indsat- 
sen af  hendes  fulde  Tid,  Kraft,  Tanke  og  Vilje.  Hvis 
hun  havde  antaget  sig  et  Barn,  blot  fordi  hun  følte 
Trang  til  for  sit  eget  Vedkommende  at  koncentrere  sin 
Kærlighed  om  et  enkelt  lille  Væsen,  vilde  hun  snart 
være  blevet  stillet  over  for  det  uafviselige  Valg,  at  for- 
sømme Barnet  eller  begrænse,  muligvis  opgive,  den 
Livsgerning,  der  saa  umiskendelig  havde  Brug  for  hen- 
de og  snart  skulde  stille  hende  ny  og  store  Opgaver. 

Aaret  efter  mistede  hun  ogsaa  sin  kære  gamle  Fa- 
der. Han  havde  i  Sommeren  1873  lejet  sig  ind  paa  et 
Hotel  i  Helsingør,  medens  Frk.  Barner  modtog  en  Ind- 
bydelse til  sine  Slægtninge  paa  Birkendegaard  ved  Ka- 
lundborg. Her  fik  hun  kort  efter  i  et  Telegram  Bud  om 
Faderens  pludselige  Sygdom.  Ufortøvet  tog  hun  til  Ka- 
lundborg, hvorfra  der  den  Aften  gik  et  Dampskib  til  Kø- 
benhavn, og  hun  haabede,  at  Kaptejnen  kunde  formaas 
til  at  landsætte  hende  i  Helsingør,  —  paa  den  Maade 
mente  hun  hurtigst  at  kunne  naa  sit  Maal,  —  om  Jern- 
vejsforbindelse  var  der  jo  dengang  ikke  Tale.  I  den 
mest  forrygende  Storm,  der  endog  havde  gjort  Kaptej- 
nen betænkelig  ved  overhovedet  at  vove  Sejladsen,  fik 
hun  sit  Ønske  opfyldt  og  landsattes  med  største  Be- 
svær næste  Morgen  Kl.  4  paa  Skibsbroen  i  Helsingør. 
Fuldstændig  gennemblødt  af  Regn  og  Søvand  og  ry- 

stende  af  Kulde  naaede  hun  omsider  op  paa  Hotellet, 
hvor  hendes  Fader  henlaa,  ramt  af  et  nyt  Slagtilfælde, 
men  dog  saa  vidt  ved  Bevidsthed,  at  han  kendte  sin 
Datter. 

Der  paafulgte  nu  nogle  meget  svære  Dage  og  Uger 
for  Frk.  Barner,  som  vel  fik  en  Sygeplejerske  til  Hjælp, 
men  dog  væsentlig  selv  maatte  lede  og  bære  Ansvaret 
for  den  syges  Behandling.  Men  hendes  Faders  umis- 
kendelige Glæde  og  Taknemmelighed  ved  at  have  hen- 
de om  sig  og  den  rørende  Maade,  paa  hvilken  han  lod 
hende  fornemme  sin  Kærlighed  de  Tider,  hvor  han  var 
ved  Bevidsthed,  hjalp  hende  bedre  end  noget  andet  til 
at  komme  over  alle  Vanskeligheder.  Faderens  Tilstand 
bedredes  dog  saa  meget,  at  han  efter  Lægens  Raad  blev 
kørt  ind  til  Kommunehospitalet;  her  sov  han  stille  ind, 
mens  Datteren  sad  ved  hans  Side,  til  han  lukkede  sine 
Øjne. 

Den  Arv,  der  tilfaldt  Frk.  Barner  efter  hendes  Fa- 
der, tør  næppe  kaldes  betydelig,  men  den  var  dog  stor 
nok  til,  i  Forbindelse  med  hendes  stigende  Vallø-Hæ- 
ving,  at  sætte  hende  i  Stand  til  for  Fremtiden  at  føre  en  i 
økonomisk  Henseende  sorgfri  Tilværelse.  Med  kærlig 
Betænksomhed  havde  Faderen  udsat  en  særlig  Sum,  for 
hvilken  hun  efter  hans  udtrykkelige  Ønske  skulde  fore- 
tage en  Udenlandsrejse,  hvad  der  i  mange  Aar  havde 
været  hendes  Ønskers  Maal.  Dog  først  i  1875,  da  hun 
kunde  faa  et  udmærket  Rejsefølge  i  sine  Slægtninge, 
Grev  Lerches  fra  Benzonsdal  og  deres  unge  Datter,  blev 
Planen  iværksat.  Denne  hendes  første  Udenlandsrejse 
førte  hende  gennem  Tyskland,  Schweiz,  Norditalien, 
Rom,  Neapel  og  tilbage  over  Geneve  og  Diisseldorf 
med  Kaiserswerth.  I  sin  Levnedsskildring  helliger  Frk, 
Barner  hele  to  Kapitler  til  denne  Rejse  og  en  næste,  hun 
foretog  i   1878  med   Blædels  yngste   Datter   Charlotte, 

hvem  hun  havde  indbudt  til  at  være  sin  Rejsefælle. 
Denne  Gang  var  Schweiz  Hovedmaalet,  Hjemvejen  gik 
over  Niirnberg  og  Wartburg.  For  hende  selv  har  det 
utvivlsomt  været  en  stor  Glæde  saa  mange  Aar  efter  i 
Erindringen  at  genieve  disse  Rejser,  og  for  hendes  nær- 
meste har  det  sikkert  ogsaa  haft  sin  Betydning  at  faa 
et  samlet  Billede  af  de  Tildragelser  og  Indtryk,  de 
kendte  i  spredte  Træk  fra  hendes  lejlighedsvise  Beret- 
ninger ;  men  for  Læseren  i  Almindelighed  tør  man  næp- 
pe sige,  at  hendes  Iagttagelser  af  Natur,  Kunst  eller 
Menneskeliv  byder  noget  mere  eller  bedre,  end  hvad 
mangfoldige  andre  har  ydet.  I  een  Henseende  har 
dog  disse  Mindeblade  et  uomtvisteligt  Værd,  nemlig 
som  Vidnesbyrd  om  den  Umiddelbarhed  og  Friskhed, 
hvormed  hun  kunde  optage  og  nyde  alt,  hvad  der  mød- 
te hende  af  stort  og  skønt,  lige  meget  i  hvilken  Skik- 
kelse. Man  synes  under  Læsningen,  at  det  er  en  Ung- 
pige, der  fører  Pennen  og  giver  sig  hen  i  Begejstring 
over  alt,  hvad  hun  oplever ;  kun  hist  og  her  møder  man 
den  midaldrende  Kvindes  Reflektioner  over  meget 
af  det,  der  aabenbarer  sig  for  hende  gennem  Rejsens 
brogede  Oplevelser.  Den  velgørende  Evne,  hun  har 
haft,  til  for  en  Tid  at  ryste  det  daglige  Arbejdes  Be- 
kymringer af  sig  og  til  i  fulde  Drag  at  optage,  hvad  der 
bydes  hende  fra  ny  og  hidtil  uanede  Skønhedsverdener, 
har  sikkert  i  høj  Grad  været  medvirkende  til,  at  hun 
endog  højt  oppe  i  Aarene  kunde  forynges  og  fornys  og 
derved  bevare  Livsfriskheden  selv  under  de  hvide  Haar. 
I  positiv  Forbindelse  med  hendes  Virksomhed  herhjem- 
me stod  kun  et  Besøg  18}  5  i  Kaiserswerth  hos  Fru 
FHedner  og  i  1878  i  Samuel  Zellers  berømte  Kuranstalt 
i  Mannedorf  ved  Ziirich.  Begge  disse  Besøg  var  dog 
kun  ganske  kortvarige,  berigende  for  hende  selv  og  ud- 
dybende de  Indtryk,  hun  gennem  sin  Læsning  og  andres 

mundtlige  Meddelelser  paa  Forhaand  var  i  Besiddelse 
af,  men  om  nogen  direkte  Paavirkning  for  hendes  egen 
Livsgerning  kan  der  ikke  være  Tale. 

VIDERE  ARBEJDE  I  FÆNGSELSSELSKABET. 
LINDEVANGSHJEMMET. 

Som  ovenfor  nævnt  var  Frk.  Barner  i  1865  blevet 
udnævnt  til  Direktrice  i  Fængselsselskabet  efter  gamle 
Fru  V.  Pahlens  Død.  Efter  Selskabets  Love  skulde 
der  være  to  Direktricer,  og  i  de  første  Aar  blev  denne 
Bestemmelse  overholdt,  egentlig  dog  kun  af  Navn,  da 
den  anden  Dame,  der  beklædte  Posten,  den  elskværdige 
Fru  Gude,  var  meget  svag  og  praktisk  talt  maatte  over- 
lade alt  Arbejde  til  Frk.  Barner.  Efter  Fru  Gudes 
Død  stod  Posten  ubesat  i  flere  Aar,  indtil  endelig  Grev- 
inde Louise  Schmettau  i  1873  efter  Frk.  Barners  Op- 
fordring modtog  Stillingen  som  anden  Direktrice.  Ar- 
bejdet, der  saaledes  i  flere  Aar  ene  paahvilede  Frk.  Bar- 
ner, var  meget  omfattende,  især  da  hun,  allerede  mens 
hun  kun  var  besøgende  Dame,  havde  paataget  sig  efter 
Anmodning  af  daværende  Politiinspektør  Hertz  at  un- 
dersøge alle  de  Kvinders  Forhold,  der  henvendte  sig  paa 
Politikammeret  med  Bøn  om  Hjælp  fra  Selskabet.  Hun 
var  henvist  til  at  foretage  alle  Undersøgelser  paa  egen 
Haand;  kun  til  »det  groveste«,  som  f.  Eks.  at  indløse 
Tøj  fra  Pantelaanekontorerne,  fik  hun  en  Politibetjent 
til  Hjælp. 

Man  maa  i  høj  Grad  beundre  det  Mod  og  den  Ud- 
holdenhed, Frk.  Barner  udfoldede  under  disse  Vandrin- 
ger gennem  »Lastens  Huler  og  Elendighedens  Boli- 
ger«. Hun  maatte  til  Tider  i  Bælgmørke,  der  kun  op- 
lystes ved  de  Tændstikker,  hun  afstrøg  hvert  sdje,  4de 
Minut,   famle    sig   op    ad   brøstfældige    Trappetrin,    ja 

ligefremme  Stiger,  til  5te  Sal  i  de  elendigste  Huse,  hvor 
det  kunde  hænde,  at  hun  snublede  over  døddrukne  Va- 
gabonder. Hun  blev  overfuset  og  udskældt  og  maatte 
endda  prise  sig  lykelig  ved  ikke  at  lide  personlig  Over- 
last ;  men  hun  gav  ikke  Køb,  og  efter  hver  møjsommelig 
Udflugt  vendte  hun  tilbage  med  den  Bevidsthed,  at  hun 
havde  lært  noget,  hun  tidligere  eller  senere  vilde  for- 
staa  havde  tjent  hende  selv  o,g  hendes  Arbejdsmaal  til 
Gode. 

Skønt  dette  Arbejde  uden  for  Fængslet  i  høj 
Grad  lagde  Beslag  paa  Frk.  Barners  Tid,  Tanker  og 
Kræfter,  stod  hendes  Hu  dog  først  og  fremmest  til  Li- 
vet med  de  straffede  Kvinder  inden  for  Fængslets 
Mure;  dér  følte  hun,  var  hendes  rette  Arbejdsmark. 
Men  allerede  Aaret  før  hun  blev  Direktrice,  gennem- 
førtes en  Reform  af  det  hidtil  bestaaende  System,  der 
helt  forandrede  Karakteren  af  Direktricens  Stilling.  I 
Aaret  1864  var  nemlig  Fællesfængslet  blevet  ombyttet 
med  en  ny  Straffeanstalt,  der  var  indrettet  væsentlig 
som  Cellefængsel,  og  samtidig  blev  Adgangen  til  alle 
Cellefangerne  lukket  for  enhver,  der  ikke  stod  i  Fæng- 
slets Tjeneste,  det  vil  sige,  der  ikke  var  ansat  og  lønnet 
af  Staten,  —  Fængselssselskabet  var,  som  før  sagt, 
en  ganske  privat  Institution.  Dermed  var  al  personlig 
Paavirkning  fra  de  besøgende  Damers  Side  umuliggjort, 
thi  det  betød  i  denne  Forbindelse  intet,  at  Direktricen 
fik  Lov  til  at  besøge  Fangerne  i  deres  Celle  den  sidste 
Maaned  før  Løsladelsen;  paa  det  Tidspunkt  var  de  na- 
turligvis næsten  udelukkende  optaget  af,  hvorledes  det 
skulde  gaa  dem,  hvor  de  kunde  blive  anbragt,  osv,,  naar 
de  var  sat  i  Frihed.  At  denne  sidste  Ordning,  der  nok 
egentlig  var  gjort  som  en  særlig  Indrømmelse  til  Frk. 
Barner,  ikke  kunde  tilfredsstille  hende,  er  klart  nok. 
Hun  arbejdede  ihærdigt  paa  at  opnaa,  at  dog  Fængsels- 

selskabets  Direktrice  maatte  blive  en  Undtagelse 
fra  den  strenge  Regel ;  hun  blev  støttet  varmt  af  Konge- 
huset, lige  fra  Enkedronning  Caroline  Amalie  til  Kong 
Christian  den  Niende,  men  alle  Forsøg  prellede  af  paa 
Justitsminister  Heltzens  kategoriske  Afslag.  Frk.  Bar- 
ner var  dybt  nedbøjet  over  det  uigenkaldelige  Forbud; 
hun  syntes,  at  hele  Grundvolden  for  hendes  Arbejde 
var  styrtet  sammen.  Dog,  det  laa  ikke  for  hende  at  lade 
sig  kue  eller  knække;  hendes  stadig  arbejdende  Tanke 
fandt  nye  Veje,  og  hun  syslede  dobbelt  ivrig  med 
Spørgsmaalet  om,  hvad  der  kunde  gøres  for  de  unge 
kvindelige  Fanger  efter  Straffetidens  Udløb,  især  da  for 
dem,  der  sendtes  til  Fængselsselskabets  saakaldte  »Op- 
tagelseshus«,  som  stod  umiddelbart  under  Direktricens 
Overtilsyn.  Paa  dette  Tidspunkt  var  Optagelseshuset 
indrettet  saaledes,  at  de  løsladte  Kvinder,  der  ønskede 
»Forsorg«,  som  det  kaldtes,  anbragtes  i  et  lille  Hjem 
under  Tilsyn  af  en  ældre  Kvinde,  den  Gang  en  Madam 
C.  Hendes  Opgave  var  at  sørge  for  deres  Tøj  og  sna- 
rest muligt  skaffe  dem  en  Plads.  Under  denne  Ordning 
blev  de  stakkels  Kvinders  Ophold  under  dette  Tag  for 
det  meste  begrænset  til  ganske  faa  Dage,  og  da  det  til- 
med blev  gjort  endnu  mindre  betryggende  ved  bemeldte 
Madams  løgnagtige  og  upaalidelige  Karakter,  er  det 
klart,  at  Frk.  Barner  ikke  kunde  finde  sig  i  disse  For- 
hold. Det  første,  der  maatte  gøres,  var  naturlig- 
vis at  faa  Madam  C.  fjernet,  men  Frøken  Bar- 
ner maatte  overvinde  megen  Modstand  fra  Besty- 
relsens Side,  inden  hun  naaede  saa  vidt.  Det  næ- 
ste var  at  finde  en  Afløser,  og  en  saadan  fandt 
hun  i  den  elskelige  Frk.  Emma  Povelsen,  Datter  af  den 
afd.  Rektor  Povelsen  i  Sorø.  Hun  styrede  Optagel- 
seshuset i  10  Aar;  det  flyttedes  hen  i  en  større  Lejlig- 
hed, og  alt  kom  i  en  ganske  anden  og  bedre  Gænge,  men 

opfylde  det,  Frk.  Barner  ansaa  for  dets  Opgave,  lykke- 
des ikke  og  kunde  ikke  lykkes,  da  hele  Systemet  var 
een  stor  Fejl.  For  hende  kom  det  til  at  staa  klarere 
og  klarere,  at  det,  der  tiltrængtes,  ikke  var  et  Opholds- 
sted for  faa  Dage,  men  et  Hjem,  der  vilde  huse  de 
unge  Kvinder  i  længere  Tid,  en  2 — 3  Aar,  oplære  dem 
til  nyttig  huslig  Gerning,  paavirke  dem  i  kristelig  og 
sædelig  Aand,  give  dem  Sans  for  et  hyggeligt,  arbejd- 
somt Hjemliv  og  saa  derefter  skaffe  dem  gode  Plad- 
ser under  betryggende  Forhold.  Billedet  af  et  saadant 
Idealhjem  formede  sig  i  Løbet  af  den  første  halve  Snes 
Aar  af  Direktricetiden  i  stedse  tydeligere  Omrids  for 
Frk.  Barners  Syn;  men  før  hun  vilde  lade  sine  Tanker 
og  Forhaabninger  trænge  frem  for  Dagens  Lys,  vilde 
hun  ved  en  Rejse  til  forskellige  Steder  i  Udlandet,  hvor 
hun  vidste,  der  arbejdedes  med  samme  Formaal  for 
Øje,  søge  at  indvinde  og  lære  gennem  andres  Erfa- 
ring og  Eksempel,  hvad  der  kunde  gavne  hendes  eget 
Formaal. 

Saa  begav  hun  sig  da  i  Aaret  1876  til  Holland,  hvor 
hun  i  Nærheden  af  Arnhem  vilde  besøge  flere  Asyler 
for  tidligere  straffede  Kvinder,  stiftede  af  den  bekendte, 
men  allerede  da  afdøde  Pastor  Heldring.  Hun  blev  over- 
alt modtaget  med  stor  Venlighed  og  Gæstfrihed  og  fik 
Lov  til  at  se  alt  og  til  at  spørge  om  alt,  hvad  der  laa 
hende  paa  Hjerte.  Meget  saa'  hun,  der  opfyldte  hende 
med  Beundring,  og  det  samme  gjaldt  for  hendes  Be- 
søg i  »Das  Rauhe  Haus«  ved  Hamborg  med  dets  Bør- 
nehjem og  Missionshuse  samt  Asylet  for  »entlassene 
Straflinge«  i  Gliickstadt;  men  hun  var  for  selvstændig 
og  oprindelig  en  Natur  til  blindt  at  overføre  de  givne 
Forbilleder  til  sit  eget  Værk.  Hun  var  klar  over,  at 
hvert  Land  og  hvert  Folk  har  sine  Ejendommeligheder, 
man  ikke  bør  gaa  udenom;  hun  var  blevet  bestyrket  i 

sin  Forvisning  om,  at  hvert  nyt  Værk,  stort  eller  lille, 
maa  vokse  frem  af  Hjemmets  egen  Jordbund.  Men  hun 
følte  ogsaa,  at  hun  havde  lært  meget  paa  sin  Rejse,  ikke 
mindst  derved,  at  hendes  egne  Tanker,  »der  var  født  og 
modnet  under  megen  Bøn«,  gennem  Samtale  og  Drøf- 
telse med  de  betydelige  Mennesker,  hun  havde  truffet, 
var  blevet  klarere  og  mere  befæstede. 

Da  Frk.  Barner  vendte  hjem  fra  denne  korte,  men 
for  hende  betydningsfulde  Udenlandsrejse,  var  hun  fast 
bestemt  paa  nu  at  virke  af  al  Kraft  for  den  Opgave,  der 
saa  længe  havde  foresvævet  hende  som  den,  hun  var 
kaldet  til  at  føre  ud  i  Livet.  Det  gjaldt  nu  først  og 
fremmest  at  vække  Interesse  for  Sagen,  og  dette,  ind- 
saa'  hun,  maatte  ské  ved,  at  hun  talte  om  den  til  Kvin- 
der og  Mænd,  som  hun  mente  vilde  kunne  vindes  for 
Opgaven.  Dengang  faldt  det  hende  ikke  ind  med  en 
Tanke,  at  hun  ved  at  holde  Foredrag  for  større  Kredse 
lettest  kunde  faa  Folk  i  Tale ;  heller  ikke  mente  hun,  det 
kunde  nytte,  at  hun,  ukendt  som  hun  da  var  af  den  store 
Almenhed,  vilde  søge  gennem  Pressen  at  finde  Tilslut- 
ning for  sin  Plan ;  hun  saa'  kun  een  Vej :  ved  personlig 
Henvendelse  at  faa  den  enkelte  i  Tale.  Og  saa  be- 
gyndte hun  en  langsom  Vandring  til  Mennesker,  hun 
formodede  havde  Evne  og  kunde  faa  Lyst  til  at  støtte 
hendes  Forehavende.  Det  var  ingen  let  Gang,  hun  tog 
sig  for.  Af  Naturen  var  hun  undselig  og  tilbagehol- 
dende, og  hun  har  senere  tit  fortalt,  hvorledes  hun  følte 
Blodet  stige  sig  til  Hovedet,  naar  hun  havde  ringet  paa 
ved  en  Dør,  og  hvorledes  hun  mangen  Gang  var  vendt 
cm,  naar  hun  var  kommet  halvvejs  op  ad  Trappen.  Dog 
det  var  naturligvis  de  første  Skridt,  der  var  de  vanske- 
ligste, efterhaanden  vandt  hun  større  Frimodighed  og 
mødte  megen  Velvilje.  Dette  heldige  Resultat  mener 
hun  for  en  Del  maa  tilskrives  en  Skyhed  hos  hende  selv 

for  nogen  Sinde  direkte  at  anmode  om  et  Bidrag;  hun 
bad  kun  om  Lov  til  at  fortælle  om  sine  Planer  og  lod 
saa  Folk  selv  om,  hvorvidt  de  vilde  støtte  Sagen  eller 
ej.  Om  hun  paa  dette  Punkt  bedømmer  sig  selv  ganske 
rigtigt  turde  vel  være  et  Spørgsmaal. 

En  af  de  første  Rigmænd,  hvem  hun  afvandt  Inter- 
esse for  sin  Tanke,  var  afd.  Etatsraad  Stoltenberg.  Mu- 
ligvis var  han  paa  Forhaand  blevet  paavirket  til  Gunst 
for  Sagen  gennem  sin  Niece,  Frk.  Wold,  men  en  Kends- 
gerning er  det  i  hvert  Fald,  at  han  straks  efter  sin  før- 
ste Samtale  med  Frk.  Barner  stillede  12.000  Kroner  til 
hendes  Disposition.  Skønt  Etatsraaden  stærkt  betone- 
de, at  det  var  hende  personlig,  han  overdrog  Pengene, 
gik  han  dog  ind  paa  hendes  lige  saa  kloge  som  loyale 
Forslag,  først  at  tilbyde  Fængselsselskabet  Summen, 
for  at  dette  som  saadant  kunde  tage  Sagen  i  sin  Haand. 
Han  skrev  derfor  et  Brev  til  Bestyrelsen  og  tilbød  dem 
Summen,  men  stillede  samtidig  den  Betingelse,  at  Op- 
tagelseshuset  ufortøvet  skulde  omordnes  saaledes,  at 
Pigerne  kunde  forblive  dér  mindst  to  Aar  og  grundig 
oplæres  til  nyttigt  Arbejde.  Der  blev  da  sammenkaldt 
et  Bestyrelsesmøde  paa  Raad-  og  Domhuset,  og  Frk. 
Barner  blev  opfordret  til  mundtlig  at  fremstille  Sagen. 
Hun  gjorde  det  med  bankende  Hjerte,  da  hun  ikke  vo- 
vede at  haabe  paa  Forstaaelse,  og  det  gik,  som  hun 
havde  ventet.  Hun  talte  saa  varmt  og  inderligt,  som 
hun  formaaede,  men  da  hun  sluttede,  mødte  hun  kun 
ligegyldige  eller  ironiske  Blikke.  Den  daværende 
Fængselspræst  sagde  spottende :  »Jeg  tror  ikke.  De  faar 
andre  til  at  være  i  det  Hjem  end  Henriette  Andersen,« 
en  gammel  Mordbrænderske.  »Men  hende  vil  jeg 
ikke  have,«  var  Frk.  Barners  rolige  Svar.  Kun  en  ene- 
ste talte  den  Aften  til  Støtte  for  Forslaget,  og  det  var 
daværende     Overpræsident,    Kammerherre    Rosenørn. 

Han  sagde  kraftigt  og  bestemt,  om  end  med  nogen  un- 
dertrykt Harme:  »Naar  jeg  hører  nogen  tale  med  en  saa 
ædel  Begejstring  som  Frk.  Barner  nylig,  saa  faar  jeg 
en  uimodstaaelig  Lyst  til  at  tage  fat,  og  jeg  gaar  med 
Glæde  med  til  denne  Sag!« 

Til  Trods  for  disse  varme  Ord,  der  vel  ikke  und- 
lod at  gøre  nogen  Virkning,  blev  Resultatet  af  For- 
handlingerne, at  Etatsraad  Stoltenbergs  Tilbud  afslo- 
ges med  den  Motivering,  »at  Selskabet  ikke  ønskede 
at  forandre  de  Principer,  hvorefter  Optagelseshuset  hid- 
til var  blevet  styret.«  Dette  Udfald  var,  hvad  Frk.  Bar- 
ner havde  ventet,  og  egentlig  aandede  hun  lettere  her- 
ved, da  hun  saa  fik  frie  Hænder  til  at  ordne  det  ny 
Hjem  efter  eget  Tykke. 

Men  Vejen  til  Maalet  var  endnu  lang,  og  desuden 
blev  den  vanskeliggjort  ved  Modstand  fra  mange  Si- 
der, ikke  mindst  fra  dem,  der  sad  inde  baade  med  Ind- 
sigt og  Erfaring  og  var  besjælet  af  Varme  for  de  be- 
trængte, der  skulde  hjælpes.  Saaledes  sagde  f.  Eks. 
daværende  Birkedommer,  senere  Overpræsident  Olden- 
burg, »at  det  ikke  kunde  nytte,  hun  vilde  kasernere 
Lasten  i  et  saadant  Hjem«.  Hertil  svarede  Frk.  Barner: 
»Det  kunde  vi  maaske  drøfte  nøjere  om  en  halv  Snes 
Aar.«  25  Aar  senere  30.  December  1902,  ved  Linde- 
vangshjemmets  Jubilæum,  var  Oldenburg  blandt  Gæ- 
sterne, og  Frk.  Barner  mindede  ham  om  disse  Ord. 
Han  kunde  ikke  huske  dem,  men  det  morede  ham  aaben- 
bart  at  høre  dem  gentaget,  og  han  kunde  ogsaa  med 
løftet  Pande  høre  om  sit  tidligere  Fejlsyn,  da  han  for 
længst  paa  den  elskværdigste  Maade  i  Ord  og  Gerning 
havde  lagt  sin  Anerkendelse  af  Frk.  Barner  og  Linde- 
vangshjemmets  Arbejde  for  Dagen. 

Med  ved  Siden  af  Modstanden  mødte  Frk.  Barner 
ogsaa  stor  Forstaaelse  og  Velvilje.     Det  første  Skridt, 

der  maatte  foretages,  var  at  danne  en  Komité,  der  se- 
nere kunde  overgaa  til  Bestyrelse.  Kammerherre  Ro- 
senørn lovede  at  være  Formand.  I  Pastor  Stein  havde 
hun  en  varmt  forstaaende  Ven  og  Støtte,  og  hans  rede- 
bonne Hjælp  skyldtes  det,  at  hun  mindre  føleligt  led 
under  Savnet  af  ikke  at  kunne  forhandle  med  Pastor 
Blædel  i  det  Omfang,  hun  ønskede.  Han  var  allerede 
dengang  mærket  af  den  Sygdom,  der  i  1879  lagde  ham  i 
Graven,  og  hans  Venner  turde  ikke  øge  hans  i  Forvejen 
for  store  Gerning  ved  at  kræve  hans  aktive  Deltagelse 
i  deres  Arbejde.  I  Tømmermester  Kayser,  der  lovede 
at  bygge  det  paatænkte  Hus  saa  billigt  som  muligt, 
fandt  hun  en  praktisk  og  ivrig  Hjælper,  og  hele  Vinteren 
1876 — 77  var  travlt  optaget  af  forberedende  Arbejder. 
Nu  blev  ogsaa  Pressen  taget  i  Brug,  og  Opfordringer 
indrykket  i  Bladene,  alt  medens  Frk.  Barner  sendte 
Breve  rundt  Landet  over  og  fortsatte  sine  Vandringer 
her  i  Staden  til  Mænd  og  Kvinder  i  de  forskelligste  Sam- 
fundsstillinger. Bidrag  indkom  over  Forventning  run- 
deligt, og  allerede  i  Slutningen  af  Aaret  1876  vovede 
Komitéen  at  sikre  sig  en  Grund,  der  blev  tilbudt  den 
paa  billige  Betingelser,  omtrent  i  Krone  pr.  Kvadrat- 
alen. Den  laa  i  Lindevangen,  en  lille  afsondret  Vej 
uden  Gennemgang  tæt  ved  Diakonissestiftelsen,  og  i 
Marts  1877  nedlagdes  Grundstenen.  Selve  Festdagen 
opfordredes  Frk,  Barner  paa  Byggepladsen  til  at  ned- 
lægge Stenen.  —  Forunderlig  bevæget  og  opfyldt  af  le- 
vende Tak  til  Gud  og  Mennesker  tog  hun  Murskeen  i 
Haand  og  slog  de  tre  Slag  i  Gud  Faders,  Søns  og 
Helligaands  Navn.  Huset  blev  kaldt  Lindevangshjem- 
met,  ikke  »Talitha  Kumi«,  som  Frk.  Barner  havde 
ønsket,  da  dette  bibelske  Navn  ikke  fandt  Tilslutning 
hos  den  øvrige  Bestyrelse.  30.  December  s.  A.  indviedes 
Hjemmet  ved  en  stilfærdig  og  smuk  Højtidelighed,  ved 

hvilken  Pastor  Stein  talte  over  Ordet  fra  Lukas  4, 
18. — 19:  »Jeg  er  kommet  at  forkynde  et  Naadeaar  for 
Herren.«  Før  og  efter  Talen  blev  der  afsunget  to 
Sange,  begge  forfattet  af  Frk.   Barner  selv. 

Den  I.  Januar  1878  begyndte  Lindevangshjemmet 
med  12  unge  Piger;  fire  Aar  efter  kunde  Tallet  ud- 
vides til  20.  I  Aarsberetningen  fra  1917 — 18  er  Tallet 
21.  Formaalet  er  »at  optage  unge  straffede  Piger  og 
gennem  et  fleraarigt  Ophold  at  paavirke  dem  i  kriste- 

lig  Henseende  paa  samme  Tid,  som  de  oplæres  i  al 
Slags  Husgerning,  saa  at  de  senere  kan  blive  gode,  dyg- 
tige Tjenestepiger«.  Frk.  Barner  føjer  hertil:  »De  skal 
gennem  disse  Aar  lære  Velsignelsen  ved  et  Hjem  at 
kende,  og  der  skal  vises  dem  Vejen  til  Frelse,  — 
om  de  vil  gribe  den,  maa  jo  bero  paa  dem  selv.« 

Nu  da  Sejren  i  d.  m.  udadtil  var  vundet,  høstede 
Frk.  Barner  saa  mange  Lovord,  at,  som  hun  skriver, 
»Pastor  Frimodt  ret  kunde  have  haft  Anledning  til 
at  spørge  mig,  som  han  engang  spurgte  en  stakkels 
syg  Pige,  hvem  mange  besøgte:  »Nu  tror  De  vel,  at 
De   er   et   sjældent   rart    Menneske,    fordi    alle    er   saa 

Regitze  Barner.  4 

venlige  mod  Dem?«  og  j  e  g  kunde  have  svaret  med 
hende:  »Nej,  jeg  tror  kun,  at  Gud  er  god.«  Og  disse 
Ord  var  sikkert  ikke  Mundsvejr,  men  hendes  Hjertes 
dybeste  Mening.  Hun  takkede  dagHg  Gud,  der  havde 
skænket  hende  Opfyldelsen  af  hendes  mangeaarige 
Længsler.  Lindevangshj emmet  var  »som  en  Solstraale 
i  hendes  Liv.«  I  Begyndelsen  maatte  Frk.  Barner  per- 
sonlig tage  sig  meget  af  Hjemmet,  dels  fordi  den  hele 
Virksomhed  var  ganske  ny  i  sin  Art,  dels  fordi  hun 
ikke  i  den  første  Forstanderinde  havde  saa  kyndig  og 
overlegen  en  Hjælper,  som  hun  senere  fik  i  Frk.  Anna 
Thalbitzer,  der,  det  tør  nok  siges,  paa  den  skønnest  tæn- 
kelige Maade  levede  og  virkede  for  de  hende  betroede 
unge.  Flere  Dage  ugentlig  tilbragte  Frk.  Barner  mange 
Timer  derude,  ofte  var  hun  der  ogsaa  om  Søndagen 
for  at  skaffe  Forstanderinden  lidt  Fritid;  derved  kom 
hun  i  et  personligt  Forhold  til  Pigerne,  hvilket  vel  be- 
redte hende  uundgaaelige  Skuffelser,  men  tillige  store 
Glæder.  Imidlertid  fortæller  hun  kun  mere  indgaaende 
om  eet   Eksempel,  som  ogsaa  skal  fremdrages  her. 

En  ganske  ung  Pige,  Agnes,  var  blevet  sendt  til 
Lindevangshjemmet  af  den  tidligere  Birkedommer,  nu 
Politimester  Oldenburg  i  Odense.  Hun  var  blevet  straf- 
fet for  Tyveri,  og  da  Frk.  Barner  havde  lært  hende 
lidt  nøjere  at  kende,  betroede  hun  hende  sin  sørgelige 
Forhistorie.  Fra  ganske  lille  var  hun  blevet  oplært 
til  at  stjæle  af  sin  Moder,  der  boede  ved  en  Station 
i  Nærheden  af  Odense,  og  daglig  lod  Barnet  køre 
med  Toget  til  Byen  for  undervejs  at  faa  Lejlighed  til 
at  stjæle  ud  af  de  rejsendes  Lommer.  Endelig  blev  hun 
grebet,  straffet  og  derefter  sendt  over  til  Lindevangs- 
hjemmet. Det  viste  sig  snart,  at  hun  var  en  ualminde- 
lig dygtig  Natur,  flink  og  som  Regel  fornøjelig  at  ar- 
bejde sammen  med,  men  hun  var  saa  ustyrlig  hidsig, 

at   hun   til   Tider   teede    sig    som    ganske    utilregnelig, 
kunde   f.    Eks.    slaa   alt   i    Stykker,   der   var    i   hendes 
Nærhed,  o.  1.     Muligvis  var  det  denne  Hidsighed,  der 
først   vakte   Frk.   Barners    Deltagelse.     I   sin    Barndom 
og  første  Ungdom  havde  hun  nemlig  selv  været  under- 
kastet slige  Paroksysmer  af  Hidsighed,  men  hun  havde 
ogsaa  tidligt  lært  sig  til  at  bekæmpe  dem.    Naar  hun 
saaledes  som  ganske  ung,  inden  hun  endnu  havde  fun- 
det Vej  til  Bønnens  Hjælp,  følte  det  hidsige  Blod 
bruse  op,   gik  hun  ind  i   sin   Stue,   laasede   den  af   og 
gav  sig  til  at   ødelægge   et  og   andet,   hun   kunde   faa 
fat  paa,   —  jævnlig   var   det   gamle   Lommetørklæder, 
hun  rev  i  ganske  smalle  Strimler.     Naar  hun  saa  ved 
denne  legemlige  Anstrengelse  var  blevet  udmattet,  faldt 
hun  gerne  paa  samme  Tid  til  Ro  i  Sindet.    At  hun  der- 
for følte  det  beslægtedes  Medlidenhed  med  det  stakkels, 
forsømte  Pigebarn,  er  let  forklarligt.    Gang  paa  Gang 
fik  hun  Lykke  til  at  tale  hende  til  Rette,  og  Gang  paa 
Gang  formaaede  hun  Forstanderinden  til  at  vise  hende 
Overbærenhed,  men  til  sidst  erklærede  dog  denne,  at 
nu  turde  hun  ikke  for  Eksemplets  Skyld  beholde  Ag- 
nes længer,  og  med  tungt  Sind  gav  saa  Frk.   Bamer 
sit  Samtykke  til,    at    hun    skulde    sendes    tilbage    til 
Odense.    Det  blev  bestemt,   at   hun  skulde   sejle   med 
et   Skib,   der  afgik   Lørdag   Aften.    Vejret   var  frygte- 
ligt,  og   Frk.    Barner,    der   sad   i    sin   hyggelige    Stue, 
gruede  for,  hvorledes  det  skulde  gaa  det  ulykkelige  Pige- 
barn  paa  denne   Rejse  og   senere   under   Livets   større 
Rejser,  og  hun  bad  inderlig  om,  at  der  maatte  sendes 
et  Tegn  fra   Gud   selv,    at  hun    turde  beholde  hende. 
Saa   ringede   det,   og   et    Bud   fra    Lindevangshjemmet 
meldte,  at  Agnes  ikke  var  kommet  af  Sted,  der  havde 
været  et  Brud  paa  Maskinen,  og  Skibet  gik  ikke.  Budet 
fortalte   endvidere,   at   Agnes  havde   været   stærkt   be- 

væget  ved  Tanken  om  sin  Bortsendeise,  havde  til  Af- 
sked taget  hver  af  sine  Kammerater  i  Haanden  og 
sagt:  »Pas  paa  Dig  selv;  jeg  gaar  nu  ind  i  Ulykken.« 
Glædestraalende  var  hun  kommet  tilbage  og  havde  ud- 
brudt: »Nu  skal  jeg  i  det  mindste  være  her  een  Nat 
endnu !«  Da  Frk.  Barner  om  Søndagen  kom  ud  til  Hjem- 
met, og  Forstanderinden  spurgte:  »Hvad  skal  jeg  nu 
gøre?«  var  hendes  Svar:  »Naturligvis  beholde  Agnes, 
her  har  jo  Vorherre  selv  talt!«  Og  Pigen  blev  sin  be- 
stemte Tid  ud  og  artede  sig  i  alle  Maader  vel. 

Frk.  Barner  vedligeholdt  senere  Forbindelsen  med 
hende.  Det  gik  lidt  op  og  ned,  og  undertiden  forløb 
der  Aar,  i  hvilke  hun  ikke  lod  høre  fra  sig.  Men  saa 
erfor  Frk.  Barner,  at  hun  var  blevet  gift  med  en  brav 
Mand,  og  flere  Aar  efter  blev  hun  en  Dag  standset 
paa  Gaden  af  en  yngre  Dame,  der  sprang  af  sin  Cykle 
og  navngav  sig  som  Agnes,  fortalte  om  sin  prægtige 
Mand  og  sit  Hjem,  hvor  hun  vel  savnede  den  Lykke 
at  have  Børn,  men  derved  fik  Tid  til  at  gøre  meget 
for  andre,  ogsaa  for  sin  Moder,  der  trængte  haardt  til 
hende,  og  hun  skiltes  fra  Frk.  Barner  med  de  Ord :  »Jeg 
har  saa  meget  at  takke  Lindevangshjemmet  for!« 
Slige  Oplevelser  opsamlede  Frk.  Barner  og  gemte  i 
sit  Hjerte  blandt  de  Skatte,  Møl  og  Rust  ikke  kunde 
fortære. 

Hvor  stærkt  end  Arbejdet  for  Lindevangshjem- 
met optog  Frk.  Barner,  vedblev  hun  dog  ved  Siden  af 
at  røgte  sit  Hverv  som  Direktrice  for  Fængselsselska- 
bet,  men  det  ydede  hende  ikke  den  Tilfredsstillelse 
som  tidligere.  Ved  Cellesystemets  Indførelse  var  hun 
blevet  afskaaret  fra  den  personlige  Berøring  med  Fan- 
gerne, den  hun  ansaa  for  den  væsentligste  Del  af  Ger- 
ningen, og  hun  stod  egentlig  saa  trøstesløs  over  for  den 

hende  tidligere  saa  kære  Virksomhed,  at  hun  til  Tider 
havde  stor  Lyst  til  at  trække  sig  ud  af  det  hele.  Hun 
gjorde  det  dog  ikke,  fordi  hun  mente,  det  dog  var  paa 
den  Plads,  Vorherre  vilde  bruge  hende,  og  at  han,  hvis 
det  var  hans  Vilje,  at  hun  skulde  forlade  den,  vilde  give 
hende  et  bestemt  Tegn:  Dette  kom  da  ogsaa,  men  i  en 
Skikkelse,  hun  ikke  havde  drømt  om. 

Trods  al  sin  Menneskekundskab  og  Erfaring  var 
Frk.  Barner  dog  vist  tillige  naiv  og  troskyldig.  Hun 
levede  saaledes  i  den  trygge  Overbevisning,  at  hun 
arbejdede  godt  sammen  med  den  øvrige  Bestyrelse,  og 
at  hun  heller  ikke  i  selve  Fængselsselskabet  havde 
Modstandere;  men  hun  skulde  meget  brat  rives  ud  af 
denne  Illusion.  Da  hun  8.  Januar  1879  mødte  til  Ge- 
neralforsamlingen, der  afholdtes  paa  Universitetet,  men- 
te hun,  det  var  givet,  at  hun  som  sædvanlig  blev  genvalgt 
til  Direktrice.  Ved  Aabningen  af  Stemmesedlerne  viste 
fc  det  sig  imidlertid,  at  hun  var  blevet  udstemt,  og  at  en 
^k  for  de  fleste  ganske  ukendt  Dame  var  blevet  indvalgt 
i  hendes  Sted.  Kundgørelsen  om  Valgets  Udfald  virkede 
nærmest  lammende  paa  hende ;  hun  forstod  ikke  ret, 
hvad  der  var  foregaaet,  før  en  hende  venligsindet  Herre 
hviskede  til  hende:  »De  skulde  vist  helst  gaa  nu,  — 
De  er  jo  ikke  længer  i  Bestyrelsen;  jeg  skal  siden 
meddele  Dem  Sagens  videre  Forløb.«  Halvt  som  i 
Drømme  forlod  hun  Salen,  og  næsten  uden  at  vide, 
hvorhen  hendes  Fødder  bar  hende,  skyndte  hun  sig 
ud  til  Blædels  Hjem  i  Bredgade.  Blædel  selv  laa  me- 
get syg,  saa  hun  vilde  paa  ingen  Maade  forurolige 
ham  med  sine  Bekymringer,  men  hans  Hustru  med- 
delte hun  i  usammenhængende  Ord,  hvad  der  var  fore- 
gaaet. »Aa,  nu  har  Du  vist  igen  været  for  dygtig, 
det  taaler  Mændene  nu  engang  ikke!«  var  Fru  Blædels 
første  Udraab.   Blædel,  som  havde  faaet  at  vide,  at  Frk. 

Barner  var  der,  forlangte  at  se  hende  og  faa  at  høre, 
hvad  der  laa  hende  paa  Hjerte.  Hans  milde  og  be- 
sindige Ord  var  hende  sikkert  til  stor  Trøst. 

Denne  Sag  angreb  hende  saa  stærkt,  at  hun  blev 
syg  og  laa  om  Natten  i  stærke  Feberfantasier,  men 
en  Trøst  fandt  hun  i  den  hjertelige  og  almindelige 
Deltagelse,  hun  mødte  hos  alle  sine  Venner,  der  var 
langt  mere  harmfulde  end  hun  selv  over  den  Behand- 
ling, hun  havde  lidt.  Selv  Kongen  og  Dronningen  be- 
vidnede hende  deres  »Indignation  over  det  passerede«, 
og  som  en  Art  Oprejsning  meldte  de  sig  nogle  Dage 
senere  ud  til  Lindevangshjemmet,  som  de  ønskede,  hun 
skulde  forevise  dem.  Den  offentlige  Mening,  »den  stille 
Magt«,  udtalte  sig  i  det  hele  saa  stærkt  til  Gunst  for 
Frk.  Barner,  at  Fængselsselskabets  Bestyrelse  fandt  sig 
beføjet  til  at  sammenkalde  en  ny  Generalforsamling. 
Pastor  Stein  og  Tømmermester  Kayser  meldte  sig  ind 
i  Selskabet  for  at  kunne  »stemme  hende  ind  igen« ;  selv 
forholdt  hun  sig  naturligvis  ganske  rolig  hjemme,  men 
da  Mødet  var  forbi,  ilede  Pastor  Stein  ud  til  hende  og 
raabte  glædestraalende :  »De  er  igen  valgt  ind,  —  — 
De  har  sejret  med  Glans !« 

Enstemmig  var  hun  blevet  genvalgt  til  sin  gamle 
Plads,  og  hun  tog  imod  den  for  ikke  at  vise  sig  ufor- 
sonlig. Grevinde  Schmettau  greb  derimod  Lejligheden 
til  at  fratræde  som  anden  Direktrice,  medens  den  anden 
paa  saa  mærkelig  Vis  valgte  Dame  blev  i  Bestyrelsen. 
Et  Aars  Tid  efter  fratraadte  imidlertid  Frk.  Barner  sin 
Post,  da  hendes  Tvivl  om,  hvorvidt  hun  fremdeles  her 
var  paa  den  rette  Plads,  var  blevet  forstærket  ved,  hvad 
der  var  overgaaet  hende,  og  hun  haabede  sikkert,  at 
hun  vilde  blive  kaldet  til  en  anden  Gerning,  hvor  hen- 
des Kræfter  og  Evner  bedre  vilde  slaa  til. 

Hvad  det  var,  der  laa  bag  ved  den  Opposition, 

hun  havde  fremkaldt,  kom  aldrig  til  at  staa  klart  for 
hende  selv.  Om  Fru  Blædel  havde  Ret  i  at  søge  Grun- 
den i  hendes  for  store  Dygtighed  er  vel  tvivlsomt; 
men  at  Frk.  Barners  stærke  Selvstændighedstrang  og 
den  Selvfølelse,  hun  som  alle  skabende  Aander  maa 
have  været  udrustet  med,  kan  være  faldet  enkelte  Kol- 
legaer for  Brystet,  er  vel  ikke  utænkeligt.  At  hun 
ikke  altid  har  været  besjælet  af  den  Elskværdighed  og 
Sagtmodighed,  som  afvæbner  enhver  Modstand,  er  tro- 
ligt nok.  Stærke  og  myndige  Naturer,  der  kæmper  for 
en  ny  og  vanskelig  Sag,  er  sjælden  behagelige  for  alle 
og  enhver,  og  Frk.  Barner  har  næppe  været  en  Und- 
tagelse fra  denne  Regel. 

VIRKSOMHED  VED  SIDEN  AF  ARBEJDET  FOR 
FÆNGSELSSELSKABET. 

En  rigtig  Forestilling  om  Rækkevidden  af  Frk. 
Barners  forbavsende  Arbejdsevne  og  hendes  Trang  til 
at  vie  sit  Liv  til  Arbejde  for  lidende  og  hjælpeløse 
faar  man  bedst  ved  at  fæste  Blikket  paa  det  meget, 
hun  overkom  ved  Siden  af  sin  store  Gerning  for  Fæng- 
selsselskabet.  Der  skal  derfor  her  gives  en  om  end 
kun  flygtig  skitseret  Fremstilling  af  de  filantropiske 
Opgaver,  hun  syslede  med  lige  fra  den  første  Tid,  hun 
bosatte  sig  i  København,  efter  at  hendes  Ungdoms- 
hjem i  Køge  var  blevet  opløst. 

I  Pastor  Blædels  Hus,  hvor  hun  traf  sammen  med 
saa  mange  betydelige  Personligheder,  lærte  hun  ogsaa 
Frk.  Conring,  den  senere  Forstanderinde  for  Diakonisse- 
stiftelsen, at  kende.  Hun  var  dengang  Inspektrice  ved 
en  Piejestiftelse,  og  da  hun  saa',  hvor  meget  Frk.  Bar- 
ner længtes  efter  at  faa  sine  Kræfter  taget  i  Brug  i 
Velgørenhedens  Tjeneste,  opfordrede  hun  hende  til  at 


56 

hjælpe  sig  med  Tilsynet  af  de  mange  spæde,  uægte- 
fødte Børn,  som  sattes  ud  i  Pleje  fra  Stiftelsen.  Frk. 
Barner  havde  vel  en  Følelse  af,  at  dette  Arbejde  ikke 
laa  for  hendes  Evner,  og  var  sig  tilmed  sin  store  Ukyn- 
dighed paa  dette  Omraade  bevidst,  men  hun  fulgte 
dog  Opfordringen.  Hun  gik  til  Opgaven  med  den 
hende  egne  Energi  og  Samvittighedsfuldhed  og  »stav- 
rede« en  Vinter  igennem  med  god  Vilje  Dag  ud  og  Dag 
ind  op  ad  de  forfærdeligste  Trapper  i  Adelgade  og 
Brøndstræderne,  undersøgte  de  smaa,  tit  forkomne  og 
urenlige  Smaaskabninger,  talte  opmuntrende  eller 
formanende  til  Plejemødrene,  men  følte  under  det 
hele,  at  hun  ikke  havde  det  rette  Greb  paa  dette 
Arbejde,  var  overbevist  om,  at  mangfoldige  vilde 
gøre  bedre  Fyldest  end  hun  og  traadte  derfor  tilbage 
efter  et  halvt  Aars  redelige,  men  til  Dels  mislykkede 
Forsøg. 

Langt  større  Tilfredsstillelse  fandt  hun  derimod 
i  sit  Arbejde  for  »Lemmerne  paa  Almindeligheden«, 
O:  Alderdomshjemmet  paa  Almindeligt  Hospital,  den- 
gang beliggende  i  Amaliegade.  Hun  fik  uhindret  Ad- 
gang til  de  store  Hospitalsstuer  ag  vandt  sig  mangen 
Ven  blandt  de  gamle,  som  hun  søgte  at  opmuntre  og 
trøste  ved  oplivende  Samtale  eller  opbyggelig  Læsning. 
Hun  var  kendt  og  velset  af  alle  Lægerne,  særlig  da 
af  Overlægen,  den  fortræffelige  Professor  Brandes.  — 
Men  det  var  ikke  alene  med  de  gamle  Hospitalslemmer, 
hun  fik  at  gøre.  Gennem  en  udmærket  Kvinde,  Frk. 
Flindt,  der  var  ansat  i  Hospitalets  Tjeneste  som  Op- 
dragerinde  for  forsømte  Børn  fra  daarlige  Hjem,  fik 
hun  Lejlighed  til  at  tage  Del  i  Tilsynet  med  og  Arbej- 
det for  disse  stakkels  Børn  og  indvandt  derved  en  Erfa- 
ring, som  senere  skulde  komme  hende  til  Gode  i  Sam- 
livet med   Pigerne  fra   Lindevangshjemmet. 

Flere  Vintre  i  Træk  virkede  hun  ogsaa  i  Køben- 
havns Understøttelsesforening  og  lærte  ved  sine  for- 
skellige Husbesøg  den  Nød  at  kende,  der  raadede,  sær- 
lig i  den  arbejdsløse  Tid,  som  Regel  i  Maanederne  lige 
efter  Nytaar.  Hun  fik  da  den  Tanke  at  skaffe  Hjælp 
til  Selvhjælp  for  de  arbejdsløse  Kvinder.  Hun  vandt 
flere  Damer  i  sin  Vennekreds  for  Tanken :  En  Pengesum 
blev  indsamlet,  og  for  den  indkøbtes  Bomuldstøj,  Lær- 
red, Uldstoffer  o.  1.  Derefter  samlede  Frk.  Barner  en 
Dag  hver  Uge  alle  bidragydende  i  sin  Spisestue,  Tøjet 
blev  tilklippet  og  sammenriet  og  derefter  uddelt  til 
Syersker  i  Garnisons  Sogn.  Arbejdslønnen  fastsattes 
i  Overensstemmelse  med  den  Betaling,  der  blev  ydet  fra 
Forretningerne.  Det  færdigsyede  Tøj  blev  solgt  fra 
Butikkerne  eller  underhaanden  til  kendte  trængende, 
og  ifølge  en  Betingelse,  Frk.  Barner  havde  stillet  fra 
første  Færd,  blev  24  Dragter  til  Drenge  og  Piger  hver 
Lille  Juleaften  uddelt  til  fattige  Børn.  Uddelingen  fore- 
toges altid  i  Forbindelse  med  en  Fest,  der  afholdtes  i 
Frk.  Barners  Hjem,  hvor  Børnene  først  blev  bespist 
med  Middagsmad  og  senere  glædet  med  Juletræ,  Legetøj 
og  Godter.  Denne  Forening  kaldtes  »Klippeforeningen«  ; 
den  har  senere  under  forskellige  Former  faaet  mange 
Efterfølgere  i  de  nu  saa  almindelige  Syforeninger,  af 
hvilke  de  færreste  sikkert  aner,  fra  hvem  Tanken  op- 
rindelig er  udgaaet. 

Endelig  har  Frk.  Barner  ogsaa  Æren  af  at  have 
givet  Stødet  til  den  saakaldte  Blomstermission.  Hun 
havde  nemlig  i  Aaret  1876  oversat  en  Artikel  fra  et 
amerikansk  Tidsskrift  til  Maanedsbladet  Aftenlæsning, 
i  hvilken  der  opfordredes  til  at  indsende  afskaarne  Blom- 
ster til  Hospitaler,  milde  Stiftelser,  Fængsler,  ensom- 
me syge  o.  1.,  og  i  hvilken  der  var  fortalt  enkelte  rø- 
rende Træk  om  den  Glæde,  ja  Velsignelse,  disse  Blom- 

stergaver  havde  fremkaldt.  Efter  Frk.  Barners  Opfor- 
dring omtalte  Pastor  Stein  Sagen  ved  et  Foredrag  i 
en  Menighedsforsamling,  og  nogle  Dage  efter  henvendte 
en  hende  ukendt  Dame  sig  til  hende  med  Bøn  om 
Raad  og  Vejledning  til  en  praktisk  Udførelse  af  denne 
lille  Kærlighedsgerning,  der  vel  nu  maa  siges  at  være 
gaaet  ind  som  et  fast  Led  i  Programmet  for  filantro- 
piske Arbejder. 

Allerstørst  Betydning  fik  dog  Frk.  Barners  Virken 
for  Dikaonissestiftelsens  Grundlæggelse,  kom  hun  end 
ikke  til  at  indtage  en  mere  fremskudt  Stilling  end 
som  Medlem  af  dens  Bestyrelse.  Den  første  Tilskyn- 
delse til  at  arbejde  ogsaa  for  denne  Sag  modtog  hun 
gennem  Enkedronning  Caroline  Amalie,  med  hvem 
hun  i  Begyndelsen  af  Tresserne  kom  i  nærmere  Forbin- 
delse. Hun  havde  allerede  som  lille  Pige  gennem  sin 
Moders  Beretninger  om  daværende  Prinsesse  Caroline 
Amalie  fattet  en  glødende  Kærlighed  til  hende;  hendes 
Tanker  kredsede  idelig  om  hende,  og  Prinsessen  blev  en 
af  de  lysende  Skikkelser,  der  altid  havde  Bo  i  hendes 
ideelle  Fantasiverden.  Denne  Kærlighed  voksede  og 
øgedes  med  Aarene,  særlig  i  Krigsaaret  1848,  da  hendes 
Retfærdighedssans  tillige  affødte  en  levende  Harme 
over  den  almindelige  Mistænksomhed,  der  stemplede  Ca- 
roline Amalie  som  »Forrædernes  Søster« ;  hun  optraadte 
over  for  sine  Kammerater  som  sin  elskede  Dronnings 
Talsmand  og  Forsvarer,  og  hendes  Kærlighed  steg  til 
fuldstændigt  Sværmeri;  sit  første  Digt  skrev  hun  til 
Enkedronningen ;  hver  Dag,  naar  hun  skulde  gaa  en  Tur 
efter  Skoletiden,  sørgede  hun  for  at  komme  op  paa 
Volden  i  det  Haab  dér  at  møde  »den  elskede« ;  om 
Natten  drømte  hun  om  hende,  og  hendes  Fantasier 
drejede  sig  for  det  meste  om,  at  hun  maatte  faa  Lov 
til  at  vise  hende   sin   Kærlighed  i   Gerningen,  f.   Eks. 

ved  at  redde  hende  ud  af  en  eller  anden  Fare.  Naa, 
det  barnlige  Sværmeri  tabte  sig  naturligvis.  Virkelig- 
hedens store,  alvorlige  Krav  i  Ungdomsaarene  trængte 
Fantasiskikkelserne  i  Skygge,  og  da  hun  vendte  tilbage 
til  København,  tænkte  hun  ikke  et  Øjeblik  paa  at  søge 
den  Præsentation  hos  Enkedronningen,  hun  ifølge  sin 
Adel  og  sine  fornemme  Slægtforbindelser  saa  let  havde 
kunnet  faa  iværksat.  Hun  var  allerede  den  Gang  klar 
over,  at  bragte  ikke  hendes  Arbejde  hende  i  Be- 
røring med  de  kongelige  Herskaber,  skulde  ikke  hendes 
Byrd  eller  Rang  gøre  det. 

Men  des  gladere  blev  hun,  da  hun  gennem  sin 
gamle  Veninde,  Enkegrevinde  Holstein-Holsteinborg, 
fik  Bud  om,  at  Hendes  Majestæt  ønskede  at  se  hende 
en  Eftermiddag  ganske  ene  under  tvangfri  Former,  saa 
de  uforstyrret  kunde  tale  sammen.  Til  den  fastsatte  Tid 
kørte  hun  ud  til  Amalienborg,  hvor  hun  blev  vist  ind 
i  Biblioteksstuen;  den  var  ganske  tom,  men  Døren  til  det 
næste  Værelse  stod  aaben,  og  hun  kunde  høre  Stemmer, 
der  nærmede  sig.  Et  Øjeblik  efter  traadte  Enkedron- 
ningen ind,  fulgt  af  Pastor  Peter  Rørdam  fra  Lyngby, 
hvem  Frk.  Barner  havde  kendt  i  flere  Aar.  Han  lagde 
ikke  Mærke  til  hendes  Nærværelse,  før  hun  rejste  sig 
og  nejede  for  Dronningen :  i  Stuens  dæmpede  Belysning 
kendte  han  hende  ikke  straks,  men  da  lidt  efter  Lys- 
skæret faldt  over  hendes  Ansigt,  opdagede  han,  hvem 
det  var,  vendte  sig  mod  Dronningen  og  sagde:  »Men 
det  er  jo  Frk.  Barner,  —  det  er  en  rar  een,  kan  Deres 
Majestæt  tro.«  Det  var  Præsentationen,  og  den  var 
jo  lige  saa  fornøjelig  som  ejendommelig.  Straks  efter 
gik  Pastor  Rørdam,  Dronningen  satte  sig  til  Rette  i 
sin  Sofa,  Frk.  Barner  sad  ligeoverfor,  og  der  udspandt 
sig  en  rigtig  hyggelig  Samtale,  som  væsentlig  drejede 
sig  om  Arbejdet  i  Fængselsselskabet.    Fra  det  Øjeblik 

havde  Frk.  Barner  uhindret  Adgang  til  Enkedronnin- 
gen, naar  noget  laa  hende  paa  Hjerte;  hun  kunde  tale 
fuldt  ud  fortroligt  med  hende,  blev  indbudt  til  Delta- 
gelse i  Dronningens  bekendte  Tirsdagsselskaber  og 
nød  med  al  sin  Naturs  Friskhed  og  Umiddelbarhed 
Berigelsen  ved  disse  Sammenkomster,  hvor  det  var 
Aand  og  Hjerte,  ikke  Rang  og  Titler,  der  sad  i  Høj- 
sædet. 

Paa  den  Tid  var  Enkedronningen  stærkt  optaget  af 
Diakonissesagen,  havde  besøgt  Kaiserswerth  i  1856, 
senere  atter  i  1862  og  stod  fra  første  Færd  i  fortroligt 
Venneforhold  til  Pastor  Fliedner  og  hans  Hustru,  fik 
alle  Aarsberetninger  tilsendt  og  studerede  dem  med 
stor  Omhu.  En  Tid  lang  synes  hun  selv  at  have  næret 
Ønsket  om  at  stille  sig  i  Spidsen  for  Oprettelsen  af  en 
lignende  Diakonisseanstalt  her  i  Landet,  men  hun  afstod 
herfra,  for  det  første  fordi  hun  var  stor  nok  til  at  søge 
sin  Styrke  i  sin  Begrænsning  og  derved  indskrænke  sin 
aktive  Virksomhed  til  de  Institutioner,  hun  allerede 
havde  grundlagt,  og  for  det  andet  fordi  hun  ønskede 
at  se  daværende  Prinsesse  Louise  af  Danmark  i  Spid- 
sen for  et  stort  og  velsignelsesrigt  Foretagende.  Hun 
ønskede  det  for  Sagens  Skyld,  idet  hun  mente,  at  fri- 
skere og  yngre  Kræfter,  end  hun  selv  nu  raadede  over, 
bedre  kunde  tage  denne  Gerning  op,  men  hun  ønskede 
det  ogsaa,  for  at  Prinsessen  derigennem  kunde  komme 
i  nøjere  »Føling«  med  det  danske  Folk  og  vinde  den 
Popularitet,  hun  endnu  ikke  havde  naaet.  For  nu  at 
berede  Jordbunden  for  Sagen  og  gøre  den  protestan- 
tiske Diakonissegerning  kendt  for  den  store  Almenhed, 
opfordrede  hun  Frk.  Barner  til  hertil  at  yde  den  store 
Hjælp  at  samle,  oversætte  og  udgive  Kaiserswerthka- 
lenderen  og  mange  andre  Beretninger  om  Diakonisse- 
stiftelser i  forskellige  Lande.    Frk.  Barner  paatog  sig 

Arbejdet,  og  dette  førte  til,  at  ogsaa  Prinsessen  af  Dan- 
mark blev  bekendt  med  hendes  Navn  og  gennem  Frk. 
Conring  lod  forespørge,  om  hun  ikke  sammen  med  denne 
vilde  rejse  til  Stockholm  for  at  studere  den  derværende 
Diakonissestiftelse.  Frk.  Barner  afslog  imidlertid  Op- 
fordringen, da  hun  vidste,  det  tinderforstodes,  at  en  af  de 
udsendte  Damer  skulde  overtage  Forstanderindestillin- 
gen i  det  paatænkte  Diakonissehjem,  og  da  hun  var 
ganske  klar  over,  at  hun,  hvis  Valget  faldt  paa  hende, 
ikke  vilde  modtage  det,  fordi  Sygeplejegerningen  al- 
deles ikke  laa  for  hendes  Evner,  forekom  det  hende  ikke 
rigtigt  paa  Forhaand  ligesom  at  give  et  stiltiende  Løfte, 
som  hun  aldrig  vilde  kunne  indfri.  Frk.  Conring  rejste 
da  derop  i  Følge  med  en  anden  Dame,  Frk.  Mathilde 
Meinert,  senere  Forstanderinde  for  den  kvindelige  Pleje- 
forening. Efter  Hjemkomsten  blev  det  bestemt,  at  den 
første  skulde  overtage  Pladsen  som  Forstanderinde  ved 
Diakonissestiftelsen,  naar  denne  var  oprettet,  og  hun 
selv  havde  modtaget  Indvielsen  i  Kaiserswerth.  Derimod 
fulgte  Frk.  Barner  Prinsessens  Opfordring  til  at  ind- 
træde i  Komitéen,  der  skulde  forberede  Grundlæggel- 
sen af  Diakonissestiftelsen,  og  hun  indtraadte  ligeledes 
i  Bestyrelsen  efter  dennes  Indvielse  26.  Maj  1863.  Hun 
havde  megen  Glæde  af  saaledes  paa  nærmeste  Hold  at 
følge  Diakonissesagens  smukke  og  kraftige  Udvikling 
paa  dansk  Grund,  og  det  er  vel  nok  troligt,  at  hendes 
kloge  og  praktiske  Raad  ogsaa  har  været  medvirkende 
til  dette  gode  Resultat.  I  mange  Aar  arbejdede  hun 
udmærket  godt  sammen  med  den  øvrige  Bestyrelse; 
særlig  knyttedes  hun  i  nært  Venskab  til  Pastor  Stein, 
der  var  Stiftelsens  Præst.  Men  da  der  i  Slutningen  af 
Halvfjerdserne  indtraadte  en  Konflikt  mellem  Overlæ- 
gen og  Pastor  Stein  paa  den  ene  Side  og  Frk.  Con- 
ring paa  den  anden,   stod  hun   afgjort  paa   de   førstes 


62 


Parti,  og  da  det  endte  med,  at  disse  begge  fratraadte 
deres  Stillinger,  vilde  ogsaa  hun  helst  have  trukket 
sig  tilbage.  Dog  opgav  hun  efter  Pastor  Steins  ind- 
trængende Anmodning  sit  Forsæt  og  forblev  endnu 
nogle   Aar  i   Bestyrelsen. 

Ifølge  Frk.  Barners  Fremstilling  hidrørte  Uover- 
ensstemmelsen") mellem  de  to  Parter  fra  Spørgsmaa- 
let  om,  hvorvidt  det  var  Diakonissernes  Pligt  som 
Sygeplejersker  at  være  til  Stede  ved  Operationer 
af  mandlige  Patienter,  hvilket  Frk.  Conring  af 
Blufærdighedshensyn  modsatte  sig.  Protektricen, 
Dronning  Louise,  stod  ganske  paa  Frk.  Conrings  Side, 
men  viste  den  Retfærdighed  at  lade  sig  Sagen  fore- 
lægge ogsaa  af  Modparten.  I  den  Anledning  lod  hun 
Frk.  Barner  kalde  og  havde  en  lang  Samtale  med  hende, 
i  hvilken  denne  djærvt  imødegik  Dronningens  og  Frk. 
Conrings  Opfattelse  og  varmt  forsvarede  Overlægens 
og  Pastor  Steins  Standpunkt.  Frk.  Barner  havde  en  af- 
gjort Fornemmelse  af,  at  Dronningen  i  høj  Grad  mis- 
billigede hendes  Holdning,  og  hun  sluttede  derfor  med 
at  sige:  »Deres  Majestæt  maa  ikke  væie  vred,  fordi  jeg 
har  sagt  Dem  Sandheden,  —  det  er  eens  Pligt,  naar 
man  bliver  spurgt.«  Disse  Ord  havde  dog  næppe  den 
ønskede  Virkning,  i  det  mindste  skriver  Frk.  Barner: 
»I  flere  Aar  var  jeg  Luft  for  Dronningen,  naar  vi 
engang  imellem  mødtes,  men  til  Hendes  Majestæts 
Ære  maa  jeg  sige,  at  hun  igen  blev  mig  god,  endskønt 
jeg  ikke  gjorde  mig  Umage  for  at  nærme  mig  hende«. 
—  Ogsaa  i  Forholdet  til  Frk.  Conring  fremkaldte  denne 
Konflikt  en  Kølighed,  for  ikke  at  sige  et  Brud,  hvad 
der  gik  Frk.  Barner  nær  til  Hjerte ;  inden  Døden  skilte 
deres  Veje,  indtraadte  dog  fuld   Forsoning. 

*)    Se   iøvrigt   herom    Den    danske    Diakonissestiftelses   Aarbog 
1916  —  17. 

VÆRNEFORENINGEN. 

De  stormfulde  Begivenheder  i  Fængselsselska- 
bets  Bestyrelse  havde  angrebet  Frk.  Barner  i  højere 
Grad,  end  hun  maaske  selv  vilde  indrømme  det;  der 
paafulgte  efter  disse  en  Art  Stilstand  i  hendes  Til- 
værelse, og  hun  led  under  Følelsen  af,  at  hendes  Kræf- 
ter laa  hen  lige  som  ubrugte.  Hun  følte  Trang  til 
at  udrette  langt  mere,  end  hun  for  Tiden  gjorde ;  hen- 
des personlige  Arbejde  i  Lindevangshjemmet  tiltræng- 
tes ikke  nu  under  Frk.  Thalbitzers  moderlige  og  kyn- 
dige Ledelse  i  samme  Grad  som  tidligere,  hendes  mange 
spredte  Hverv  havde  dels  ændret  Karakter  eller  var 
gaaet  over  paa  andre  Hænder,  kort  sagt,  hun  følte 
sig  unyttig  og  higede  efter  en  stor  Opgave,  der  vilde 
tage  alle  hendes  Kræfter  og  Evner  i  Brug.  Dog  var 
hun  bange  for  at  gribe  fejl,  frygtede,  der  bag  hendes 
Længsel  lurede  Faren  for,  at  det  var  sit  eget,  hun 
søgte;  indtrængende  bad  hun  om,  at  Vorherre  vilde 
bruge  hende  i  s  i  n  Tjeneste  og  give  hende  Bud  om, 
hvad  der  var  hans  Vilje  med  hende. 

Opfyldt  af  disse  Tanker  tog  hun  en  Dag  i  Efter- 
aaret  1879  ud  til  et  flere  Dages  Besøg  i  Espergærde 
hos  Baron  Stampes.  Om  Formiddagen  spadserede 
hun  i  Skoven  med  Baronesse  Lilli  Stampe  og  hendes 
Søster,  Frk.  Vilhelmine  Bardenfleth,  og  da  de  havde 
sat  sig  i  Græsset  under  nogle  skyggefulde  Træer,  for- 
talte Baronesse  Stampe,  at  hun  havde  læst  om  en  stor 
Forening,  »Union  des  amies  de  la  jeune  fille«,  som  talte 
Medlemmer  hele  Verden  over,  og  hvis  Formaal  var  at 
støtte  unge  Piger,  der  maatte  rejse  til  fremmede  Lande 
for  at  søge  Pladser,  mest  som  Lærerinder  eller  Barne- 
jomfruer. Hun  talte  varmt  om,  hvor  godt  det  vilde 
være   at   faa  noget   lignende   i   Gang   her   hjemme,   og 

vendte  sig  pludselig  til  Frk.  Barner  med  de  Ord:  »Jeg 
véd  ikke  et  Menneske  i  Danmark,  der  kunde  gøre  det 
saa  godt  som  De,  —  det  er  en  Present,  jeg  giver 
Dem!«  Som  et  Lyn  slog  disse  Ord  ned  i  Frk.  Barners 
Sind,  —  her  kom  Kaldelsen,  Veninden  var  Budbrin- 
ger fra  oven.  Dog  bad  hun  om  at  faa  Lov  til  i  Stil- 
hed at  tænke  over  Sagen,  inden  hun  gav  sit  Sam- 
tykke, ikke  fordi  hun  tvivlede,  men  fordi  hun  nøje  vilde 
overveje  Maal  og  Midler.  Det  stod  hende  nemlig  øje- 
blikkeligt klart,  at  Sagen  ikke  burde  føres  frem  nær- 
mest til  Gavn  for  fremmede  unge  Kvinder,  da  disse 
jo  ikke  i  noget  større  Tal  kom  alene  og  ukendte  til 
Danmark,  men  at  Opgaven  først  og  fremmest  maatte 
være  at  støtte  danske  unge  Kvinder,  hvis  Uddan- 
nelse til  et  Livserhverv  førte  dem  til  Hovedstaden  med 
dens  mange  aabenbare  og  skjulte  Farer. 

Skønt  Frk.  Barner  saaledes  begærede  og  fik  den 
stille  Tid  til  Overvejelse,  stod  hin  Time  i  Skoven  altid 
for  hende  som  Fødselsstunden  for  »Foreningen  til  Værn 
for  enligt  stillede  Kvinder.«  Allerede  faa  Uger  efter,  20. 
November  1879,  var  Foreningen  stiftet  under  Bestyrelse 
af  Baronesse  Stampe,  Generalkonsulinde  Emma  Han- 
sen og  som  Formand  Frk.  Barner.  Det  varede  imidler- 
tid ikke  længe,  før  den  første  af  disse  Damer  ud- 
traadte,  iøvrigt  efter  den  venskabeligste  Overenskomst. 
Grunden  var  den,  at  Baronessen  for  nylig  var  indtraadt 
i  en  Forening  mod  Lovbeskyttelse  for  Usædelighed, 
og  nu  ønskede  hun,  at  disse  to  Foreninger  skulde  ar- 
bejde sammen  under  een  Bestyrelse  og  med  Frk.  Bar- 
ner som  Formand  for  begge.  Denne  Tanke  blev  ganske 
afvist  af  de  to  andre  Damer,  der  bestemt  fastholdt, 
at  man  ikke  burde  forlange  eller  ønske,  at  hæderlige 
Kvinder,  Lærerinder,  Syersker,  Kontorister  o.  1.,  skulde 
henvende  sig  samme  Sted  og  til  samme  Bestyrelse  som 

faldne  Kvinder;  i  Baronesse  Stampes  Sted  indtraadte 
Fru  Harriet  Halkier,  f.  Moe.  Umiddelbart  efter  at 
dette  Spørgsmaal  var  ordnet,  udstedtes  gennem  Pres- 
sen en  Opfordring  om  Tilslutning,  og  Formaalet,  saa- 
ledes  som  det  fremsattes,  lød  paa,  at  man  paatænkte  at 
danne  »en  indbyrdes  Forening  mellem  bedre  stillede 
Kvinder  i  hele  Danmark  til  Værn  for  enligt  stil- 
lede Kvinder  alle  Vegne.« 

Tanken  fandt  Genklang,  og  Foreningen  vandt  hur- 
tig Tilslutning ;  det  var  aabenbart,  at  der  her  blev  imøde- 
kommet en  virkelig  Trang,  afhjulpet  et  føleligt  Savn. 
Der  eksisterede  paa  det  Tidspunkt  et  Lindevangs- 
hjem  for  straffede,  et  Magdalenehjem  for  faldne  Kvin- 
der, men  intet  Sted,  hvor  man  kunde  anvise  den  hæ- 
derlige, erhvervsøgende  Kvinde  et  trygt  Ophold.  Det 
første  Skridt,  som  Foreningen  foretog,  var  derfor  at 
oprette  et  lille  »Herberg«,  som  det  i  den  første  Tid  kald- 
tes. Det  indrettedes  efter  en  meget  beskeden  Maale- 
stok  i  Bagbygningen,  Fredericiagade  27,  men  allerede 
Aaret  efter  kunde  det  flyttes  hen  til  en  større  Lejlighed 
i  Mellembygningen,  Bredgade  68,  og  her  forblev  det, 
indtil  det  i  1889  tog  Borgen  i  Helgolandsgade  8  i  Be- 
siddelse  under    Navnet    »Værnehjemmet    Bethania«. 

Ved  Siden  af  sit  Hovedformaal  optog  Foreningen 
flere  andre  betydningsfulde  Opgaver  =  ),  saaledes  Ar- 
bejdet for  københavnske  Fabrikpiger,  og  med  Støtte 
fra  »Indre  Mission«,  fra  hvem  Tanken  oprindelig  var 
udgaaet,  afholdtes  ugentlig  oplysende  eller  opbyggelige 
Møder  for  de  unge  Arbejdersker.  København  inddel- 
tes i  fire  Kredse,  og  i  hvert  af  disse  stillede  Indre  Mis- 


*)  Dog  saaledes,  at  alle  Omkostninger  herved  udrededes  ved 
særlige,  private  Bidrag.  Foreningens  Kasse  var  ganske  uberørt 
af  disse  Foretagender. 

Regitze  Barner.  ^ 

sions  Forsamlingslokaler  til  Foreningens  Raadighed. 
Denne  Virksomhed  opretholdtes  i  flere  Aar,  indtil  Sa- 
gen atter  helt  og  holdent  blev  overtaget  af  Indre  Mis- 
sion. 

Ligeledes  optog  Foreningen  Frk.  Barners  Tanke 
om  at  mildne  ensomme  gamle  Kvinders  Kaar  ved  Be- 
søg og  opmuntrende  økonomisk  Hjælp,  ag  ikke  mindre 
havde  hun  Ære  og  Glæde  af  den  Utrættelighed,  hvor- 
med hun  virkede  for  at  skaffe  styrkende  Ferieophold 
hos  velstillede  Familier  paa  Landet  for  Rekonvalescen- 
ter, overanstrengte  arbejdende  Kvinder,  fattige  Syer- 
sker o.  1.  Det  lykkedes  hende  at  opnaa  Fribilletter  fra 
Indenrigsministeriet  og  gennem  Gehejmeraad  Tietgen 
lignende  Dampskibsbilletter  til  en  Mængde  Ansøgere. 
Et  Vidnesbyrd  om  Udstrækningen  af  denne  Virksomhed 
afgiver  følgende  Tal:  Da  i  1880  de  første  Kvinder  blev 
indbudt  til  et  nogle  Ugers  Landophold,  var  deres  Tal 
ikke  stort  mere  end  4 — 5,  i  1890  var  Tallet  vokset  til 
167,  og  ved  Opgørelsen  i  1906  viste  det  sig,  at  For- 
eningen paa  denne  Vis  i  alt  havde  støttet  2660  træn- 
gende. Paa  sine  Foredragsrejser  Landet  over  greb  Frk. 
Barner  stadig  Lejligheden  til  at  paakalde  Landbefolk- 
ningens Gæstfrihed  lige  over  for  de  mange  til  frisk 
Luft  og  god  Forplejning  saa  højlig  trængende  Kø- 
benhavnerinder. 

At  Værneforeningen  arbejdede  i  fuld  og  virksom 
Forstaaelse  med  den  anden  selvstændige  Forening 
»Union  des  amies  de  la  jeune  fiUe«  skal  her  blot  lige 
nævnes. 

Kort  efter  at  Værneforeningen  var  stiftet,  stod  to 
Ting  ganske  indlysende  for  Frk.  Barner;  den  ene  var. 
at  der  krævedes  overordentlig  mange  Penge  til  Gen- 
nemførelsen af  de  Planer,  der  paatrængte  sig  hende 
i   stedse   større    Omfang,   og   den   anden   var,    at   hvis 

»Værnet«  skulde  faa  Betydning  for  hele  Landet,  maat- 
te  saa  stor  en  Del  af  Danmark  som  muligt  gøres  be- 
kendt med  Foretagendet.  At  dette  bedst  vilde  kunne 
ske  ved  personlig  Agitation  gennem  det  mundtlige  Ord 
var  hun  heller  ikke  i  Tvivl  om.  Noget  andet  var  det, 
at  det  faldt  hende  meget  svært  at  overvinde  sin 
naturlige  Tilbageholdenhed,  ja  Undseelse  og  stille  sig 
frem  for  at  føre  Ordet  i  store  Kredse,  men  hun  for- 
stod mer  og  mer,  at  hendes  Maal  krævede  alt,  hvad 
hun  formaaede  at  yde,  ogsaa  det,  der  faldt  hende  svæ- 
rest. Og  tro  mod  sit  Kald  og  sin  Sag  begyndte  hun 
sine  Rejser  Landet  over.  De  strakte  sig  over  Tids- 
rummet fra  1882  til  1900,  og  ifølge  hendes  Beretning 
er  der  kun  een  By  i  hele  Kongeriget,  i  hvilken  hun  paa 
Grund  af  tilfældige  Omstændigheder  ikke  har  talt.  Hvert 
Foredrag  sluttede  hun  gerne  med  en  Opfordring  til 
at  danne  en  lokal  Filialforening,  og  hun  havde  saa  at 
sige  altid  Held  med  sig;  hun  nævner  i  sin  Biografi, 
at  der  omtrent  var  83  Filialer' )  paa  det  Tidspunkt,  hun 
nedskrev  sin  Beretning.  Hver  Filial  organiseredes  efter 
hendes  Raad  og  Anvisning  med  Bestyrelse  og  For- 
mand, og  hun  vedligeholdt  utrættelig  Forbindelsen 
mellem  de  ledende  i  hver  Kreds  og  Moderforeningen 
i  København.  Adskillige  af  Filialerne  besøgte  hun  flere 
Gange ;  det  gjaldt  jo  at  holde  deres  Interesse  for  Sagen 
vaagen.  Hendes  Skildringer  fra  disse  »Tournéer«  er 
meget  livlige  og  underholdende  og  bidrager  ved  Si- 
den af  det  Lys,  de  kaster  over  de  Egne,  hun  besøger, 
og  de  Mennesker,  hun  møder,  tillige  til  at  belyse  hen- 
des egen  Personlighed.  Man  kan  ikke  andet  end  be- 
undre hendes  Utrættelighed,  hendes  Forhandlingsdyg- 
tighed,  hendes  aabne   Modtagelighed  for  hvert  smukt 


O  Aarsberetningen  fra   1918   nævner  67. 

Indtryk,  stort  eller  lille,  der  møder  hende,  hendes  »rum- 
melige« Fordomsfrihed  i  Forbindelse  med  en  afgjort 
Sans  for  det  humoristiske,  der  virker  meget  forfriskende. 
Hun  er  tillige  en  ret  skarp  Iagttager  og  er  saaledes 
f.  Eks.  straks  paa  det  rene  med,  at  naar  hun  opfordres 
til  at  tale  i  et  Missionshus,  er  Kredsen  indre- 
missionsk, er  det  et  Forsamlingshus,  er  den 
grundtvigsk,  og  er  det  et  Menighedshus,  tilhø- 
rer Kredsen  den  tredje  Retning,  den  hun  betegner  som 
»Stammen«.  I  denne  Forbindelse  kommer  hun  til  at 
berøre  sit  eget  Standpunkt  i  kirkelig  Henseende  og  ud- 
taler, at  hun  vel  nærmest  maa  regnes  for  at  høre  til 
tredje  Retning,  men  hun  tager  bestemt  Afstand  fra  at 
gaa  op  i  noget  Parti,  hun  skræmmes  tilbage  af  alt, 
hvad  der  smagte  af  Partivæsen,  og  hendes  Tak- 
nemmelighed og  personlige  Venneforhold  over  for 
Mænd  og  Kvinder  inden  for  de  forskelligste  kirkelige 
Afskygninger  afgiver  Vidnesbyrd  om,  at  det  er  Sand- 
hed, naar  hun  udtalte,  at  hun  kunde  glæde  sig  ved 
det  bedste  inden  for  hver  Retning. 

Medens  Frk.  Barner  saaledes  utrættelig  rejste  om 
i  hele  Danmark  for  igennem  Foredrag  at  tale  Værne- 
foreningens Sag,  varede  det  derimod  adskillige  Aar, 
før  hun  traadte  frem  paa  denne  Vis  i  selve  Hovedsta- 
den. Dels  mente  hun,  det  ikke  var  saa  nødvendigt 
her  at  slaa  til  Lyd  for  selve  Opgaven,  der  i  hendes 
Tanker  bedst  talte  sin  egen  Sag  igennem  det  daglige 
Arbejde,  hvor  beskedent  dette  end  var,  dels  varede  det 
længe,  før  hun  kunde  overvinde  sin  Skyhed  over  for 
det  i  hendes  Tanker  saa  kritiske  københavnske  Publi- 
kum. Men  efterhaanden  stod  det  hende  klart,  at  skulde 
Værnehjemmet  faa  den  Betydning,  hun  fra  første  Færd 
havde  tilstræbt,  maatte  det  udvikle  sig  stort  og  om- 
fattende,  og   hertil   krævedes   først   og   fremmest   u  d- 

a  d  t  i  1,  at  det  raadede  over  en  stor  og  hensigtsmæs- 
sig indrettet  Bygning.  Hun  indsaa,  at  i  Længden  vilde 
ogsaa  Filialernes  Interesse  slappes,  naar  de  Gang  paa 
Gang  fik  Afslag  paa  deres  Anmodning  om  Optagelse 
for  deres  unge  Kvinder;  men  mer  end  dette  led  hun 
ved  Tanken  om  de  uhyre  mange,  der  trængte  til  at 
værnes,  medens  Pladsmangelen  kun  tillod  at  hjælpe 
saa  ganske  faa. 

Hun  tog  da  Mod  til  sig  og  indvarslede  i  Samraad 
med  den  øvrige  Bestyrelse  et  Aftenmøde  i  Bethesdas 
lille  Sal  26.  Oktober  1888.  Da  hun  til  den  fastsatte  Tid 
kom  derhen,  viste  det  sig,  at  Tilstrømningen  var  saa 
stor,  at  Mødet  maatte  henlægges  til  den  store  Sal,  der 
til  alt  Held  var  ledig.  Udsigten  til  at  tale  for  saa  stor 
en  Forsamling  var  allerede  nok  til  at  sætte  hende  i 
Sindsbevægelse;  værre  blev  det,  da  fiere  af  de  tilstede- 
værende Præster,  der  havde  Kendskab  til  Salens  aku- 
stiske Forhold,  erklærede,  at  hun  umulig  kunde  høres 
fra  den  lille  Talerstol,  og  at  hun  derfor  maatte  bestige 
den  store.  Modet  var  et  Øjeblik  ved  helt  at  svigte  hen- 
de. —  man  betænke,  hvilken  Forandring,  der  i  de  mer 
end  30  Aar,  der  er  forløbet  siden  hin  Aften,  er  foregaaet 
med  Hensyn  til  Kvinden  som  Foredragsholder;  —  hun 
var  saa  betaget  af  Angest,  at  det  var  for  hende,  som 
slæbte  hun  sig  op  ad  Trappen  med  Blylodder  om  Fød- 
derne, og  vist  er  det,  at  flere  af  hendes  Venner  senere 
fortalte  hende,  at  de  havde  siddet  med  Hjertet  i  Halsen, 
før  de  endelig  saa'  hende  paa  Talerstolen,  saa  længe 
havde  hun  været  undervejs.  Omsider  stod  hun  da  der- 
oppe, men  da  hun  kastede  et  Blik  ud  over  Kredsen  og 
saa'  de  mange  ukendte  og  kendte  Ansigter,  svimlede 
det  for  hende,  og  hun  maatte  uvilkaarlig  lukke  Øjnene 
et  Øjeblik;  det  hjalp,  thi  som  hun  skriver:  »Mine  Tan- 
ker kom  derved  til  at  vende  sig  indad  og  opad,  og  da 


70 

jeg  først  begyndte  at  tale  havde  jeg  næsten  glemt  alt 
andet  end  den  Sag,  der  laa  mig  saa  brændende  paa  Sin- 
de, og  som  jeg  havde  bedt  saa  meget  om  Naade  til  at 
føre  frem.    Jeg  var  i  en  forunderlig  betaget  Stemning; 

da  jeg  igen  stod  nede  paa  Gulvet, vidste  jeg, 

at  Vorherre  havde  givet  mig  at  tale  godt  den  Aften.« 
Og  der  var  mange,  mange  af  hendes  Tilhørere,  der  kun- 
de vidne,  at  d  e  t  var  sandt.  Der  blev  tegnet  saa  mange 
og  saa  store  Bidrag  —  flere  paa  looo  Kroner  — ,  at 
menneskelig  sét  var  nu  det  store  Værnehjems  Tilbli- 
ven  sikret. 

Aaret  forud  havde  Frk.  Barner  foretaget  en  Rejse 
til  Berlin  for  ved  Selvsyn  at  erfare,  hvad  der  i  Kejser- 
staden var  gjort  for  lignende  Formaal  som  Væmefor- 
eningens.  Hun  havde  gode  Referencer,  og  hun  traf  be- 
tydelige, alvorligt  arbejdende,  kristne  Mænd  og  Kvin- 
der, —  med  særlig  Interesse  omtaler  hun  sit  Besøg  hos 
den  bekendte  daværende  Hofpræst  Støcker,  hvem  hun 
karakteriserer  som  »en  Slags  tysk  Grundtvigianer«  — , 
og  med  hele  sin  ejendommelige  Livlighed  optog  og  be- 
varede hun  hvert  berigende  Indtryk,  der  mødte  hen- 
de; men  et  positivt  Forbillede  til  det  Foretagende,  hun 
agtede  at  grunde,  hjembragte  hun  lige  saa  lidt  fra  denne 
som  fra  tidligere  Rejser.  Hvad  der  gjaldt  Lindevangs- 
hjemmet  gjaldt  ogsaa  for  Bethania,  det  blev  et  fuld- 
stændig dansk  »Virke«,  hun  skabte. 

Det  brændende  Spørgsmaal  var  naturligvis  først 
at  faa  de  fornødne  Penge  samlet.  De  forretningskyndige 
Mænd  i  Bestyrelsen  erklærede,  at  naar  en  Tredjedel 
af  den  fornødne  Sum  var  sikret,  turde  man  købe  Grund 
og  begynde  Byggeriet ;  dette  kunde  lyde  letsindigt,  men 
det  var  det  ikke,  da  Værnehjemmet  jo  t  i  1  D  e  1  s  skulde 
betale  sig  selv;  iøvrigt  indkom  Bidragene  saa  rundeligt, 
at  over  Halvdelen  af  Summen  var  tegnet,  inden  Be- 

thania  var  taget  i  Brug.  Det  næste  Spørgsmaal  var, 
hvor  og  paa  hvilke  Betingelser  en  passende  Byggegrund 
kunde  erhverves.  Mange  forskellige  Forslag  blev  bragt 
paa  Bane,  men  viste  sig  ved  nøjere  Prøvelse  uantage- 
lige; enten  var  de  alt  for  dyre,  eller  Beliggenheden  for 
fjern  eller  Omgivelserne  uheldige.  Endelig  fik  Frk. 
Barner  Kig  paa  en  Del  Byggegrunde  mellem  Jernbane- 
gaarden  og  Vesterbrogade,  som  ejedes  af  en  Gartner 
Hintze,  men  holdtes  i  meget  høj  Pris.  Hun  vilde  dog 
gøre  et  Forsøg ;  hun  kendte  ikke  det  mindste  til  Manden 
ud  over  det,  at  han  hørte  til  Pastor  Steins  Menighed, 
og  at  hun  tit  havde  siddet  Side  om  Side  med  ham  i 
Mathæuskirken ;  men  hun  mente  dog,  at  hun  ud  her- 
fra kunde  rette  sit  Angreb  paa  ham.  Hun  samlede  saa 
alt  sit  Mod  og  21.  Marts  1888  opsøgte  hun  Gartner 
Hintze  og  faldt,  som  man  siger,  med  Døren  ind  i  Huset. 
Hun  nævnede,  hvor  hun  kendte  ham  fra,  og  tilføjede,  at 
hun  gik  ud  fra,  at  de,  naar  de  hørte  til  samme  Menig- 
hed, ogsaa  kunde  have  andre  Fællesinteresser.  Hun 
bad  ham  derfor  i  Taalmodighed  høre  paa  en  Fremstil- 
ling af  den  Sag,  der  laa  hende  varmt  paa  Sinde,  for- 
talte saa  om  Værneforeningen  og  dens  paatænkte  Byg- 
ning og  sluttede  med  at  sige :  »Jeg  har  hørt,  at  De  har 
saa  mange  Byggegrunde,  kunde  De  ikke  have  Lyst  til 
at  forære  os  en?«  Den  intet  anende,  overrumplede 
Mand  stirrede  paa  hende  med  en  saa  komisk  Forbav- 
selse, at  hun  brast  i  Latter,  han  selv  lo  med,  og  her- 
med var  Isen  brudt.  Frk.  Barner  skyndte  sig  med  at 
tilføje:  »Ja,  det  var  nu  ikke  saa  bogstavelig  ment;  men 
skulde  De  ikke  eje  en  Grund,  De  for  Øjemedets  Skyld 
vilde  sælge  os  billigt?  Vil  De  ikke  vise  mig  Deres  Teg- 
ninger?« Gartner  Hintze  bragte  hende  da  sine  store 
Ruller;  Frk.  Barner  gennemsaa'  dem  omhyggeligt,  og 
hendes  Blik  standsede  ved  en  dyb,  men  smal  Grund 

med  en  meget  lille  Fagade  til  Gaden.  »Der  er  vist  ikke 
mange,  der  kan  bruge  saadan  en  lille  Strimmel  Grund, 
men  det  kan  Værneforeningen,  hvis  vi  kan  faa  den  no- 
genlunde billigt?«  spurgte  hun.  Hendes  Argument  for- 
fejlede ikke  sin  Virkning,  og  Forhandlingerne  endte 
med,  at  Grunden  overlodes  hende  til  en  Pris  af  i6  Kro- 
ner Kvadratalen.  Da  den  Sag  var  bragt  i  Orden,  blev 
Byggearbejdet  ufortøvet  sat  i  Gang,  og  allerede  22.  No- 
vember s.  A.  blev  Grundstenen  lagt ;  ligesom  ved  Linde- 
vangshjemmet  var  det  Frk.  Barner,  der  nedlagde  den. 

Aaret  efter  stod  Bygningen  færdig  og  bar  Navnet 
»Værnehjemmet  Bethania«.  Navnet  var  valgt,  fordi  der 
i  selve  dette  skulde  angives,  at  Maalet  var  et  Hjem, 
der  omsluttede   »Marthatravlheden  med   Mariasindet«. 

I.  Oktober  1889  foretoges  Indvielsen  og  samme  Dag 
overtog  daværende  Kronprinsesse,  vor  nuværende  En- 
kedronning Louise,  Protektoratet.  Frk.  Barner  var 
flere  Aar  forud  jævnlig  kommet  i  Berøring  med  Kron- 
prinsessen, med  hvem  hun  mødtes  i  Iver  og  Interesse 
for  filantropiske  Opgaver,  saaledes  bragte  hun  hende  til 
Stadighed  Lindevangshjemmets  Aarsberetninger.  Saa 
længe  imidlertid  Værneforeningen  endnu  var  i  sin  før- 
ste Vorden,  talte  hun  ikke  om  denne  Sag  til  Prinsessen, 
fordi  hun  endnu  selv  var  usikker  med  Hensyn  til  dens 
Udvikling;  men  da  Arbejdet  var  skredet  frem,  og  Prin- 
sessen direkte  engang  spurgte  hende,  hvilken  Virksom- 
hed der  for  Tiden  optog  hende  mest,  fortalte  hun  ind- 
gaaende  om  sine  Planer  og  Forbaabninger  og  det  alle- 
rede begyndte  Arbejde.  Fra  første  Færd  var  Kron- 
prinsessen stærkt  interesseret  i  Værnehjemmets  For- 
maal  og  ydede  Foreningen  virksom  Støtte.  Dette  førte 
til,  at  Frk.  Barner  i  hele  Bestyrelsens  Navn  bad  Kron- 
prinsessen overtage  Protektoratet,  men  forinden  havde 
hun  i  en  meget   alvorlig  Samtale  aabenhjertig  udtalt. 

at  naar  hun  fremkom  med  denne  Anmodning,  var  det 
ikke  i  første  Række,  fordi  hun  var  Kronprinsesse,  men 
fordi  hun  var  en  kristelig  Kvinde,  som  hun  holdt  af  og 
gerne  vilde  arbejde  sammen  med.  Hun  tilføjede,  at 
hun  ogsaa  troede,  det  vilde  være  godt  for  Prinsessen 
selv  at  kunne  følge  Værneforeningens  Arbejde  paa  nært 
Hold,  og  hun  sluttede  med  at  betone,  at  i  hvor  meget 
hun  end  holdt  af  hende,  vilde  det  dog  være  hende  umu- 
ligt at  slippe  sin  Uafhængighed ;  hun  maatte  som  hidtil 
fastholde  sin  egen  og  Bestyrelsens  Handlefrihed.  Hen- 


B  ETHAN  JA 


des  Udtalelser  blev  modtaget  med  Venlighed  og  For- 
staaelse,  men  først  paa  selve  Indvielsesdagen  overtog 
Kronprinsessen  officielt  Protektoratet  og  indfandt  sig 
Kl.  II  til  den  smukke  Højtidelighed,  der  foregik  i  Hjem- 
mets festlig  smykkede  Sal.  Frk.  Barners  trofaste  Ven, 
Biskop  Stein,  holdt  Indvielsestalen;  derefter  talte  Hjem- 
rnets  Præst,  Pastor  Linnemann,  to  Sange  af  Nicolaj 
Bøgh  og  en  af  Chr.  Richardt  blev  afsunget,  derefter 
vandrede  alle  de  indbudte  Gæster  med  Kronprinsessen 
og  Frk.  Barner  i  Spidsen  igennem  det  store  Hus  og  de 
mange  Værelser,  der  ligesom  syntes  at  være  den  legem- 
liggjorte Form  og  Skikkelse  for  de  mange  Aars  Tanker, 

Ønsker  og  Bønner.  Det  blev  langt  op  ad  Dagen,  før 
man  skiltes.  Frk.  Barner  var  dødtræt,  om  hun  end  nø- 
digt vilde  indrømme  det,  og  lod  sig  til  sidst  overtale 
til  at  søge  et  Øjebliks  Hvile,  inden  hun  skulde  modtage 
en  lille  Vennekreds,  hvis  Tal  dog  beløb  sig  til  nogle 
og  tredive,  som  hun  havde  indbudt  til  en  Festmiddag. 
Men  ligesom  hun  havde  lagt  sig,  blev  der  bragt  hende  et 
Brev.  Hun  aabnede  det;  det  var  fra  Gartner  Hintze, 
der  havde  overværet  Højtideligheden  og  følt  sig  saa 
opbygget  derved,  at  han  »i  Dagens  Anledning«,  som 
han  skrev,  eftergav  Foreningen  de  10,000  Kroner,  den 
skyldte  ham.  I  et  Øjeblik  var  Frk.  Barner  lysvaagen, 
al  Træthed  var  som  blæst  bort,  ja,  hun  havde  en  For- 
nemmelse, som  om  hun  aldrig  mere  kunde  blive  træt. 
Da  hun  ved  Middagsbordet  meddelte  sine  Gæster  den- 
ne store  Glæde,  forekom  det  alle  saa  utroligt,  at 
der  var  een,  der  spurgte:  »Mon  Du  ikke  har  læst  et 
Nul  for  meget?«  og  Brevet  maatte  gaa  rundt,  for  at 
alle  kunde  overbevises  om,  at  her  ikke  forelaa  en  Fejl- 
tagelse. 

Efter  Bestyrelsens  Ønske  var  der  i  Bygningen  ind- 
rettet til  Frk.  Barner  en  mindre  Bolig,  som  hun  lejede 
af  Foreningen.  Det  stod  nemlig  tydeligt  for  alle,  at 
til  en  Begyndelse  maatte  hun  som  den  øverste  Myndig- 
hed være  umiddelbart  i  Nærheden  af  den  daglige  Ger- 
ning; senere,  naar  alt  var  kommet  i  en  fast,  hævdvun- 
den Gænge,  vilde  det  være  tilstrækkeligt,  at  kun  de  to 
Bestyrerinder  for  Afdeling  A.  og  B.  havde  fast  Bopæl 
i  selve  Hjemmet.  Det  er  forstaaeligt  nok,  at  det  ikke 
var  nogen  let  Opgave  paa  tilfredsstillende  Vis  at  fore- 
staa  det  store  Værnehjem,  der  omsluttede  saa  mange, 
vel  nok  i  det  hele  og  store  beslægtede,  men  i  det  enkelte 
saa  vidt  forgrenede.  Interesser  og  over  hundrede  saa 
hyppigt  vekslende  Individer.  Ordningen  var  den  samme, 

som  i  de  forløbne  Aar  i  alle  Hovedtræk  er  bibeholdt. 
Hjemmet  rummede  to  Afdelinger,  A.  og  B.,  der  hver 
stod  under  sin  særlige  Bestyrerinde.  Den  forholdsvis 
meget  billige  Betaling  var  noget  højere  paa  Afd.  A.  end 
paa  Afd.  B.,  men  det  var  udelukkende  Arbejdet, 
ikke  Kaar  eller  Stilling,  der  adskilte  de  to  Afdelinger. 
Alle  de  læsende  unge  Piger,  d  :  de,  hvis  Uddan- 
nelse krævede  Hjemmestudium,  skulde  bo  paa  Afd. 
A.,  fordi  dér  var  Eneværelser,  alle  andre,  hvis  Uddan- 
nelse ikke  fordrede,  at  de  om  Dagen  skulde  opholde  sig 
i  deres  egne  Stuer,  optoges  i  Afd.  B.  Da  Uddannelsesti- 
den for  disse  sidstes  Vedkommende  som  Regel  var  langt 
kortere  end  for  de  læsende  unge  Piger,  fik  Afd.  B.  et 
mere  vekslende  Præg  end  Søsterafdelingen,  hvorfor  Frk. 
Barner  tit  betegnede  den  som  den  »urolige«,  og  i  Mod- 
sætning hertil  kaldte  hun  Afd.  A.  for  den  »rolige«.  Hun 
havde  en  levende  Forstaaelse  af,  hvor  vigtigt  det  var, 
at  »Bethania«  blev  et  virkeligt  Hjem,  ikke  blot  et 
Opholdssted  for  de  unge  Kvinder,  der  i  kortere 
eller  længere  Tid  —  for  de  læsendes  Vedkommende 
mellem  i — 5  Aar  —  tyede  ind  under  dets  Tag,  og  hun 
forstod  ogsaa,  hvorledes  i  denne  Henseende  næsten  alt 
afhang  af  Bestyrerindernes  Personlighed.  En  af  de  væ- 
sentligste Betingelser  for  den  overordnede  Leder  af  en 
stor  Virksomhed  er,  at  han  eller  hun  kan  finde  de  rette 
Hjælpere,  kan  vinde  deres  Forstaaelse  og  vække  deres 
Begejstring  for  Opgaven,  kan  vise  dem  Tillid  og  i  sted- 
se stigende  Udstrækning  udruste  dem  med  Myndighed. 
Denne  Evne  besad  Frk.  Barner.  Som  hun  i  Frk.  Anna 
Thalbitzer  havde  fundet  en  uforlignelig  Hjælper  som 
Forstanderinde  for  Lindevangshjemmet,  fandt  hun 
en  udmærket  og  af  hende  højt  skattet  Støtte  i 
Frk.  A.  Nielsen  (der  1917  fejrede  25  Aars  Jubi- 
læum   som    Bestyrerinde    for    Afdeling    B.),    og    i    sin 

Slægtning,  Frk.  Anna  Rosenørn,  for  Afdeling  A. 
Frk.  Barner  havde  fuld  Forstaaelse  af,  at  særlig 
for  denne  sidste  Afdeling,  der  som  Regel  rekrutte- 
redes fra  de  ganske  unges  Lejr,  hvis  Arbejde  saa 
ofte  maatte  drage  dem  ind  i  aandelige  Brydninger,  var 
det  af  yderste  Vigtighed,  at  Bestyrerinden  var  en  over- 
legen Personlighed,  der  forbandt  moderlig  Myndighed 
med  ungdommelig  Friskhed,  en  prøvet  kristelig  Tro 
med  et  fordomsfrit,  overbærende  Sindelag  og  fremfor 
alt  med  en  Kærlighed  og  Sympati  for  Ungdommen,  der 
gjorde  det  let  for  de  unge  at  finde  Vej  til  hende  og  hun 
omvendt  til  deres  Fortrolighed  og  Tillid,  og  Frk. 
Barner  erkendte  med  stor  Tak,  hvor  fuldt  ud  hendes 
yngre  Slægtning  løste  sin  Opgave.  Alt  som  Aarene 
gik,  forstod  hun  ogsaa,  i  det  mindste  al  den  Tid,  hun 
bevarede  sin  fulde  aandelige  og  legemlige  Kraft,  at  nu 
burde  hun  selv  træde  mer  og  mer  tilbage  i  det  dag- 
lige Tilsyn,  at  hun,  som  hun  skriver,  »mer  og  mer 
burde  udslette  sig  selv«,  og  hun  handlede  herefter.  — 
Ogsaa  i  sin  Viceforstanderinde,  Fru  Halkier,  havde 
hun  en  trofast  og  sympatetisk  Hjælper,  og  det  Haab, 
hun  udtalte  i  sin  Biografi,  at  hun  i  denne  Veninde  maatte 
have  fundet  sin  Efterfølger,  er  efter  hendes  Fratræden 
og  Død  gaaet  i  Opfyldelse. 

Fælles  for  begge  Afdelinger  var  de  større  Møder, 
der  af  og  til  afholdtes  i  den  store  Festsal,  og  Hjem- 
mets enkelte  større  Festligheder.  Den  største  af  disse. 
Julefesten,  der  fejredes  selve  Juleaften,  omsluttede  dog 
kun  Afdeling  B,  da  Afdeling  A  var  lukket  i  hele  Ferien. 
Denne  Fest  havde  en  ganske  særlig  Karakter,  idet  det 
var  de  unge  hjemmeværende,  der  afholdt  den  for  en- 
somme, gamle  Kvinder.  Oprindelsen  hertil  gik  langt 
tilbage  i  Tiden,  omtrent  lige  til  Værneforeningens  Be- 
gyndelse, og  Frk.  Barner  fortæller  om,  hvorledes  Tan- 

ken  var  opstaaet  hos  hende.  Hun  sad  en  Juleaften  i 
1878  eller  79  ganske  ene  hjemme.  Af  de  kære,  hun 
plejede  at  være  sammen  med,  var  mange  døde,  andre 
bortrejst,  hun  selv  var  ikke  rask  og  havde  ikke  haft 
Kræfter  til  at  samle  Venner  om  sig;  men  som  hun  sad 
dér  i  sin  smukke,  lune  og  lyse  Stue,  følte  hun  sig  saa 
ensom,  saa  tung  om  Hjertet.  Minder  og  Længsler 
samledes  i  Flok  og  Skare  i  hendes  Sind,  men  derfra 
gik  Tankerne  saa  vide  om,  til  saa  mange  andre  en- 
somme, der  maaske  sad  som  hun  med  Savn  i  Hjertet, 
og  hun  tænkte  med  Skamfuldhed  paa,  at  naar  det  var 
saa  svært  for  hende  at  være  ene  en  Juleaften  i  gode, 
ydre  Kaar,  hvor  meget  sværere  maatte  det  da  være 
for  dem,  der  sad  i  Fattigdom  og  Forladthed  i  et  uhygge- 
ligt, maaske  koldt  og  mørkt  Kammer.  Men  under  disse 
Tanker  modnedes  Beslutningen  om,  at  hun  herefter 
netop  selve  Juleaften  vilde  gøre  noget  for  ensomme, 
gamle  Kvinder,  og  i  Aarets  Løb  fastholdt  hun  Beslut- 
ningen og  sammensatte  i  Tankerne  en  lille  Kreds,  hun 
vilde  byde  til  sig  i  sit  eget  Hjem.  Den  voksede  og 
udvidedes  de  følgende  Aar;  stedse  blev  der  flere,  der 
trængte  til  hende  som  hun  til  dem.  Hendes  egne  Rum 
blev  for  smaa,  men  saa  fik  hun  den  Tanke,  at  hvis 
Værneforeningens  unge  fik  Lov  til  at  berede  en  festlig 
Jul  for  ensomme  gamle,  vilde  der  skabes  en  dobbelt 
Glæde.  Hun  talte  en  Dag  om  denne  sin  Plan  til  Kron- 
prinsessen, der  gavmildt  tilbød  at  ta,ge  alle  fornødne 
Udgifter  paa  sig.  1883  afholdtes  den  første  Julefest 
af  denne  Art  i  Hjemmet  i  Bredgade,  og  siden  efter 
hører  en  saadan  Fest  uvægerlig  med  til  Bethanias  Pro- 
gram. De  unge  Piger  hjælper  til  med  alle  Forberedelser 
og  er  en  Art  Værtinder  for  de  gamle  selve  Juleaften. 
Til  Gengæld  pyntes  og  tændes  saa  Træet  for  dem  Nyt- 

aarsaften,  og  da  er  det  de  unges  Fest ;  de  leger  og 
morer  sig,  til  Midnatsklokkens  Slag  samler  dem  i  en 
enstemmig,  højtidelig  Hilsen  til  det  ny  Aar. 

TIDSRUMMET   FRA  1889— 1896. 

At  Frk.  Barner  efter  det  store  Arbejde,  som  først 
Opførelsen  af  Bethania  og  dernæst  Organisationen  af 
det  store  Hjem  havde  krævet,  var  blevet  en  Del  over- 
anstrengt og  som  Følge  deraf  trængende  til  Hvile  og 
nye,  friske  Indtryk,  siger  sig  selv.  Hun  følte  ogsaa  i 
høj  Grad  Nødvendigheden  heraf  og  besluttede  derfor  i 
Sommeren  1890  at  foretage  en  nogle  Maaneders  Rejse 
til  Sverrig  og  Norge  i  Selskab  med  en  Frk.  Rønne.  I 
Modsætning  til  hendes  sidste  Rejser  til  Holland  og 
Berlin,  der  udelukkende  var  foretaget  med  Studiefor- 
maal  for  Øje.  var  denne  Tur  planlagt  som  absolut  Re- 
kreationsrejse.  Ogsaa  paa  denne  førte  hun  som  tidli- 
gere saa  nøje  Optegnelser  om  sine  Oplevelser,  at  hun 
ved  Hjælp  af  disse  mange  Aar  senere  kunde  genkalde 
i  sin  Erindring  saa  at  sige  hver  eneste  Dag  og  skildre 
hver  interessant  Personlighed,  hun  var  kommet  i  For- 
bindelse med.  Men  bortset  fra  disse  Skildringers  Be- 
tydning som  Vidnesbyrd  om  hendes  Sinds  Elasticitet, 
hendes  Evne  til  at  glæde  sig  ved  alt  skønt  og  godt,  i 
hvilken  Skikkelse  det  saa  end  mødte  hende,  hendes  Mod- 
tagelighed, der  gør,  at  Ordene,  »hun  var  som  en  Ung- 
dom frisk«,  kunde  bringes  i  Anvendelse  paa  hende 
som  56aarig  Kvinde,  frembyder  de  for  den  fjernere- 
staaende  Læser  intet  af  større  Interesse,  har  de  end 
været  fængslende  og  underholdende  i  Øjeblikket  for 
hendes  nærmere  Kreds;  derfor  skal  denne  Rejse  ogsaa 
her  kun  berøres  i  flygtige  Omrids. 

Dens  første  Maal  var  Stockholm,  hvor  Frk.  Bar- 

ner  efter  Kronprinsessens  Opfordring  søgte  Audiens 
hos  den  nu  afdøde  Dronning  Sophie.  Hos  hende  fandt 
hun  den  hjerteligste  Modtagelse  og  bevarede  altid  det 
skønneste  Minde  om  den  fromme  Dronning,  med  hvem 
hun  kunde  dele  saa  mange  af  sine  dybeste  Følelser  og 
sine  varmeste  Interesser.  Efter  i  Stockholm  at  have 
beset  det  vel  indrettede  Hospital,  Sophie-Hemmet,  og 
Alderdomshjemmet,  Eugenie-Stiftelsen,  og  efter  tillige 
at  have  besøgt  Kronprinsessens  Barndomshjem  Ulriks- 
dal,  hvor  en  gammel  Kone,  der  viste  hende  om,  til 
Afsked  bragte  hende  en  mægtig  Blomsterbuket  med 
Bøn  om  hun  vilde  bringe  den  hjem  med  til»Sessan«  med 
Hilsen  fra  »gamle  Cathrine«,  gik  Rejsen  gennem  Dalarne 
og  Jemteland  til  Trondhjem.  Her  var  det  naturligvis 
Domkirken,  der  med  sin  mægtige  Skønhed  ganske  be- 
tog hende,  medens  i  Modsætning  dertil  Molde  virkede 
paa  hende  ved  sin  Naturskønhed,  »det  var«,  skriver 
hun,  »som  om  jeg  sejlede  ind  i  et  Eventyr,  som  var 
det  et  Stykke  Syden,  der  havde  forvildet  sig  op  til  det 
kolde  Norden«.  Efter  en  prægtig  Sejlads  langs  Kysten 
gik  Tilbagerejsen  med  Banen  til  Kristiania,  hvor  Op- 
holdet dog  ikke  strakte  sig  over  mange  Dage.  Da  hun 
efter  omtrent  to  Maaneders  Forløb  vendte  tilbage  til 
København,  følte  hun  sig  paa  een  Vis  forfrisket  og  styr- 
ket, men  udhvilet  var  hun  ikke,  dertil  havde  Rej- 
sen i  det  hele  taget  været  for  anstrengende  anlagt. 
Intet  Under  da,  at  hun  i  1893  efter  tre  Aars  store 
Travlhed  og  Uro  i  de  mange  Vintermaaneder  og  med 
alt  for  korte  Landophold  om  Sommeren,  under  hvilke 
Hvile  var  illusorisk,  da  alle  Tanker  og  Planer  fulgte 
med  som  Nissen  paa  Flyttelæsset,  atter  maatte  ty  til  en 
udenrigs  Fart,  endda  til  et  Sanatorieophold  paa  Tons- 
aasen. 

Denne  Gang  gennemførte  Frk.  Barner  i  to  Maane- 

der  at  holde  sig  fuldstændig  i  Ro  og  saa  vidt  mulig 
tilbringe  den  største  Del  udendørs  i  den  styrkende 
Fjeldluft.  Naturligvis  fordrede  Kuren  ogsaa,  at  hun 
skulde  afholde  sig  fra  mer  end  den  allernødvendigste 
Forretningskorrespondance  med  deraf  følgende  Over- 
vejelser og  Bekymringer,  og  ogsaa  paa  dette  Punkt  var 
hun  lydig,  endskønt  en  saadan  Forsagelse  af  det  vante 
Arbejde  saa  lidt  som  noget  stemmede  med  hendes  Tem- 
perament og  Natur.  Men  Lønnen  udeblev  ikke;  denne 
Gang  vendte  hun  virkelig  styrket  og  udhvilet  tilbage 
og  med  et  Fond  af  Kræfter,  som  der  var  rigelig  Brug 
for  under  de  næste  Aars  Kampagner. 

Paa  dette  Sted  bør  det  dog  indskydes,  at  ingen  af  de 
to  ovennævnte  Rejser  var  Frk.  Barners  første  Udflugt 
til  Norge.  I  1884  havde  hun  sammen  med  Stiftsprovst- 
inde  Paulli  foretaget  en  lille  Sommertur  gennem  Val- 
ders  og  Hardanger  til  Bergen,  og  dette  hendes  første 
Besøg  i  Norge  er  i  een  Forstand  det  betydningsfulde- 
ste, fordi  det  gav  Stødet  til,  at  der  efter  hendes  Til- 
skyndelse stiftedes  et  Værnehjem,  »Herberge«  kaldtes 
det,  i  Bergen.  Et  saadant  om  end  i  ganske  lille  Stil  var 
allerede  da  oprettet  i  Kristiania,  paa  Initiativ  af  en 
danskfødt  Dame,  Kammerherreinde  Anker.  Frk.  Bar- 
ner havde  en  Aften  truffet  hende  i  et  privat  Selskab  i 
København ;  de  var  kommet  i  en  livlig  Samtale,  som  sær- 
lig havde  drejet  sig  om  Værneforeningen,  der  dengang 
endnu  var  i  sin  første  Vorden.  Kammerherreinde  Ankers 
Interesse  var  blevet  vakt  for  Sagen;  hun  vedligeholdt 
efter  sin  Hjemkomst  til  Norge  en  indgaaende  Brev- 
veksling med  Frk.  Barner  og  kunde  snart  meddele 
hende,  at  der  var  oprettet  et  lille  Herberg  i  Kristiania 
i  Lighed  med  det  danske  Værnehjem.  —  Stiftelsen  af 
Herberget  i  Bergen  kan  endnu  mere  direkte  henføres 
til   Frk.   Barners   Initiativ.    Paa   Rejsen   i   Norge   1884 

havde  hun  truffet  flere  bergensiske  Damer  og  gennem 
dem  hørt  saa  meget  om  Forholdene  i  deres  By,  at  hun 
var  blevet  overbevist  om,  at  dér  i  højeste  Grad  var 
Trang  for  et  Værnehiem.  Paa  sine  Spørgsmaal  om, 
hvem  man  ansaa  for  den  rette  Personlighed  til 
at  føre  en  saadan  Kærlighedsgerning  frem,  fik  hun 
uvægerlig  Svaret:  »Pastor  Holdt«.  Denne  Enstemmig- 
hed modnede  hendes  Beslutning  om  straks  efter  sit 
Komme  til  Bergen  at  opsøge  ham.  Han  var  hende 
ganske  ubekendt,  og  hun  mente,  det  samme  maatte 
være  Tilfældet  for  hendes  Vedkommende  over  for 
ham;  det  var  derfor  med  bankende  Hjerte,  hun  en 
skøn  Sommerdag  ringede  paa  hos  ham  i  hans  Privat- 
hjem og  sendte  sit  Kort  ind  med  Pigen.  Til  hendes 
glade  Overraskelse  kom  Præsten  straks  ud  og  modtog 
hende  med  største  Hjertelighed.  Det  viste  sig,  at  baade 
han  og  hans  Hustru  godt  kendte  hende  af  Navn  og  til- 
lige lidt  af  Gavn;  de  havde  begge  været  i  København, 
havde  besøgt  Lindevangshjemmet  og  var  gennem  Aars- 
beretningerne  fortrolige  med  Værneforeningens  Arbej- 
de. Der  var  altsaa  fra  første  Færd  aaben  Bane  for  ind- 
gaaende  Samtaler,  og  skønt  Tiden  kun  var  knap  til- 
maalt,  da  Præstefolkene  just  stod  i  Færd  med  at  be- 
give sig  ud  paa  en  Ferierejse,  fik  de  dog  talt  saa  meget 
ud  med  hinanden,  at  Frk.  Barner,  da  de  skiltes,  var 
overbevist  om,  at  Pastor  Holdt  vilde  tage  Værnehjems- 
tanken  op  og  næppe  raste,  før  han  fik  den  virkelig- 
gjort i  sin  By.  Faa  Maaneder  efter  sin  Hjemkomst 
fik  hun  da  ogsaa  Brev  fra  ham  med  Meddelelse  om, 
at  nu  var  der  i  Bergen  indrettet  et  lille  Herberge  efter 
dansk  Mønster.  Frk.  Barner  og  Pastor  Holdt  vedlige- 
holdt Forbindelsen  med  hinanden ;  og  i  Aarenes  Løb 
kunde  han  melde  betydelige  Udvidelser  af  Herber- 
get,   ja    endog,     at    det   havde   faaet   eget    Hus:     han 

Regitze  Barner.  " 

glemte  aldrig  at  takke  for  det  »Puf«,  hun  aandelig  talt 
havde  givet  ham  i  1884.  Da  Frk.  Barner  ved  Nytaars- 
tid  191 1  havde  meddelt  ham,  at  hun  nu  trak  sig  tilbage 

fra  sin  Virksomhed,  skrev  han  bl.  a. »og  saa  er 

jeg  glad  og  taknemmelig,  fordi  vi  mødtes  i  mine  yngre 
Aar,  fordi  De  søgte  mig  og  ,gav  Stødet  til,  at  der  faldt 
et  Frø  med  Spirekraft  ogsaa  i  min  Sjæl,  saa  der  er  en 
liden  Plante,  som  har  trivedes  godt  her  mellem  de  syv 
Fjelde  ogsaa«. 

I  Anledning  af  sit  Guldbryllup  tildelte  Kong  Chri- 
stian den  Niende  Frk.  Barner  i  1892  Fortjenstmedail- 
len  i  Guld.  Hun  havde  vel  nok  kendt  dette  Hæders- 
tegns Eksistens,  men  havde  aldrig  skænket  det  en 
Tanke,  end  sige  drømt  om,  at  det  nogen  Sinde  vilde 
blive  hende  til  Del.  Stor  var  derfor  hendes  Overraskel- 
se, da  paa  selve  Guldbryllupsdagen,  just  som  hun 
gjorde  sig  i  Stand  til  at  køre  til  Slotskirken,  hvor  der 
var  reserveret  Pladser  til  Vallødamerne,  en  Tjener  fra 
Gehejmeraad  M.  Rosenørn  bragte  hende  et  Brev  fra 
sin  Herre  og  saa  tilføjede:  »Og  saa  skulde  jeg  med 
det  samme  ønske  Deres  Naade  til  Lykke.«  Paa  Spørgs- 
maalet  »hvortil«?  var  Svaret:  »Ja,  det  var  noget,  der 
havde  staaet  i  Bladene  i  Morges«.  Saa  fik  hun  fat  i 
sin  Morgenavis  og  fandt  sit  Navn  blandt  mange  an- 
dres, der  paa  den  Dag  var  blevet  hædret  paa  forskel- 
lig Vis.  Medaillen  modtog  hun  først  flere  Uger  senere 
og  søgte  da  straks  derefter  Lejlighed  til  paa  en  af  de 
store  Audiensdage  at  bringe  Kongen  sin  Tak.  Da  hen- 
des Rang  som  Vallødame  hjemlede  hende  Fortrinsret 
for  de  fleste  andre,  blev  hun  indladt  paa  et  tidligt  Sta- 
dium, inden  den  gamle  Konge  var  blevet  alt  for  træt. 
Han  gav  sig  gode  Stunder  og  skænkede  hende  en  læn- 
gere Samtale,  »som  jeg  aldrig  glemmer«,  skriver  hun, 
»det   vil   sige,   det  var   Kongen,   der  talte   til  mig   om 

imin   Gerning,   for   hvilken   han   havde   givet   mig   Me- 
daillen.« 

Under  alt  dette  arbejdede  Frk.  Barner  stadig  ud- 
Iholdende    i    Værnehjemmets    Tjeneste.     Det    lykkedes 
hende  at  opnaa  Tilskud  fra  Politi-  og   Kriminalretten 
og    ligeledes    fra    det  Raben-Levetzauske    Fond,    men 
l-saerlig  ønskede  hun  at  sikre  Hjemmet  et  aarligt  Tilskud 
Ifra  Staten.    Medens  de  politiske  Bølger  gik  højt  i  de 
[stormfulde  Provisorieaar,  mente  hun  vel  nærmest,   at 
let  var  haabløst  at  søge  om  et  saadant,  men  under  Mi- 
Inisteriet  Reedtz-Thott  syntes  hun,  at  Udsigterne  blev 
I  lysere,  især  da  hun  af  et  Medlem  af  Folketingets  Ven- 
stre havde  faaet  Tro  til,  at  Partiet  i  sin  Helhed  havde 
Interesse  for  Sagen,  vel  navnlig  fordi  Værnehjemmet 
i  fortrinlig   Grad   kom   Landbefolkningen   og   Provins- 
boerne til  Gode.    Fra  Finansminister  Liittichau  og  Kul- 
tusminister Bardenfleth  var  det  let  nok  at  faa  Tilsagn 
om   velvillig   Imødekommenhed,   men   begge   Herrerne 
tilraadede  hende  at  søge  nogle  af  Finansudvalgets  Med- 
lemmer for  ved  en  personlig   Henvendelse  at  stemme 
dem  gunstigt  for  Sagen.   Kultusministeren  opgav  hende 
i  den  Anledning  Navnene  paa  de  indflydelsesrigeste  Ud- 
valgsmedlemmer.    »Men   er   det   ikke   bedst,   jeg   gaar 
til  dem  alle?«    spurgte  hun.      »Ja,    naar   De    er    saa 
eftergisk,  er  det  naturligvis  det  bedste«,  svarede  Mini- 
steren smilende.    Hun  fik  saa  Listen  over  alle  Navnene 
og  begav  sig  ufortøvet  paa  Vandring,  forhandlede  med 
hver  enkelt,  morede  sig  over  de  højst  forskellige  Indi- 
vider, hun  kom  i  Forbindelse  med,  holdt  viselig  al  Po- 
litik  uden   for    Diskussionen   og    opnaaede   virkelig   et 
aarligt  Statstilskud  paa  looo  Kroner;  senere  er  det  for- 
øget til  2000  Kroner. 

VESTERLED. 

Henimod  Slutningen  af  Halvfemserne  stod  Betha- 
nia  som  en  fast,  anset  og  hædret  Institution.  Livet 
inden  Døre  var  kommet  i  en  sikker  Gænge,  og  udadtil 
var  den  økonomiske  Stilling  sikret,  Byggegælden  var 
afbetalt  med  Undtagelse  af  50,000  Kroner,  der  efter  Be- 
styrelsens Ønske  blev  staaende  som  en  Prioritet  i  den 
store  Ejendom.  Tilskuddene  fra  Filialerne  som  fra  Ho- 
vedstadens bidragydende  indkom  rundeligt.  Bestyrer- 
inderne paa  de  to  Afdelinger  havde  vundet  tilstrække- 
lig Erfaring  til  med  Myndighed  og  Selvstændighed  at 
kunne  lede  det  daglige  Arbejde,  kort  sagt,  det  Maal, 
Frk.  Barner  havde  sat  sig,  »at  gøre  sig  selv  overflø- 
dig«, var  forsaavidt  naaet,  som  hendes  daglige  Tilsyn 
ikke  længer  var  nødvendigt.  Hun  selv  syntes,  hun  sad 
inde  med  et  Overskud  af  Kræfter,  som  hun  længtes 
efter  at  faa  taget  i  Brug  i  et  stort  Formaals  Tjeneste; 
men  som  tidligere  var  hun  bange  for,  at  hendes  egen 
Trang  og  Lyst  skulde  bringe  hende  til  at  kaste  sig  ind 
i  et  Arbejde,  hun  ikke  var  blevet  kaldet  til  fra  oven. 
Dog  i  Ventetiden  kredsede  hendes  Tanker  mer  og  mer 
om  de  ensomme  gamle,  der  trængte  til  et  Hjem, 
et  virkeligt  Hjem,  ikke  en  Forsørgelsesanstalt. 

Allerede  som  Barn  havde  hun  selv  tit  lidt  under 
Ensomhedsfølelsen,  og  denne  havde  egentlig  aldrig  for- 
ladt hende,  selv  ikke  naar  hun  følte  sig  som  Midtpunk- 
tet i  en  stor  Kreds  og  en  stor  Gerning.  Og  vaagen  som 
i  sine  Drømme  saa'  hun  nu  for  sig  mangen  ensom  ældre 
Kvinde,  der  ikke  som  hun  sad  i  gode  Kaar  eller  i  en 
stor  Virksomhed,  men  henlevede  sine  Dage  i  skjult 
Mangel,  afskaaret  fra  Samliv  med  Slægt  og  Venner. 
Tilsidst  stod  det  hende  klart,  at  det  skulde  blive  hen- 
des Opgave  at  lindre  saadanne  ensomme  gamles  Livs- 

aften,  —  men  hvorledes?    Dag  og  Nat  bad  hun  Vor- 
herre om  at  vise  Vejen. 

Saa  hændte  det,  at  hun  en  Dag  i  Efteraaret  1896 
sad  og  samtalte  om  ret  ligegyldige  Ting  med  en  Dame, 
der  tilfældig  besøgte  hende.  Det  var  en  ganske  alminde- 
lig Konversation,  hun  førte,  og  en  saadan  laa  slet  ikke 
for  hende;  det  var,  som  om  hun  hele  Tiden  »talte  ved 
Siden  af  sig  selv«,  og  i  sit  stille  Sind  ønskede  hun  vist, 
at  Visitten  snart  maatte  være  forbi.  Da  pludselig  slog 
en  Tanke  som  et  Lyn  ned  i  hendes  Sjæl,  der  kom  en 

forunderlig  indre  Lysning  over  hende,  og  hun  følte  med 
usvigelig  Klarhed,  at  nu  var  Tiden  nær,  da  Drømme  og 
Planer  skulde  føres  ud  i  Virkelighedens  Verden.  End- 
nu vidste  hun  vel  ikke,  hvorledes  det  skulde  ske,  men 
hun  var  nu  ganske  tryg,  —  der  vilde  snart  komme  Klar- 
hed over  Spørgsmaalet,  det  var  hun  vis  paa ;  og  hun 
blev  ikke  skuffet. 

Dagen  efter  modtog  hun  i  et  Brev  fra  en  Mægler 
Aggersborg  Meddelelse  om,  at  hans  afdøde  Kompag- 
non, Vekselmægler  Bechgaards  Enke,  havde  testamen- 
teret Værneforeningen  10,000  Kroner!  Her  var  Vinket, 
som  hun  ventede  paa!    Den  testamentariske  Gave  lød 

paa  Værneforeningen,  ikke  Værnehjem- 
met; den  maatte  derfor  lige  saa  godt  kunne  bruges 
til  Værn  for  gamle  som  for  unge. 

Gaven  i  og  for  sig  rørte  hende  meget.  Hun  havde 
som  Barn  sammen  med  sin  Moder  boet  i  en  Ejendom 
ved  Holmens  Kanal,  der  tilhørte  Mæglerne  Aggersborg 
og  Bechgaard;  de  var  begge  meget  venlige  mod  den 
lille  Pige ;  hun  holdt  meget  af  dem,  men  sluttede  sig  dog 
mest  til  Bechgaard,  i  hvis  daværende  hyggelige  Ung- 
karlelejlighed hun  tilbragte  mange  fornøjelige  Timer. 
Da  hendes  Moder  senere  flyttede,  døde  Bekendtskabet 
hen  af  sig  selv;  men  mange  Aar  efter,  da  Værnefor- 
eningen var  grundet,  opsøgte  Frk.  Barner  Bechgaard, 
som  nu  var  blevet  gift,  og  hun  havde  den  Glæde,  at 
han  stedse  mindedes  hende  med  faderlig  Godhed,  og  at 
baade  han  og  hans  Hustru  med  megen  Interesse  fulgte 
hendes  Arbejde.  Hun  havde  derfor  en  ganske  bestemt 
Følelse  af,  at  den  store  Pengesum  var  skænket  hendes 
Formaal  i  kærlig  Erindring  om  svundne  Tider,  og  at 
hun  kunde  bruge  den  efter  bedste  Skøn,  Og  dette  Skøn 
bød  hende  lade  de  10,000  Kroner  danne  Grundfondet  til 
det  paatænkte  Alderdomshjem.  For  dog  at  være  ganske 
sikker  i  sin  Sag,  opsøgte  hun  afdøde  Fru  Bechgaards 
gamle  Søster  for  at  lade  hendes  Kendelse  være  afgøren- 
de i  Spørgsmaalet.  Den  gamle  Dame  udtalte,  at  den 
Anvendelse,  Frk.  Barner  tilsigtede,  vilde  være  i  fuld 
Overensstemmelse  med  hendes  Søsters  Ønsker,  og  der- 
med var  enhver  Betænkelighed  hævet. 

Ved  et  Bestyrelsesmøde  forelagde  Frk.  Barner  sine 
Planer,  der  vandt  Bifald,  og  straks  efter  traadte  Besty- 
relsen frem  med  en  Opfordring  til  at  stifte  et  Hjem  for 
gamle,  ugifte  Døtre  af  Jurister,  Læger,  Officerer,  Præ- 
ster, Købmænd  og  ligestillede,  og  denne  Opfordring  til- 
traadtes  af  en  stor  Indsamlingskomite. 

Flere  offentlige  Møder  afholdtes  i  Vinterens  Løb 
og  samtidig  indsamledes  Pengebidrag,  der  i  Løbet  af 
faa  Maaneder  indbragte  et  Beløb  af  26,000  Kroner,  hvil- 
ket i  Forbindelse  med  Grundfondets  10,000  udgjorde  en 
samlet  Sum  af  36,000  Kroner;  denne  erklæredes  imid- 
lertid af  sagkyndige  at  være  alt  for  lille  til  at  sætte 
Foretagendet  i  Gang ;  hertil  krævedes  mindst  50,000 
Kroner.  Nu  var  gode  Raad  dyre,  ingen  i  Bestyrelsen  øj- 
nede Udvej.  Da  fik  Frk.  Barner  pludselig  en  Indsky- 
delse, som  hun  øjeblikkelig  fulgte  uden  først  at  under- 
kaste den  en  Bestyrelsesafgørelse ;  hun  følte,  her  maat- 
te  hun  være  ene  om  Byrden  og  Ansvaret.  Hun  lod  da 
forfærdige  over  1000  ganske  tarvelige  smaa  Papæsker, 
som  hun  tænkte  at  fordele  mellem  Folk  paa  den  Betin- 
gelse, at  hver,  som  modtog  en  af  disse  Æsker,  skulde 
forpligte  sig  til  at  aflevere  den  efter  et  Aars  Forløb 
med  et  Indhold  af  mindst  13  Kroner,  o:  25  Øre  for  hver 
Uge ;  paa  den  Maade  mente  hun  at  faa  samlet  de  mang- 
lende 14,000  Kroner.  Først  forespurgte  hun  naturligvis 
Venner  og  Kendinge,  om  de  vilde  modtage  en  eller  flere 
af  Æskerne ;  flere  samtykkede,  men  det  var  selvfølgelig 
kun  en  Brøkdel,  hun  fik  anbragt  paa  den  Vis,  Resten 
maatte  hun  selv  søge  at  faa  afsat.  Hun  begyndte  saa 
med  frejdigt  Mod  sin  »Æskegang«,  som  Vandringen 
spottende  kaldtes  af  mange,  fra  Hus  til  Hus.  Hun  gik 
dog  ikke  efter  Vejviseren,  men  fik  opgivet  Adresser  paa 
»rare«  Mennesker,  og  til  alle  disse  henvendte  hun  sig, 
stadig  med  en  Æske  i  Haanden.  Til  denne  Indsamling 
søgte  hun  kun  Kvindernes  Hjælp,  ligesom  hun 
i  sin  Tid,  da  hun  samlede  ind  til  Lindevangshjemmet 
fortrinsvis  havde  henvendt  sig  til  Mændene;  hun 
troede  nemlig,  at  disse  som  Regel  har  en  stærk  Følelse 
af,  at  naar  en  ung  Kvinde  er  kommet  paa  Afveje,  bør 
hun  hjælpes,  medens  hun  derimod  antog,  at  man  hos 

Kvinder  finder  den  dybere  Forstaaelse  af  andre  Kvin- 
ders Ensomhedsfølelse. 

Det  var  en  møjsommelig,  ja  mer  end  det,  en  o  p- 
slidende  Vandring,  Frk.  Barner  havde  paataget  sig, 
og  ikke  hos  alle  fandt  hun  den  bedste  Modtagelse.  Hun 
selv  mente,  at  hun  gjorde  det  saa  let  for  Folk  at  sige 
Nej ;  dog  hist  og  her  skumledes  der  over  den  »Paatræn- 
genhedens  Naadegave«,  som  Frk.  Barner  var  udrustet 
med.  I  det  hele  og  store  vandt  dog  hendes  Ufortrøden- 
hed en  smuk  Sejr,  hvad  Resultatet,  over  30,000  Kroner 
i  klingende  Mønt,  kunde  vidne  om;  men  da  hun  slut- 
tede, havde  hendes  Vandring  ogsaa  strakt  sig  over 
Tidsrummet  fra  Januar  1897  ^il  20.  November  1898. 

Ved  et  Bestyrelsesmøde  vedtoges  det  i  Vinteren 
1898,  at  der  skulde  begyndes  paa  Opførelsen  af  Bygnin- 
gen, som  kom  til  at  ligge  paa  en  Grund  i  Lindevangen, 
der  stødte  op  til  Lindevangshjemmets  Have.  Med  en 
klog  Fremsynethed,  som  i  Almindelighed  ikke  tillægges 
Kvinder,  havde  Frk.  Barner  allerede  i  1883  formaaet 
Lindevangshjemmets  Bestyrelse  til  at  købe  denne  Byg- 
gegrund, fordi  der  dengang  var  Tale  om,  at  den  skulde 
sælges  til  en  Tømmerforretning,  hvad  der  rimeligvis 
vilde  have  umuliggjort  det  Friluftsliv  for  Lindevangs- 
pigerne,  som  de  saa  højlig  trængte  til.  Yderligere  havde 
Frk.  Barner  betinget  sig  Forkøbsret  til  Grunden  for 
samme  Pris,  den  oprindelig  var  betalt  med.  Denne 
Fremsynethed  kom  nu  Værneforeningen  til  Gode;  den 
købte  Grunden,  og  20.  Maj  1898  nedlagde  Frk.  Barner 
for  tredje  Gang  Grundstenen  til  en  Bygning,  der  var 
helliget  en  skøn  Opgave  i  Næstekærlighedens  Tjeneste. 
Allerede  da  bestemtes  det  efter  Frk.  Barners  Ønske,  at 
Hjemmets  Navn  blev  Vesterled,  »fordi«,  som  hun  skri- 
ver, »Solnedgang  altid  har  været  det  skønneste  Øjeblik 

for  mig  paa  Dagen,  —  og  i  Vesterled  vil  formodentlig 
mange  Livssole  komme  til  at  dale  ned.a  — 

Hele  den  paafølgende  Sommer  og  Efteraaret  hen- 
gik med  travlt  Arbejde,  men  da  i  November  »Æske- 
gangen« var  fuldbyrdet,  var  ogsaa  Frk.  Barners  Kræf- 
ter udtømt;  hun  maatte  holde  sig  fuldstændig  i  Ro 
Slutningen  af  Aaret,  o.g  da  hun  sidst  i  Februar  1899 
blev  angrebet  af  en  hæftig  Influenza,  blev  hendes  Til- 
stand en  Tidlang  meget  kritisk,  og  det  viste  sig,  at 
hun  nu  skulde  gennemgaa  sit  Livs  mørkeste  og  tunge- 
ste  Dage. 

SYGDOM    OG    HELBREDELSE. 

Faa  Dage  efter  Sygdommens  Begyndelse,  28.  Fe- 
bruar, hendes  Fødselsdag,  blev  Frk.  Barner  efter  sin 
Læges  Raad  og  med  sit  eget  Samtykke  indlagt  paa  Dia- 
konissestiftelsens Hospital.  Den  Tid,  der  nu  paafulgte, 
betegner  hun  selv  i  sit  Manuskript  som  en  Vandring 
»gennem  Mørke  til  Lys«,  og  hun  skildrer  saa  gribende, 
hvad  hun  led  i  de  nærmeste  Uger,  at  det  er  umuligt 
ikke  at  føle  den  dybeste  Medlidenhed.  Man  glemmer 
uvilkaarligt  under  Læsningen,  at  er  det  end  den  hel- 
brededes Beretning,  man  har  for  sig,  saa  hidrører  denne 
dog  helt  igennem  fra  en  Opfattelse,  der  er  bygget  paa 
Minder  om  den  sindssyges  Oplevelser.  Dette 
mørke  Kapitel  af  hendes  Livshistorie  bør  derfor  læses 
med  alt  Forbehold,  saaledes  som  det  da  ogsaa  er  gjort 
af  dem,  som  paa  nært  Hold  fulgte  hende  i  de  tunge 
Dage,  og  som  havde  Forudsætninger  til  at  kunne  kon- 
trollere og  korrigere  Enkelthederne  i  Fremstillingen. 
Her  skal  derfor  heller  ikke  gives  mere  end  en  sammen- 
trængt  Redegørelse   for  hendes   Sygdoms   Forløb. 

Straks  efter  Indlæggelsen  viste  det  sig,  at  hendes 


go 

høje  Feber  fremkaldte  megen  Uro  og  Angst  i  Forbin- 
delse med  Søvnløshed  og  stærke  Anfald  af  Vildelse.  Det 
blev  derfor  anset  for  nødvendigt  at  give  hende  en  Del 
Kloral ;  denne  virkede  dog  hverken  til  Søvn  eller  Ro,  og 
en  Nat  sprang  hun  i  Feberhede  ud  af  Sengen  og  løb 
højt  talende  ud  i  Korridoren.  Dagen  efter  bragtes  hun 
af  en  trofast  Veninde,  Grevinde  Schack,  og  en  Dia- 
konisse til  St.  Hans  Hospital.  Overlægen,  Professor 
Paulli,  fulgte  hende  selv  til  Toget  og  fik  hende  anbragt 
i  en  hyggelig  Kupé,  men  hverken  da  eller  under  hele 
Turen  havde  hun  nogen  Forestilling  om,  hvad  det  var, 
der  blev  foretaget  med  hende;  hun  havde  nærmest  kun 
en  Følelse  af  usigelig  legemlig  og  aandelig  Mathed. 
Først  da  hun  stod  i  Hospitalets  Modtagelsesstue,  og 
Grevinde  Schack  skiltes  fra  hende,  blev  det  hende  klart, 
hvorhen  hun  var  bragt.  Hun  blev  da  overfaldet  af  en 
navnløs  Rædsel,  der  forstærkedes  under  Overførelsen 
til  en  Celle,  i  hvilken  hun  blev  lukket  inde.  Den  Fø- 
lelse af  Fangenskab,  der  bemægtigede  sig  hende,  virkede 
aldeles  overvældende  paa  hende,  og  det  fremgaar  tyde- 
ligt af  hendes  egen  Beretning,  at  hun  i  nogle  Døgn 
dels  var  uden  Bevidsthed,  dels  Genstand  for  voldsomme 
Feberfantasier.  Dog  var  hun  dengang  og  forblev  be- 
standig senere  aldeles  sikker  paa,  at  hele  hendes  unor- 
male Tilstand  kun  skyldtes  den  akute  legemlige  Syg- 
dom og  Behandlingen  med  Kloral;  aldrig  har  hun  ind- 
rømmet, at  hun  var  sindssyg,  og  det  sørgeligste  ved  den 
hele  Sag  blev  derfor,  at  hun  stadig  ansaa  sig  for 
at  have  været  Genstand  for  en  uretfærdig  og  ubarm- 
hjærtig  Forfølgelse.  At  dette  ikke  var  Tilfældet,  bor- 
ger først  og  fremmest  Overlægens  humane  Personlig- 
hed og  overlegne  lægekyndige  Indsigt  for,  men  dernæst 
ogsaa,  at  det  var  hendes  kærligste,  prøvede  Venner  og 
Medarbejdere,  som  Grevinde  Schack  og  Frk.  Anna  Ro- 

senørn,  der  havde  forstaaet  Nødvendigheden  af  hen- 
des Indlæggelse,  endskønt  de  alle  kendte  hendes  ud- 
prægede Rædsel  for  Sindssygdom  og  Berøring  med 
sindssyge  Personer. 

Det  er  hjerteskærende  at  læse  om  hendes  Lidelser 
i  de  første  grufulde  Døgn,  men  som  det  i  sin  Tid  var 
Tilfældet  med  Fru  Amalie  Skrams  Beretning  i  sit  »Jam- 
mersminde«, fremgaar  det  ogsaa  tydeligt  af  Frk.  Bar- 
ners  egne  Ord,  at  hun  var  syg,  og  at  hun  kom  sig 
forbavsende  hurtigt,  hvorfor  man  dog  vel  maa  have 
Lov  til  at  antage,  at  Behandlingsmaaden  har  været  den 
rette.  Efter  nogle  Døgns  Forløb  synes  hun  at  være 
blevet  rolig  og  klar,  og  hendes  Tanker  kredsede  da 
idelig  om  Udfrielse  af  Cellen,  om  Indvielsesdagen  for 
Vesterled  og  om  sit  bestemt  fastholdte  Ønske,  at 
denne  skulde  udsættes,  til  hun  var  blevet  rask.  Skønt 
det  lyder  utroligt,  er  det  dog  vistnok  rigtigt,  at  hun  i 
Tankerne  ordnede  Programmet  for  hele  Højtidelighe- 
den, forfattede  de  Sange,  der  skulde  afsynges,  og  plan- 
lagde den  Tale,  hun  selv  vilde  holde.  Hun  havde  efter 
eget  Sigende  ikke  noget  andet  Middel  til  at  støtte  sin 
Hukommelse  med  end  de  Optegnelser,  hun  kunde  frem- 
bringe ved  med  Hjælp  af  Staaltraaden  fra  en  Sodavands- 
flaske at  prikke  nogle   Ord  paa  en  Papæske. 

Efter  1 6  Dages  Forløb  aabnedes  Celledøren  for 
hende,  og  hun  overførtes  til  en  forholdsvis  hyggelig 
Stue  paa  iste  Afdeling.  Her  blev  Papir,  Pen  og  Blæk 
stillet  til  hendes  Raadighed,  og  nu  nedskrev  hun  hele 
det  Festprogram,  hun  havde  syslet  med  i  Tanken,  og 
fæstede  ligeledes  sin  Tale  og  sine  Sange  paa  Papiret. 
Snart  fik  hun  ogsaa  et  enkelt  Besøg  af  Venner;  selv 
nævner  hun  kun  Grevinde  Schacks,  men  andre,  f.  Eks. 
Frk.  Rosenørn,  var  ogsaa  hos  hende,  og  det  var  denne 
sidste,  der  Paaskelørdag  i.  April  afhentede  hende  i  Ros- 

kilde  og  fulgte  hende  videre  til  Egelykke  paa  Lange- 
land, hvor  hun  hos  sin  Slægtning,  Grevinde  Lerche, 
skulde  tilbringe  Rekonvalescenstiden.  Her  kom  hun 
godt  til  Kræfter  og  følte  sig  saa  styrket,  at  hun  allerede 
g.  April  tog  tilbage  til  København,  dog  ikke  til  sit  Hjem 
i  Bethania,  men  til  Vesterled.  Her  havde  hun  faaet  ind- 
rettet sig  en  lille  Lejlighed.  Hun  havde  nemlig  tidli- 
gere tilbudt  Bestyrelsen  at  inddrage  hendes  Bolig  i  Be- 
thania til  Værnehjemmets  Brug,  mod  at  der  blev  ind- 
rettet en  Lejlighed  til  hende  i  Vesterled,  som  hun  vilde 
betale  med  samme  Pris.  Bestyrelsen  mente  dog,  at 
Værnehjemmet  endnu  paa  det  Tidspunkt  daarligt  kun- 
de undvære  at  have  hende  boende  under  dets  eget  Tag; 
hun  lod  denne  Tilkendegivelse  være  afgørende  for  sig, 
men  forbeholdt  sig  dog  tillige  en  lille  Lejlighed  i  Ve- 
sterled, for  hvilken  hun  betalte  g  Aars  Leje  forud  ved 
at  skænke  Bohave,  som  Hjemmet  trængte  til.  Her  øn- 
skede nu  Frk.  Barner  at  tilbringe  en  stille  Forberedel- 
sestid indtil  Indvielsesdagen,  om  hvilken  Tanken  havde 
lyst  op  for  hende  i  de  mørkeste  Stunder,  oprandt.  En- 
delig 23.  April  i8gg  kom  saa  Dagen,  den,  hun  saa  længe 
havde  sét  hen  til  »med  Bøn,  Haab  og  Længsel«.  Kl. 
3  skulde  Indvielsen  foregaa,  og  til  den  Tid  samledes  Be- 
styrelsen, Indsamlingskomiteen,  Hjemmets  første  Be- 
boere og  flere  andre  indbudte  i  den  smukke  »Storstue«, 
der  af  kærlige  Venner  var  festlig  smykket  med  Blomster, 
Grønt  og  Flag.  Højtideligheden  indlededes  med  Afsyn- 
gelsen af  en  af  Frk.  Barners  Sange,  hvis  første  Vers  lød : 

»Vesterled«,  det  Navn  skal  Hjemmet  bære, 
»Vesterled«,  hvor  Dagens  Sol  gaar  ned, 
»Vesterled«,  hvor  efter  Storme  svære 
Livets  Sol  kan  dale  ned  i  Fred. 

og  hvis  sidste  udtalte  hendes  inderlige  Bøn  for  dem, 
der  skulde  værnes  inden  for  disse  Mure. 


93 

Hovedtalen  holdtes  af  Pastor  Linnemann,  der  ind- 
viede Hjemmet  med  Ordene:  »Fred  over  dette  Hjem  og 
over  alle  dem,  som  skulle  bo  her.«  Derefter  blev  endnu 
en  Sang  af  Frk.  Barner  afsunget,  og  saa  tog  hun  selv 
Ordet  for  at  bringe  sin  Tak  til  alle,  der  havde  haft 
Del  i  Arbejdet  for  Grundlæggelsen  af  Vesterled.  Efter 
de  tilstedeværendes  enstemmige  Vidnesbyrd  havde  hun 
talt  med  stor  Kraft  og  Inderlighed,  og  hun  tog  For- 
samlingen med  Storm,  da  hun  derefter  gik  over  til  i 
spøgefulde  Ord  at  omtale  »Æskegangen«  og  til  at  bede 
de  tilstedeværende,  selv  om  de  sluttede  sig  til  de  Smaa- 
skumlerier,  hun  vel  vidste,  der  forlød  hist  og  her, 
overveje,  hvorvidt  de  nogen  Sinde  havde  truffet  nogen, 
som  havde  fundet  paa  en  Udvej,  særlig  hvor  det  gjaldt 
Penge,  som  alle  syntes  om.  Derfor  syntes  hun,  hun 
turde  bede  dem  om  at  glæde  sig  over,  at  hun  havde 
fundet  paa  noget,  som  i  det  mindste  mange  havde 
syntes  om,  og  til  at  bede  dem  skænke  Æskerne  en 
særlig  Tak,  da  det  dog  var  dem,  som  i  væsentlig  Grad 
havde  bidraget  til,  at  Vesterled  overhovedet  var  blevet 
bygget.  Hendes  Ord  fandt  den  varmeste  Tilslutning, 
og  da  derefter  hendes  sidste  Sang  om  »Æskehuset« 
var  blevet  afsunget  bevirkede  disses,  de  alvorlige  som 
de  humoristiske,  Ord  en  fuldstændig  Omvendelse  hos 
enhver  af  »Æsketankens«  Modstandere,  —  Idéen  havde 
sejret  over  hele   Linjen. 

Intet  Under,  at  denne  Dag  blev  hende  kær  og  ufor- 
glemmelig. Hun  skriver  herom :  —  —  — ■  »medens 
Solen  skinnede.  Sangen  tonede  om  mig,  og  jeg  kun 
mødte  Kærlighed  og  milde  Blikke,  saa'  jeg  som  et  Syn 
en  skummel,  ensom  Celle,  hørte  den  forfærdelige  Hylen, 
—  i  Sandhed,  Gud  havde  gennem  det  dybeste  Mørke 
ført  mig  til  den  lyseste  Dag«.  Efter  den  højtidelige  Del 
af  Festen  havde  Frk.  Thalbitzer  paataget  sig  paa  Frk. 

Barners  Vegne  at  ordne  en  lille  Festmiddag  i  Linde- 
vangshjemmet  for  hendes  allernærmeste.  Skønt  Frk. 
Barner  jo  var  Værtinde,  faldt  det  af  sig  selv,  at  alle 
Gæsternes  Opmærksomhed  drejede  sig  om  hende,  og  at 
f.  Eks.  Grevinde  Schack  fordrede,  at  der  ved  Bordet 
skulde  bydes  hende  først.  Hendes  Beskedenhedsfølelse 
krympede  sig  herved,  og  hun  gjorde  Indvendinger  med 
de  Ord:  »Det  er  jo  næsten,  som  om  jeg  havde  Fødsels- 
dag«, men  hertil  svarede  Veninden:  »De  har  meget 
mere  end  Fødselsdag!«  »Det  er«,  skriver  Frk.  Barner, 
»den  eneste  Tale,  hun  nogen  Sinde  har  holdt  til  mig,  og 
den  gjorde  mig  forunderlig  godt.«  Om  Aftenen  samledes 
Husets  Beboere  til  et  hyggeligt  Maaltid,  og  Kl.  g  kom 
Pastor  Hoff  og  holdt  den  første  Husandagt  i  Vesterled. 
Det  er  ikke  Meningen  her,  saa  lidt  som  ved  Omta- 
len af  Grundlæggelsen  af  Lindevangshjemmet  og  Be- 
thania,  at  give  en  Oversigt  over  dette  Hjems  Hi- 
storie. Her  skal  kun  forsøges  at  fremstille,  hvad  Frk. 
Barner  tilsigtede  og  haabede  at  naa  igennem  dette  sit 
sidste  Livsværk.  Det  gøres  bedst  med  hendes  egne 
Ord:  »Der  findes  i  vor  Hovedstad  ikke  faa  Stiftelser, 
som  er  til  Gode  for  mange  Mennesker;  der  findes  For- 
sørgelsesanstalter,  hvor  alt  bliver  ydet  de  lidende  og 
trængende,  og  det  er  udmærket.  Men  der  er  en  b  e- 
stemt  Tanke,  som  jeg  har  søgt  at  give  Udtryk  gen- 
nem Vesterled,  og  det  er,  at  gamle  Kvinder  trænger  til 
at  bevare  deres  Selvstændighed  paa  samme  Tid 
som  Ensomhedens  Tryk  skal  tages  fra  dem  saa 
vidt  muligt.  Denne  Tanke  har  jeg  søgt  at  løse  saaledes: 
Hver  enkelt  bevarer  sin  Selvstændighed  ved  at  have 
sin  egen  lille  Lejlighed,  hvor  ene  hun  selv  raader  og 
regerer,  og  Ensomhedsfølelsen  søges  fjernet  ved  den 
store,  hyggelige  Opholdsstue,  hvor  alle,  som  har  Lyst 
dertil,  kan  samles,  ved  den  fælles  Have  og  derved,  at 

enhver  i  sit  Sovekammer  har  en  Klokkestreng, 
hvorved  hun  i  Sygdomstilfælde  kan  tilkalde  Hjælp.«  At 
denne  hendes  Tanke  skulde  blive  knæsat  i  vide  Kredse, 
saa  Vesterled  kunde  blive  Banebryder  for  mange  lig- 
nende Hjem,  var  hendes  stadige  Stræben  og  Haab.  Hun 
indbød  Byens  Borgmestre  ud  til  sig,  for  at  de  ved  Selv- 
syn kunde  overbevise  sig  om  Forskellen  paa  et  Hjem 
og  en  S  t  i  f  t  e  1  s  e  og  derved  om  muligt  faa  Lyst  til  at 
omdanne  nogle  af  disse  efter  Typen  i  Vesterled,  og  hun 
var  inderlig  glad,  hver  Gang  hun  mødte  Forstaaelse  for 
sin  Sag.  Da  Herman  Bang  engang  skrev  i  Hjemmets 
Protokol  de  Ord:  »Fred  for  den  ensomme,  Lindring  for 
den,  som  har  grædt,«  følte  hun  med  Tak,  hvor  smukt 
han  havde  givet  hendes  Tanke  Liv  og  Skikkelse  i  dette 
Fyndsprog. 

DE  SIDSTE  AAR. 

Frk.  Barner  havde  altsaa  i  Foraaret  1899  stridt  sin 
svære  Sygdom  igennem  og  var  vendt  tilbage  til  Liv 
og  Virksomhed.  Hun  selv  havde  vel  næppe,  hendes 
Venner  endnu  mindre,  tænkt,  at  der  skulde  blive  hende 
en  Række  Aar  beskaaret,  i  hvilke  hun  fremdeles  skulde 
virke  som  den  øverste  styrende  i  de  af  hende  opret- 
tede Virksomheder.  Dette  blev  dog  Tilfældet,  og  ved 
Siden  heraf  syslede  hendes  aldrig  hvilende  Tanke  med 
ny  Opgaver.  Særlig  var  hun  efter  Opholdet  paa  St. 
Hans  Hospital  opfyldt  af  Tanken  om  de  sindssyges  Be- 
handling, om  Reformer  af  deres  Hospitaler  o.  1. ;  men 
disse  hendes  Tanker  og  Planer  antog  ikke  nu  nogen 
bestemt  Form;  de  indskrænkedes  nærmest  til  Ønsker, 
som  hun  fremførte  i  Samtaler  og  Diskussioner  med 
mer  eller  mindre  sagkyndige.  Og  det  var  kun  godt,  at 
hun   viste   Resignation   og   ikke   mente    sig   kaldet    til 

at  optræde  som  aktiv  Reformator  paa  dette  Omraade, 
thi  det  er  sikkert,  at  saa  vidt  vilde  ikke  hendes  Evner 
eller  Kræfter  have  rakt,  i  hvert  Fald  ikke  paa  dette 
Tidspunkt,  da  hun  ikke  længer  var  paa  Højden  af  sig 
selv.  Det  vilde  jo  kun  have  været  naturligt,  om  det 
var  gaaet  hende,  som  det  gaar  de  fleste,  at  de  med  de 
fremskredne  Aar  mister  noget  af  Ungdommens  »Spæn- 
stighed«,  noget  af  Aandens  Klarhed  og  Viljens  Fast- 
hed, hvor  meget  mere  sandsynligt  er  det  da,  at  hendes 
aandelige  og  legemlige  Sygdom  m  a  a  1 1  e  sætte  sit 
Præg  paa  hendes  Alderdom.  Der  er  heller  ikke  Tvivl 
om,  at  hun  efter  1899  paa  een  Vis  var  en  »mærket« 
Kvinde.  Dette  fremgaar  tydeligt  for  det  første  af  den 
Kendsgerning,  at  hun  aldrig  nogen  Sinde  for  sig  selv 
eller  andre  vilde  indrømme,  at  hun  havde  været  sinds- 
syg ;  hun  hævdede  haardnakket,  at  det  kun  var  et  stærkt 
Influenzaanfald  i  Forbindelse  med  den  hende  paatvung- 
ne  Nydelse  af  Kloral,  der  havde  frembragt  Uklarhed; 
for  det  andet  fremgaar  det  ogsaa  deraf,  at  hun  ikke 
kunde  tilgive  Overlægen  eller  den  af  hendes  nærme- 
ste Venner  og  Medarbejdere,  der  havde  fremkaldt  Ind- 
læggelsen paa  St.  Hans  Hospital.  Det  for  sindssyge 
saa  typiske  Træk,  at  de  vender  sig  med  Harme,  ja 
Nag,  mod  dem,  de  dybest  inde  elsker  højest,  eller  føler 
sig  aandelig  afhængige  af,  var  fremtrædende  hos  Frk. 
Barner  i  de  sidste  Aar.  Det  voldte  hende  usigelig 
Smerte,  ligesom  det  fremkaldte  inderlig  Sorg  hos  dem, 
der  var  Genstand  for  hendes  Miskendelse.  Tillige  er 
det  sikkert  utvivlsomt,  at  der  kunde  komme  noget  vil- 
kaarligt,  noget  usikkert  i  hendes  Indgriben  i  den  dag- 
lige Styrelse,  særlig  da  for  Bethanias  Vedkommende. 
Konflikter  blev  derved  uundgaaelige,  men  alt  dette  skal 
der  ikke  dvæles  ved  her.  Alt,  hvad  Frk.  Barner  i  saa 
Henseende  kan  have  forbrudt,  er  for  længst  tilgivet  og 

af  alle  forstaaet  som  det,  det  var,  et  Udslag  af  hendes 
Sygdom  eller  i  det  mindste  Virkningerne  af  denne, 
hvert  Minde  herom  er  som  skrevet  i  Sand.  Tilbage  staar 
kun  Billedet  af  hende  i  sin  aandelige  Velmagts  Dage, 
kærlig  og  opofrende,  klog  og  myndig,  vækkende  og  ild- 
nende. 

Men  hvad  ovenfor  er  fremført,  maa   ikke   udlæg- 


FRK.  BARN  ER  I  SIT  HJEM 

ges  saaledes,  at  Præget  over  hendes  sidste  Aar  for- 
trinsvis var  mørkt  eller  bittert.  Tværtimod,  de 
triste  Tider  var  de  sjældneste;  Livet  beredte  hende 
endnu  mange  lyse  Stunder,  og  de  fleste,  som  kom  i 
Berøring  med  hende,  saa'  i  hende  kun  den  milde,  elsk- 
værdige gamle  Dame,  hvis  levende  Interesse  for  alt 
godt  og  skønt  virkede  forfriskende  endog  paa  sløve 
Sind. 

Den  Forandring  i  hendes  ydre  Levevis,  som  med- 
førte, at  hun  fra  1904  tog  Bolig  —  om  end  til  en  Be- 

gyndelse  kun  i  6  Sommermaaneder  —  paa  Vallø,  vir- 
kede overordentlig  dulmende  paa  hendes  Sindsuro  og 
hendes  hele  Befindende,  og  hun  selv  blev  mer  og  mer 
taknemmelig  over  sit  ny  Hjem.  Hun  havde  i  yngre 
Dage  aldrig  kunnet  tænke  sig  at  bo  uden  for  Køben- 
havn. Vel  elskede  hun  Naturen,  men  den  Glæde,  den 
kunde  yde  hende,  kunde  ikke  opveje  Tabet  af  hendes 
store  Virksomhed  i  Hovedstaden.  Efterhaanden  som 
Aarene  gik,  følte  hun  dog  Trang  til  stille  Tider,  til 
længere  »Ferier«,  og  hun  kunde  da  oftere  sige:  »Vel 
vil  jeg  endnu  nødig  flytte  fra  Byen,  men  naar  jeg  har 
naaet  de  halvfjerds,  saa  skal  der  virkelig  være  Plads 
til  mig  ude  paa  Vallø.«  Og  mærkeligt  nok,  ganske  faa 
Dage  efter  hendes  halvfjerdsindstyvende  Aarsdag,  fik 
hun  Meddelelse  om,  at  der  ved  en  Stiftsdames  Død  var 
blevet  en  Lejlighed  ledig  til  hende.  Uden  Betænk- 
ning modtog  hun  den  og  beredte  sig  til  allerede  samme 
Sommer  at  lade  sit  Hjem  derude  sætte  i  Stand.  Hen- 
des trofaste  Jomfru,  Dorette  Haagensen,  og  Forstan- 
derinden for  Afdeling  B  i  Bethania  tog  ud  i  Forvejen 
for  at  have  alt  i  Stand  til  hendes  Komme.  Selv  til- 
bragte hun  nogle  Dage  forinden  paa  Herregaarden 
Spanager  hos  Grevinde  Schack,  og  her  afhentede  saa 
»Valløvognen«  hende  2.  Juli  1904.  Med  sært  bevæ- 
gede Følelser  kørte  hun  den  dejlige  Sommeraften  ad 
de  kendte  Veje  gennem  Lellinge  Skov  og  Køge.  Det 
var,  som  alle  de  gamle  Minder  blev  lyslevende,  det 
var  næsten,  som  kunde  hun  øjne  alle  de  mange  kendte, 
for  længst  afdøde  Skikkelser,  med  hvem  hun  tidligere 
havde  levet  og  færdedes  paa  disse  Steder.  Og  medens 
Aftenskyerne  begyndte  at  rødme,  naaede  hun  det  gamle 
Slot,  der  skulde  blive  hendes  Vesterled. 

Fra   1904 — 1910  var  Vallø  dog  kun   Frk.  Barners 
Sommerhjem,  men  fra  191 1  trak  hun   sig  helt  tilbage 

fra  sit  Arbejde  i  København  og  tilbragte  Resten  af  sine 
Dage,  der  dog  snart  skulde  være  talte,  i  sit  stille,  land- 
lige Hjem.  Men  Stilhed  var  for  hende  ikke  En- 
somhed eller  Afsondrethed.  Saa  længe  hun  drog  Aan- 
de,  følte  hun  Trang  til  at  se  Mennesker  om  sig  og  til 
at  virke  for  andre.  Hun  var  glad  for  de  Venner,  hun 
fandt  imellem  de  gamle  Stiftsdamer,  var  mild  i  sin 
Dom  over  dem  og  lykkelig  for  hvert  dybt  og  ægte  Til- 
knytningspunkt, hun  mødte  hos  dem.  Hun  frydedes 
over  Naturen,  maaske  allermest,  da  hun  blev  saa  svag, 
at  hun  kun  daarlLgt  kunde  gaa,  men  var  henvist  til 
Valløvognen  eller  til  »Vandmanden«,  der  kørte  hende  i 
en  Rullestol,  naar  Udflugten  gjaldt  mere  end  Slottets 
nærmeste  Omgivelser.  Men  hendes  største  Glæde  var 
dog  at  følge,  i  de  første  Aar  endog  at  deltage  i. 
Arbejdet  og  Livet  i  Børneasylet,  Sygehuset  og  Caro- 
line Amalie-Stiftelsen.  Allermest  optaget  var  hun 
af  Stiftelsen  af  et  lille  »Bethesda«,  en  Forening,  hun 
til  en  Begyndelse  personlig  ledede,  men  senere  overdrog 
til  Egnens  unge  Piger.  Endelig  var  hun  utrættelig  i 
at  indbyde  Husets  Damer  og  Venner,  unge  som  gamle, 
fra  Omegnen  til  forskellige  Møder  af  religiøs,  national 
eller  æstetisk  Karakter.  Foredragene  holdtes  i  For- 
samlingssalen, og  derefter  vandrede  Gæsterne,  tit  over 
40  i  Tallet,  over  i  Havesalen ;  her  var  der  dækket  Borde 
med  Forfriskninger,  og  her  var  Frk.  Barner  altid  den 
glade  og  gæstfri  Værtinde. 

Fra  disse  stille  Aar  paa  Vallø  hidrører  sikkert  og- 
saa  en  stor  Del  af  Udarbejdelsen,  i  hvert  Fald  Fuld- 
endelsen, af  hendes  store  Værk:  Minder  om  mit  Liv 
og  min  Gerning  I  og  II,  sidste  Del  med  Undertitlen : 
»Solskin  og  Lysglimt.  Et  lille  Billedgalleri«.  Disse  to 
Bøger  tryktes  som  Manuskript  og  sendtes  i  Forsom- 
meren  191 1   af  hende  selv  til  Slægt  og   Venner,   nær- 

7» 


100 


mere  og  fjernere.  Det  vidner  i  lige  Grad  om  Frk.  Bar- 
ners  Takt  som  om  hendes  Selvkritik,  at  hun  ikke  gjorde 
disse  »Minder«  tilgængelige  for  den  store  Almenhed, 
men  indskrænkede  sig  til  at  sende  Bøgerne  til  Perso- 
ner, hvis  Sympati  for  hende  selv,  men  endnu  mere,  hvis 
Forstaaelse  af  hendes  Livsopgaver  hun  kunde  igøre  Reg- 
ning paa.  Thi  det  kan  ikke  nægtes,  at  begge  Bøger, 
om  end  i  særlig  Grad  den  sidste,  absolut  ikke  egner 
sig  til  Offentliggørelse  for  en  ubegrænset  Læsekreds. 
Hendes  umiddelbare  Beretninger  og  Udtalelser  maa 
tage  Sigte  paa  Venner,  som  hun  er  vis  paa  aldrig 
vil  misforstaa  hendes  Aabenhjertighed,  ikke  vil  lægge 
Kritikkens  kolde  Alenmaal  over  hendes  frimodige  Af- 
sløringer og  heller  ikke  opfatte  hendes  fortrolige  Om- 
tale af  ganske  private  Forhold  som  indiskrete  Kræn- 
kelser af  Privatlivets  Fred.  Noget  andet  er  det  der- 
imod, at  det  i  høj  Grad  maa  beklages,  at  hun  ikke 
naaede  at  beklippe  og  begrænse  Bogens  Omfang  og 
derved  give  den  en  for  Almenhedens  Brug  tilgængelig 
Skikkelse.  Hun  havde  syslet  med  denne  Tanke  i  1905 
Qg  i  den  Anledning  sendt  sine  Optegnelser  til  Pro- 
fessor Nic.  Bøgh  med  Bøn,  om  han  vilde  gennemlæse 
disse.  Som  Svar  modtog  hun  et  Brev,  der  i  høj  Grad 
glædede  hende,  paa  samme  Tid  som  hans  Udtalelse,  at 
hendes  løse  Blade  sikkert  kunde  samarbejdes  til  en 
Bog,  der  kunde  glæde  og  fængsle  mange,  fordi  der 
deri  var  skildret  »en  Livsudvikling  under  ærlig  Kamp 
og  med  store  Resultater«,  bestemte  Frk.  Barner  til  at 
fortsætte  sine  Optegnelser  saaledes,  at  Professor  Bøgh 
efter  hendes  Død  kunde  samle  og  udgive  dem.  Men 
det  skulde  blive  anderledes,  end  hun  tænkte  det.  Faa 
Maaneder  efter  døde  Bøgh,  og  det  fremgaar  ikke  af 
nogen  senere  Udtalelse,  at  hun  har  søgt  Hjælp  hos 
andre.     Derimod   fastholdt   hun   ikke   sin  Beslutning 

om  først  at  lade  Bogen  se  Dagens  Lys  efter  hendes 
Død ;  hun  udsendte  den  som  ovenfor  nævnt  i  Foraaret 
igii.  Det  blev  derved  forbeholdt  andre  at  benytte  dette 
hendes  Kildeskrift  og  ud  af  dets  noget  spredte  og  man- 
geartede Skitser  at  søge  dannet  et  Helhedsbillede,  som 
paa  en  nogenlunde  tilfredsstillende  Maade  kunde  be- 
vare hendes  Minde  for  en  taknemmelig  Efterslægt. 
Dette  har  ingenlunde  været  en  let  Opgave,  og  hvor- 
vidt den  overhovedet  er  lykkedes,  er  vel  tvivlsomt.  Det 
har  krævet  stor  Resignation  at  udelade  saa  dette,  saa 
hint  karakteristiske  Træk,  og  navnlig  har  det  været 
svært  ikke  at  følge  Frk.  Barner  i  de  mange  Digres- 
sioner, hun  idelig  foretager.  Under  Nedskrivningen  er 
atter  og  atter  Billed  efter  Billed  dukket  frem  for  hendes 
Erindring;  hun  har  ganske  glemt  sig  selv  og  har  givet 
sig  helt  hen  i  Beskrivelsen  af  den  svundne  Tid  og  de 
fordums  kære  Skikkelser.  Hendes  Stil  er  om  end  noget 
bred  saa  dog  altid  fængslende  og  levende,  men  Total- 
billedet af  hendes  egen  Person  og  hendes  egen  Gerning 
træder  under  de  mange  Sidespring  noget  i  Skygge. 

Denne  Ejendommelighed  er  stærkt  fremtrædende 
allerede  i  iste  Bind,  og  »Billedgalleriet«  i  2det  Bind  er 
helt  igennem  Detaillestykker,  som  ganske  vist  belyser 
hende  selv,  idet  de  viser  os  hende  i  al  sin  levende  Mod- 
tagelighed, sin  varmhjertede  Opfattelse  og  sin  milde 
Dom,  men  som  derimod  ikke  yder  noget  Bidrag  til  selve 
hendes  Livsførelse  eller  hendes  Virksomhed.  Enkelte 
af  »Galleriets  Numre«  omhandler  offentlige  Personlig- 
heder og  kunde  som  saadanne,  selv  om  det  ganske  vist 
kun  er  i  Forhold  til  hende  selv,  de  berøres,  uden  In- 
diskretion drages  frem  for  Offentligheden,  —  her  tæn- 
kes f.  Eks.  paa  det  interessante  Billede  af  Caroline  Ama- 
lie, det  humoristiske  af  Arveprinsesse  Caroline,  det  sym- 
patetiske af  Prinsesse  Louise  af  Gliicksborg,  de  kort- 

fattende  Skitser  af  Møderne  med  Lord  Radstock  og 
Mrs.  Buttlar  o.  fl.  —  men  i  en  Biografi  af  Frk.  Barner 
hører  end  ikke  disse  hjemme,  hvor  meget  mindre 
da  de  mange  ganske  private  Personer,  der  er  medtaget 
paa  Grund  af  deres  Slægtskabs-  eller  Venskabsforhold 
til  Forfatterinden. 

Men  som  Hjælpemiddel  til  et  fortroligt  Kendskab 
til  Frk.  Barners  Personlighed  er  de  som  sagt  uvurder- 
lige. De  supplerer  i  fortrinlig  Grad  det  Billede,  der  har 
fæstnet  sig  i  eens  Bevidsthed,  dels  ved  Læsningen  af 
Mindebogen,  dels  ved  samtidiges  Beretninger  og  dels 
ved  egne  personlige  Iagttagelser  af  dem,  der  har  kendt 
lidt  til  hende.  Uden  disse  »Gallerimeddelelser«  vilde 
man  ikke  tilfulde  kunne  værdsætte  hendes  rige,  varme 
Hjerte  og  hendes  i  mange  Henseender  stort  anlagte 
Personlighed.  De  forstærker  Forstaaelsen  af  det  cen- 
trale i  hendes  Væsen:  hendes  dybe,  ægte  Gudsfrygt, 
hendes  ærlige  Stræben  efter  i  eet  og  alt  at  føre  sit  Liv 
for  Guds  Aasyn  og  at  gaa  hans,  ikke  sine  egne. 
Veje.  Det  er  muligt,  at  en  forudfattet  Læser  af  hendes 
Bøgers  iste  Bind  vil  finde  hende  selvglad,  selvretfær- 
dig eller  lignende,  men  det  er  sikkert  umuligt  at  fast- 
holde denne  Opfattelse,  naar  man  i  2det  sér  hende  Ansigt 
til  Ansigt  med  de  Venner,  hun  har  mødt  —  og  værdsat, 
som  kun  de  kan  det,  hvis  egen  Natur  er  beslægtet 
med  det  ædle  og  skønne,  de  møder  hos  andre,  og  naar 
man  læser  hendes  Vidnesbyrd  om,  hvor  stor  en  Tak 
hun  skylder  for,  hvad  hun  har  modtaget  af  hver  især. 
Fremfor  alt  bekræfter  dog  Billedgalleriets  mange  Skik- 
kelser Indtrykket  fra  Mindebogen  om  Frk.  Barners 
»Rummelighed«  i  aandelig  Henseende.  Hun  har  selv 
aflagt  den  Bekendelse,  at  alt  Partivæsen  var  hende 
imod;  man  føler,  hun  var  for  sand  og  sund  en  Natur 
til  at  lade  sig  sluge  af  nogen  Retning  eller  nogen  Per- 

sonlighed.  Sin  første  kristelige  Vækkelse  skyldte  hun 
Pastor  Blædel,  og  ved  Siden  af  ham  fik  Mænd  som 
Biskop  Stein  o.  a.,  hvis  Standpunkt  vel  nærmest  be- 
tegner en  Hældning  over  mod  »indre  Mission«,  stor 
Indflydelse  paa  hende.  Men  rige  Smuler  fra  store  Tæn- 
keres, som  Biskop  Martensens,  Bord  faldt  i  hendes  Lod, 
og  hun  opsamlede  disse  med  usigelig  Taknemmelighed. 
Velgørende  er  det  ogsaa  at  læse  om,  hvor  godt  og  na- 
turligt hun  hyggede  sig  i  Enkedronning  Caroline  Ama- 
lies Kreds,  hvor  Grundtvigianismen  vel  nok  maa  siges 
at  have  siddet  i  Højsædet,  og  hvor  f.  Eks.  en  Mand 
som  Pastor  Peter  Rørdam  blev  hende  en  kær  og  tro- 
fast Ven.  I  de  senere  Aar  betød  Pastor  Hoff  ved  Var- 
tov usigelig  meget  for  hende ;  men  ligesaa  fuldt  som 
hun  bøjede  sig  for  de  store  Høvdinger  i  Aandens  Ver- 
den, støttede  hun  sig  til  de  sagtmodige  og  milde  For- 
kyndere, hvad  hendes  Forhold  til  Chr.  Richardt  afgi- 
ver Vidnesbyrd  om.  Og  skulde  nogen  endnu  tvivle  om 
hendes  Fordragelighed  i  kristelig  Henseende,  da  læse 
han  om  hendes  Møde  med  Valgmenighedspræsten  Mor- 
ten Larsen  og  hendes  ufordulgte  Beundring  for  hans 
Liv  og  Vandel. 

Et  Træk,  der  ogsaa  belyser  Ægtheden  af  hendes 
Gudsforhold,  kommer  flere  Gange  frem  i  Skikkelse  af 
personligt  Mod  til  at  følge  og  vedkende  sig  sin  selv- 
stændige Overbevisning.  Da  saaledes  engang  i  hendes 
fejreste  Ungdom  hendes  meget  kære,  moderlige  Ven- 
inde, den  gamle  Enkelensgrevinde  Holstein-Holstein- 
borg, sagde  til  hende:  »Du  bryder  Dig  vel  ikke  om 
at  danse,  —  Du  véd  vel,  det  er  Synd!«  svarede  hun: 
»Det  véd  jeg  ikke,  men  jeg  véd,  jeg  har  længtes  efter 
at  danse.«  Paa  Grund  af  hendes  sørgelige  hjemlige  For- 
hold, havde  hun  kun  været  paa  et  eneste  rigtigt  stort  Bal, 
hvor  hun  »morede  sig  saa  dejligt«.    Et  Træk  af  en  an- 

den  Art  fra  hendes  ældre  Dage  er  ogsaa  betegnende 
for  hendes  Selvstændighed  og  Angst  for  at  give  sig 
hen  til  mere,  end  hun  kunde  staa  ved :  Hun  var  engang 
efter  Tilskyndelse  af  Enkedronning  Caroline  Amalie 
til  Stede  i  et  privat  Hus,  hvor  den  bekendte  Vækkelses- 
prædikant Lord  Radstock  var  indbudt  til  at  tale.  Frk. 
Earner  blev  stærkt  betaget,  ikke  just  af  selve  hans 
Ord,  men  af  den  Inderlighed  og  Varme,  der  prægede 
hans  Tale,  men  hun  kunde  ikke  som  mange  af  de  til- 
stedeværende følge  hans  Eksempel  og  bede  h  ø  j  t  i  den 
samlede  Kreds;  heller  ikke  kunde  hun  følge  Værtin- 
dens Opfordring  til  at  gaa  hen  til  Taleren  og  aabne 
sit  Hjerte  for  ham  som  for  en  Art  Skriftefader;  men 
hun  ønskede  ikke  at  støde  eller  forarge  nogen  ved  en 
Protest  og  forlod  derfor  Selskabet  ganske  stille.  Intet 
dømmende  Ord  hverken  da  eller  senere  kom  over  hen- 
des Læber,  »hver  maa  gøre,  hvad  der  ligger  for  deres 
Natur,«  var  det  eneste,  hun  sagde. 

Som  Frk.  Barner  var  ærlig  og  sand  i  sit  Gudsfor- 
hold, var  hun  det  i  Forholdet  til  Mennesker,  hvor  højt 
de  end  stod  over  hende  i  timelig  eller  aandelig  Hen- 
seende. Det  er  i  det  foregaaende  fortalt,  hvor  ufor- 
færdet hun  talte  sin  Sag  over  for  Dronning  Louise,  og 
hvor  aabenhjertigt  hun  hævdede  over  for  daværende 
Kronprinsesse  Louise,  at  hun  ikke  kunde  købe  hendes 
Beskyttelse  af  Værnehjemmet  med  Opgivelse  af  sin 
Handlefrihed,  men  disse  Træk  er  ikke  enestaaende. 
Endog  over  for  sin  elskede  og  beundrede  Enkedron- 
ning Caroline  Amalie  tager  hun  Bladet  djærvt  fra  Mun- 
den, hvor  hun  f.  Eks.  synes,  at  Dronningen  er  uretfær- 
dig i  sin  Dom  over  Pastor  Blædel,  fordi  han  havde 
skrevet  imod  Pastor  P.  A.  Fenger,  eller  hvor  hun  me- 
ner, hun  ubilligt  har  unddraget  en  fattig  Kone  sin  Un- 
derstøttelse.  Ved  Siden  af  sin  Djærvhed  maa  hun  have 

været  rustet  med  den  Naadegave  »at  være  Sandheden 
tro  i  Kærlighed«,  thi  atter  og  atter  vidner  hun  uden 
at  s  a  a  r  e. 


I 


» 


FRK.  BARNER 

Karakteristisk  for  hende  er  ogsaa  hendes  Ord  til 
Fru  Børresen  og  Missionær  Skresfrud  den  første 
Gang,  hun  taler  med  dem.  Hun  forudsagde  dem,  at 
der  nok  i  Anledning  af  dem  vilde  komme  en  Begejst- 
ringens Rus  over  København  og  rimeligvis  over  hele 

Danmark,  —  »hun  kendte  jo  sine  Landsmænd«,  men 
de  maatte  ikke  vente,  at  h  u  n  vilde  gaa  med  til  dette 
Sværmeri,  »det  laa  ikke  for  hende« ;  derfor  kunde  de 
dog  godt  faa  noget  med  hinanden  at  gøre  og  faa  Ud- 
bytte deraf«.  Hun  forberedte  dem  ogsaa  paa,  at  der 
efter  Begejstringen  vilde  følge  et  Omslag  i  Stemnin- 
gen, men  udtalte  tillige  sit  sikre  Haab  om,  at  Santhai- 
missionens  virkelige  Venner  vilde  blive  trofaste.  Denne 
Aabenhjertighed  tiltalte  øjensynlig  begge  Missionæ- 
rerne; der  udspandt  sig  en  fortrolig  Samtale  mellem 
dem  og  Frk.  Barner,  og  ud  af  dette  og  lignende  Møder 
udviklede  sig  et  varmt  Venskab,  der  var  stærkt  nok  til 
at  overleve  den  Omslagets  Time,  der  virkelig  kom,  men 
ikke  sporedes  i  Frk.  Barners  Følelse  for  de  to  ejen- 
dommelige  Personligheder   og   deres   store   Opgave. 

Naar  Frk.  Barner  med  sin  varme  Naturs  Inderlig- 
hed havde  optaget  det  første  Led  af  det  store  Kærlig- 
hedsbud, forsømte  hun  heller  ikke  det  andet.  Fra  hun 
var  ganske  ung,  var  Næstekærligheden  stærkt  udvik- 
let hos  hende,  og  hvorledes  denne  i  Forbindelse  med 
hendes  udprægede  Virketrang  bar  Frugt  i  Livet  vil  for- 
haabentlig  med  al  Tydelighed  være  fremgaaet  af  den 
ovenfor  givne  Skildring  af  hendes  Virksomhed.  Yd- 
"^ygt  gav  hun  Gud  alene  Æren  for  alt,  hvad  hun  naaede 
at  faa  virket,  og  de  Læsere,  der  tager  hendes  Ord  til 
Indtægt  for  Selvgodhed,  dømmer  hende  ubilligt.  En 
stærk  Selvfølelse  var  vel  et  Karaktermærke  hos 
hende,  men  er  den  ikke,  og  m  a  a  den  ikke  være  det  hos 
hver  myndig  Banebryder?  Man  drages  til  Minde  Or- 
det, »nur  die  Lumpen  sind  bescheiden!«  Og  kan  ikke 
godt  en  saadan  Selvhævdelse  forliges  med  Forvisningen 
om,  at  det  er  i  Herrens  Gerning  og  paa  hans  Bud,  man 
arbejder  som  hans  lydige  Redskaber,  hans  betroede 
Tjenere,  hvem  ingen  Ære  tilkommer. 

En  anden  Anke  mod  Frk.  Barner  bliver  under- 
tiden fremført  af  en  og  anden  Læser  af  hendes  Minde- 
bog, og  den  lyder  paa,  at  hun  ikke  er  fri  for  at  »skilte« 
med  sin  høje  Byrd  og  sine  fornemme  Bekendtskaber. 
Kun  en  uvillig,  ikke  en  uvildig.  Læser  vil  un- 
derskrive denne  Dom.  Ganske  sikkert  er  hun  glad  ved 
at  være  rundet  af  god  Æt  og  glad  over  alt,  hvad  godt 
hun  kan  fremdrage  fra  de  gamle  i  Slægten,  og  for  alt, 
hvad  løfterigt  hun  kan  iagttage  hos  de  unge,  men  en 
saadan  Slægtkærlighed  er  dog  vel  ikke  af  det  onde, 
især  da  den  ikke  gør  hende  blind  for  andres  Værd,  i 
hvilket  Samfundslag  hun  saa  end  møder  dem.  Hendes 
Sind  var  aabent  og  modtageligt  for  alt,  hvad  der  var 
ægte,  i  hvilket  Klædebon  det  saa  end  traadte  hende 
i  Møde;  det  var  Sandhed,  naar  hun  i  Slutningen  af 
sin  Bogs  2det  Bind  skriver: »jeg  er  taknem- 
melig over,  at  jeg  ikke  er  blevet  indskrænket  til  en  be- 
stemt Kreds,  men  har  fundet  saa  meget  godt  og  elske- 
ligt  i   de   forskelligste   Samfundsklasser.« 

I  det  daglige  Liv  raadede  Frk.  Barner  over  mange 
Betingelser  for  at  kunne  virke  baade  oplivende  og  sam- 
lende. Vel  var  hun  en  af  de  Personligheder,  der  skabte 
Uro  omkring  sig,  fordi  hendes  altid  arbejdende  Tanke 
holdt  hende  selv  og  sine  Omgivelser  i  stadig  Bevæ- 
gelse, —  der  skulde  hjælpes  paa  det  ene  Punkt,  findes 
Udveje  paa  det  andet,  indhentes  noget  forsømt  paa  det 
tredje,  brydes  ny  Bane  paa  det  fjerde  o.  s.  v.,  men  den 
Art  inspirerende  og  ildnende  Uro  spreder  ikke ;  den  me- 
get mere  samler,  den  følger  altid  med  enhver  skabende 
Personlighed.  Og  med  hende  som  Centrumsskikkelse 
virkedes  der  fra  Morgen  til  Aften  i  glad  Travlhed.  Men 
hun  kunde  ogsaa  søge  Hvile  ag  Forfriskning  ved  Siden 
af  Arbejdet;  herom  vidner  hendes  Trang  til  hjemlig 
Hygge  og  til  at  dele  denne  med  sine  kære,  hyppigst  vel 

i  smaa  Kredse,  men  ogsaa,  naar  Anledning  dertil  gaves, 
i  festlige  Lag.  Og  ved  disse  kom  den  poetiske  Aare, 
hun  raadede  over,  hende  til  stor  Hjælp  i  Retning  af 
at  skabe  Feststemning.  Fra  sin  tidlige  Ungdom  og  til 
sine  sidste  Leveaar  havde  hun  Lethed  ved  at  skrive 
Sange  og  Stemningsdigte.  En  æstetisk  Kritik  vil  næppe 
tildele  hendes  Præstationer  i  al  Almindelighed  noget 
mere  rosende  Prædikat  end  »kønne«,  men  som  Lejlig- 
hedsdigte eller  Viser  kan  man  godt  forstaa,  de  har  gjort 
Virkning,  og  Frk.  Barner  maa  selv  have  tillagt  dem 
Værd,  thi  hun  har  optaget  forholdsvis  mange  af  dem 
i  sin  Bog  og  har  derved  reddet  dem  fra  Forglemmelse 
hos  den  Kreds,  for  hvem  hendes  Manuskript  nærmest 
var  bestemt.  Grundtonen  i  dem  er  alvorlig  og  religiøs, 
ogsaa  tit  baaret  af  en  smuk  Naturstemning  eller  af 
hendes  stærke  Fædrelandsf ølelse ;  men  Alvor  og  Gam- 
men kan  ogsaa  hos  hende  saa  godt  gaa  sammen,  og  i 
mange  af  Lejlighedssangene  og  i  hendes  versificerede 
Bordtaler  giver  hun  sin  humoristiske  Sans  frie  Tøjler 
paa  en  saare  forfriskende  Maade.  Man  forstaar  saa 
godt,  at  hendes  Sange  i  væsentlig  Grad  har  forhøjet 
Feststemningen  i  Øjeblikket,  deler  de  end  Skæbne  med 
Flertallet  af  alle  Lejlighedssange,  at  de  læses  i  Dag  og 
i  Morgen  kastes  i  Ovnen. 

Endnu  paa  sin  yonde  Aarsdag,  da  Slægt  og  Venner 
havde  beredt  hende  en  smuk  officiel  Fest  om  Formid- 
dagen og  en  mere  privat  om  Eftermiddagen,  var  baade 
hendes  Velkomst-  og  Afskedshilsen  til  Gæsterne  iklædt 
Digtets  Kaabe,  og  endog  fra  de  allersidste  Aar,  som 
ved  Lindevangshjemmets  30  Aars  Jubilæum,  forelig- 
ger der  kønne  og  stemningsfulde  Sange  fra  hendes 
Haand. 

Der  er  ikke  meget  i  Frk.  Barners  egne  Udtalelser, 

der  tyder  paa,  at  hun  selv  har  følt,  end  sige  lidt 
under  aftagende  aandelig  Arbejdskraft,  og  i  det  hele 
maa  det  vel  ogsaa  siges,  at  Alderdommen  tog  blidt  paa 
hende,  og  at  hun  skærmedes  mod  dens  haardeste  Tryk. 
Under  gode  ydre  Kaar,  i  dejlige  Naturomgivelser,  selv 
trofast,  svigtedes  hun  ikke  af  Venners  Trofasthed,  blev 
derfor  i  een  Forstand  aldrig  ensom.  Og  dog  kunde  hun 
maaske  bringe  de  Ord  i  Anvendelse  paa  sig  selv,  som 
en  Dame,  der  som  hun  ogsaa  stod  i  en  omfattende  Virk- 
somhed og  i  Samarbejde  med  uhyre  mange,  engang 
havde  sagt  til  hende:  »Mais  au  fond  je  suis  tout  å 
fait  seule!«  Denne  Ensomhedsfølelsse  midt  i  en  stor 
Kreds  er  jo  saa  mangen  gammel,  ugift  Kvindes  Følge- 
svend, som  den  i  særlig  Grad  var  Frk.  Barners.  Men 
hun  klager  aldrig;  fra  først  til  sidst  er  det  Tak  til  Gud 
og  Mennesker,  der  toner  gennem  hendes  Ord,  og  ikke 
mindst  inderlig  takker  hun  for  de  fredlyste  Timer  i  hen- 
des sidste,  landlige  Hjem;  hun  haabede  dér  at  finde 
den  Sabbatshvile,  der  kunde  blive  Forberedelsen  til 
det  Liv  hisset,  hun  saa'  i  Møde  med  TiUid  og  Fortrøst- 
ning. Dette  Haab  og  Ønske  har  hun  givet  Udtryk  i 
nedenstaaende  smukke  lille  Sang,  maaske  den  sidste, 
hun  har  skrevet. 

SABBATSHVILE. 

Tit  Løverdag  Aften  i  Barndommens  Aar 
mig  fyldte  med  Længsel  saa  blød, 
jeg  følte  der  vilde  komme  en  Vaar, 
men  ej,  hvad  den  bar  i  sit  Skød. 

Hver  Løverdag  Aften  i  Ungdommens  Tid 
for  mig  var  en  Højtidsfest, 
der  varsled  en  Søndagmorgen  saa  blid, 
hvor  Jesus,  min  Herre,  var  Gæst. 

Da  kom  der  en  Tid,  hvor  jeg  arbejded  haardt, 
hvor  Timer  som  Øjeblik  svandt, 
hvor  Dagen  blev  lang,  og  min  Hvile  saa  kort, 
hvor  næppe  jeg  Stunderne  fandt 

at  hvile  mit  Hoved,  min  Tanke,  min  Tro, 
at  leve  saa  fuldt  ud  med  Gud, 
men  Længslen  byggede  dog  en  Bro, 
der  bragte  fra  Verden  mig  ud. 

Og  næsten  hver  eneste  Løverdags  Kvæld 
blev  dog  som  en  fredlyst  Plet, 
jeg  standsed  ved  Naadens  det  rislende  Væld 
og  lod  det  saa  bade  mig  ret. 

Jeg  følte,  at  Dagen  var  hed  og  var  lang, 
at  Striden  var  staaende  stor, 
»min  Jesus,  før  hjem  Du  mig  kalder  engang, 
saa  giv  mig  en  Sabbat  paa  Jord!« 

Saa  sukked  jeg  ofte,  saa  længselsfuld  træt, 
ja,  giv  nogle  Sabbatens  Aar, 
en  Tid  til  at  standse,  at  samle  mig  ret 
i  Haab  om  den  evige  Vaar. 

Og  denne  Din  Sabbat  lad  nu  dages  frem 
her,  hvor  Du  bag  Bøgenes  Ly 
saa  naadigt  mig  skænked  et  Alderdoms  Hjem 
og  Ro  til  Dit  Samfund  at  ty. 

Da  Frk.  Barner  var  fyldt  77  Aar,  var  det  kende- 
ligt, at  hendes  Kræfter  tog  af,  og  hele  Sommeren  følte 
hun  sig  saa  svag  og  mat,  at  det  blev  klart  for  hendes 
Omgivelser,  at  hendes  Dage  snart  var  talt.  Hun  pleje- 
des med  den  største  Omhu  af  sin  trofaste  Pige,  Do- 
rette  Haagensen,  indtil  en  Hjerneblødning,  der  indtraf 
sidst  i  November,  gjorde  hendes  Tilstand  saa  betænke- 
lig, at  en  uddannet  Sygeplejerske  yderligere  maatte  til- 
kaldes.   Af  et  Brev,  som  Jfr.  Haagensen  efter  hendes 

Død  skrev  til  Frk.  A.  Rosenørn,  fremgaar  det,  at  hun 
til  Tider  var  uklar  i  de  12  Døgn,  i  hvilke  hun  var  senge- 
liggende, men  hun  var  under  hele  sin  Sygdom  taalmo- 
dig,  mild  og  elskelig,  kaldte  i  de  første  Dage  bestandig 
paa  gamle  Venner,  hyppigst  paa  »Anna«,"--)  men  i  de 
sidste  to  Døgn  henlaa  hun  ganske  uden  Bevidsthed, 
indtil  hun  sov  stille  ind  2.  December  191 1.  Ni  Dage  se- 
nere stedtes  hun  til  Hvile  paa  Vallø  Kirkegaard. 

Et  rigt  Liv  var  afsluttet,  en  from  Herrens  Tjener- 
inde var  gaaet  ind  til  Hvilen.  Tilbage  blev  Mindet, 
hun  har  rejst  sig  i  sin  Livsgerning,  og  over  denne  lyser 
hendes  egne  Ord: 

»Gennem  mit  hele  bevægede  Liv  slynger 
Guds  Naade  sig  som  en  rød  Traad  fra  Sol- 
opgang til  Vesterled.« 


*)  Frk.  Rosenørn. 

»Fromme,  stærke  Kvii 
det  er  Danmarks  Maal 


^OR  Danmarks  Kvinder  arbej 
Frøken  Zahle,  for  de  to  Opg 
Danmark  og  dets  Kvinder  viede 
sin  Kraft.  Ovenstaaende  kan  sættes 
Motto,  thi  stærk,  viUiestærk,  del 
hun  i  en  ganske  særlig  Grad,  fror 
hun  ogsaa,  men  Styrken  var  det  i 
trædende.  Hun  havde  sit  bestemte  Ideal  i  sin  Ungdom, 
svigtede  det  ikke  nogensinde  op  til  sin  høje  Alderdom, 
havde  sat  sig  et  Maal,  og  hun  veg  ikke,  naar  hun  vilde  r\ 
Det  er  godt  at  se  paa  et  saadant  Menneskes  Liv  og  Ger 
og  det  er  det,  den  foreliggende  Bog  fortæller  om,  gen 
Frøken  Zahles  egne  efterladte  Papirer,  udgivne  af  Kom 
Th.  Moltke,  og  suppleret  af  Anden-Delen  af  Værket:  »N.  2 
i  sit  hiv  og  sin  Virken«  af  Frøken  Henriette  Skram. 

Dette  Memoireværk  er  sikker  paa  berettiget  Opmærksoi 
i  alle  Kredse,  blandt  Vennerne  og  den  talløse  Skare,  som 
i  Berøring  med  og  som  har  følt  Taknemmelighed  til  d 
fremragende  rige  Personlighed  og  store,  varmhjærtede. 
Kvinde,  og  som  med  Tillid  er  gaaet  de  Veje,  som  hun  an 
for  Skolen  og  Livet.  Man  vil  ogsaa  her  træffe  de  interes! 
Personligheder,  baade  Mænd  og  Kvinder,  som  Frk.  Zahle 
nem  sit  lange,  arbejdsomme  Liv  knyttede  til  sin  omfati 
Virksomhed,  og  man  vil  i  dyb  Beundring  og  med  stig 
Interesse  glæde  sig  over  at  følge  Udviklingen  fra  de  førsl 
der  og  op  til  Nutidens  Resultater,  saaledes  som  de  forel 
for  vore  Øjne. 

Værket  er  komplet  i  ca.  20  Ark  —  312  Sider,  smukt  uds 
med  26  Portrætter  og  Billeder. 

